Siunnersuummut nassuiaatit

# Nassuiaatit nalinginnaasut

## 1. Aallaqqaasiut

Sermip erngullu niuernermi atorneqarneri pillugit Inatsisartut inatsisissaatut siunnersuut sermimik, imermillu niuernermik siunertanut misissueqqaarnissamut, atuinissamut, avammullu tunisinissamut malittarisassanik aalajangersaavoq. Pisuussutit taakkua piujuatussamik, akisussaassuseqartumillu atorneqarnissaat Inatsisartut inatsisaata qulakkiissallugu siunertaraa, matumani sermip, erngullu niuernermik tunngavilimmik atorneqarnissaannut malittarissat, piumasaqaatillu malittarisassiuunneqarnissaat ilanngullugu.

### 1.1. Siunnersuutip tunuliaqutaa

Sermip erngullu niuernermi atorneqarnerisa eqaannerusumik, ersarinnerusumik, siumullu nalunanngereernerusumik malittarisassiuunneqarnissaannik, Sermip erngullu niuernermi atorneqarneri pillugit Inatsisartut inatsisissaatut siunnersuut siunertaqarpoq. Sermip erngullu atorneqarnerisa ineriartorneranut naleqqussaajumalluni inatsit ukiut ingerlanerini allanngortinneqarnikuuvoq, taamaakkaluartorli pisuussutit niuernermi atorneqarnissaannut malittarisassat ersarissassallugit, suliallu suliarineqartarneri pisariillisassallugit suli pisariaqarluni.

Kalaallit Nunaanni sermip, erngullu niuernermi atorneqarnerinut malittarisassiuussineq, Sermip erngullu avammut nioqqutissatut atorneqarnissaat pillugu Inatsisartut inatsisaatigut nr. 7, 31. maj 2001-imeersutigut (sermip erngullu avammut nioqqutiginissaannut inatsit), 2001-imi juulip aallaqqaataani atuutilersutigut atuutsilersinneqarpoq. Inatsisartut inatsisaatigut nr. 3, 15. maj 2014-imeersutigut aamma Inatsisartut inatsisaatigut nr. 35, 28. november 2016-imeersutigut inatsit allanngortinneqarpoq, kingusinnerusukkulli Sermip erngullu niuernikkut iluaqutigineqarnissaat pillugu Inatsisartut inatsisaatigut nr. 11, 27. november 2018-imeersutigut (sermimut, imermullu inatsit), massakkut atuuttutigut atorunnaarsinneqarluni.

Suliat suliarineqartarnerinut atatillugu misilittakkat takutippaat, suliassaqarfiup naleqqunnerusumik malittarisassiuunneqarnissaa, aqunneqarnissaalu tunngavissikkumallugu suliat suliarineqartarnerat eqqarsaatigineqaqqittariaqartoq. Taamaattumik allannguutissatut siunnersuusioratik, Naalakkersuisut Inatsisartut inatsisissaannik nutaamik siunnersuusiorput.

Suliassaqarfiup ersarissumik, siumullu nalunanngereernerusumik malittarisassiuunneqarnissaa, sulinermilu atorneqarnera tunngavissikkumallugu inatsisartut inatsisaata peqqissaarunneqarnissaa, ersarissarneqarnissaalu siunnersuuteqarnermi siunertaavoq. Matumani aamma sermimik, imermillu misissueqqaarnissamut, atuinissamut, avammullu tunisinissamut akuersissutit pillugit aalajangiinissanut ersarissunik sinaakkutinik, piumasaqaatinillu aalajangersaanikkut. Ilutigisaanik Kalaallit Nunaanni sermeq, imerlu aamma issittumi pinngortitaq mianernartoq illersorumallugit piujuartitsinissaq, avatangiisillu siornatigut malittarisassiuussinermi ilaatinneqarsimanngitsut ilanngunneqarput.

Pisuussutinik piujuartitsisussamik atuinissamut tunngavissiisinnaasumik, ilutigisaanillu inuiaqatigiinni, avatangiisitigut, inuussutissarsiutitigullu eqqarsaatigisassanik eqqarsaatiginnittunik suliassaqarfiup ersarissumik, assigiiaartumillu malittarisassiuuuneqarnissaanik qulakkeerinissamik pisariaqartitsineq, siunnersuutip tunuliaqutigaa. Kalaallit Nunaata sermiata, ernguatalu niuernermik tunngavilimmik atorneqarnissaannut inuussutissarsiutillit soqutiginninnerat annertusisimavoq. Sulialli suliarineqartarnerini paasinarsivoq, suliassaqarfimmik ersarissumik, eqaatsumik, siumullu nalunanngereersumik ingerlatsinissamik qulakkeerinerusumik nutaamik inatsisitigut malittarisassiornissaq pisariaqartoq.

### 1.2. Inatsisissamik piareersaanermi pingaarnerit

Inuussutissarsiornermut, Aatsitassanut, Nukissiutinut, Inatsisit Atuutsinneqarnerannut Naligiissitaanermullu Naalakkersuisoqarfiup malittarisassanik atuuttunik allaffissornerminut atatillugu misilittagai, unammillernartitailu tunuliaqutaralugit siunnersuut suliarineqarpoq. Tassunga atatillugu massakkut malittarisassat eqaatsumik, siumullu nalunanngereersumik ingerlatsinissamut tunngavissiinersoq nalilerumallugu, suliat suliarineqartariaasiat misissorneqarpoq.

Taassumap saniatigut qinnuteqartartut, pisinnaatitsissummillu pigisaqartut massakkut inatsimmut atuuttumut misilittakkaminnut atatillugu isummersuutaat namminneq kajumissutsiminnik ataavartumik nassiuttarsimasaat, inatsisissamik piareersaanermi ilaatinneqarput. Qaqugukkut akuersissummik tunniussisoqarsinnaanissaanut, suliat sukkanerusumik suliarineqartarnissaannut, piumasaqaatinillu aalajangersaaneq eqqarsaatigalugu eqaassuteqartitsinissamut piumasaqaatit ersarinnerunissaannik kissaatinut, tapersiissutit taakkua pingaartumik tunngassuteqarput. Suliassaqarfimmi ataqatigiinnerusumik, ingerlakkuminarnerusumillu malittarisassiuussinissaq, ilutigisaanillu ingerlatsivimmi nukinnik atuiffiunnginnerunissaa, qinnuteqartunullu paasiuminarnerunissaa siunertaralugu, sulianik suliarinnittariaatsit siunnersuummi nutarterneqarput.

### 1.3. Ataatsimut isigalugu siunnersuutip imarisaa

Sermip erngullu niuernermi atorneqarnerisa massakkut malittarisassiuunneqarnerini malittarisassanik siunnersuut nutarterineruvoq. Piumasaqaatit atuuttut arlaqartut siunnersuummi ingerlateqqinneqarlutillu ilassuteqarfigineqarput. Akuersissuteqartariaaseq allanngortinneqarpoq, akuersissutillu pillugit aalajangiinissami piumasaqaatit aalajangersimasut atuutsilersinneqassallutik. Taassumap saniatigut akuersissutinik qinnuteqaatinut malittarisassat nutaat siunnersuummi ilanngunneqarput, qinnuteqartariaatsimilu malittarisassat massakkut atuuttut nutarterneqarlutik.

Taassumap saniatigut suliat suliarineqartarnerini pinngortitamut kingunissaanik naliliinerit aamma avatangiisitigut kiisalu inuiaqatigiinni eqqarsaatigisassat ilaatinneqartarnissaat pillugu piumasaqaateqarnissaq siunnersuutitigut saqqummiunneqarpoq. Taamaalilluni suliassat ilaannut siunnersuut ersarissaanerullunilu naleqqussaaneruvoq, ilutigisaanillu suliassat sinnerisa malittarisassiuunneqarnerinik tunngaviusumik allannguinerulluni.

## 2. Siunnersuummi immikkoortut pingaarnerit

Inatsisip ersarissarneqarnissaanik, akuersissutinillu suliaqarnermi siumut nalunanngereernerusunik pilersitsinissamik siunnersuut siunertaqarpoq. Akuersissutit ilusissaat aamma annertussusissaat, siunnersuut malillugu aalajangiinissanut piumasaqaatissat aalajangersimasut kiisalu akuersissutit suliarineqartarnerinut, qinnuteqaatigineqartarnerinullu suleriaatsit siunnersuutitigut malittarisassiunneqarput.

### 2.1. Atuuffia, akuersissutillu aaqqissuussaanerat

Massakkut inatsit atuuttoq malillugu akuersissutit assigiinngitsut pingasut tunniunneqarsinnaapput: § 3 malillugu misissueqqaarnissanut, § 4 malillugu sermimik aamma imermik atuinissamut akuersissut aamma § 8 malillugu imermik sinneruttumik atuinissamut akuersissut. Inatsit massakkut atuuttoq naapertorlugu atunissamut akuersissutit kisermaassisussaatitaaffilerlugit imaluunniit kisermaassisussaatitaaffilernagit tunniunneqarsinnaapput, misissueqqaarnissamulli akuersissut kisermaassisussaatitaaffilernagu tunniunneqartarluni. Akuersissutit avammut tunisinissamut akuersissutitaqartarput. Taamaakkaluartoq akitsuuserinermut oqartussanut takutinneqarsinnaasumik avammut tunisinissamut immikkut akuersissuteqartoqarneq ajorpoq, avammullu tunisineq inatsimmi matumani annerusumik malittarisassiuunneqarani.

. Sermimik, imermillu atuinissamut akuersissummut aamma imermik sinneruttumik atuinissamut akuersissummut piumasaqaatit malittarisassallu massakkut inatsimmi atuuttumi assigiipput. Suliat suliarineqartarnerini misilittakkat takutippaat, akuersissuteqartariaatsit taakkua marluk malittarisassiunneqarnerat immikkoortinneqartariaqartoq.

Ilutigisaanik massakkut inatsisaasumi avammut tunisinissamut immikkut malittarisassaqanngilaq, taassumallu kingunerisaanik assersuutigalugu tunisassiat pitsaassusaat imaluunniit avatangiisinut tunngasut nakkutigineqaratik.

Taassumap saniatigut qaqugukkut kisermaassisussaatitaaffilerlugu akuersissuteqartoqarsinnaanera missilioruminaatsillugu malittarisassat siammasissunik oqaasertaliussanik aallaaveqarput, tamannalu naleqqutinngitsunik oqartussanut, qinnuteqartunullu nalornilersitsisarluni.

Isumaliutiginninnerit taakkua tunuliaqutaralugit siunnersuutigineqarpoq, atuuffia aamma akuersissutit sannaat allanngortinneqassasut. Qulequttat ataasiakkaat tulliuttumi ersarinnerusumik nassuiarneqassapput. Ataatsimut isigalugu siunnersuutip kingunerisaanik, imermik sinneruttumik imermik pilersuinermik ingerlatsiviit sinnitut pigisaannik atuinissamut akuersissutit malittarisassani ilaatikkunnaarneqassapput, taamaalillunilu siunnersuut malillugu tassunga atuinissamut akuersissutinik tunniussisoqarsinnaassanani. Taassumap saniatigut siunissami misissueqqarnissamut akuersissut aamma atuinissamut akuersissut akuersissutissami ataatsimi ilaatinneqarlutik ataatsimoortinneqartalernerisigut akuersissutit aaqqissuussaanerat allanngortinneqassaaq. Taamaakkaluartoq misissueqqaarnissamut akuersissummik immikkut qinnuteqarnissaq suli periarfissaassaaq.

Kisermaassisussaatitaaffilerlugu atuinissamut akuersissummik tunniussinissamut periarfissaq siunnersuummi attatiinnarneqarpoq.Siumut nalunanngereertitsinerujumalluni kisermaassisussaatitaaffilerlugu akuersissummik qaqugukkut tunniussisoqarsinnaassanersoq siunnersuut arlalinnik piumasaqaateqarpoq.

Sermimik, imermillu misissueqqaarnissamut imaluunniit atuinissamut akuersissut immini avammut tunisinissamut akuersissutitaqarunnaarsillugu, avammut tunisinissamut akuersissutit akuersissutinit immikkoortinneqarput. Taarsiullugu tamanna qinnuteqartup qinnutigissavaa, tamannalu misissueqqaarnissamut akuersissummik aamma atuinissamut akuersissummik qinnuteqarnernut ilaatillugu, imaluunniit kingusinnerusukkut pisinnaalluni. Nunani allani oqartussanut uppernarsaatitut atorneqarsinnaasumik avammut tunisinissamut immikkut akuersissummik Naalakkersuisut tunniussisinnaalissapput, tassungalu immikkut piumasaqaateqassalluni.

#### 2.2.1. Imeq sinneruttoq

Inatsit atuuttoq malillugu, imermik sinneruttumik atuinissamut sermimut imermullu inatsisip § 8-aa malillugu Naalakkersuisut atuinissamut akuersissummik tunniussisinnaapput. Taamaakkaluartoq akuersissummut tunngavissiisussamik pisinnaatitsissummik pigisaqartup aamma pisortat pilersuinermi ingerlatsiviata akornanni imermik pisinissamut pisinnaatitsissummik pigisaqartup aamma pisortat pilersuinermi ingerlatsiviata isumaqatigiissusiortoqarnissaat piumasaqaataassaaq. Tamanna suliat suliarineqartarnerini pisortat pilersuinermi ingerlatsivii annertuumik peqataatinneqartarnissaannik kinguneqassaaq.

Imeq sinneruttoq pillugu akisussaaffiit agguataarneqarnissaat pillugu massakkut aaqqiineq ersarluppoq, soorluttaaq sermimut, imermullu inatsimmi § 4 malillugu atuinissamut akuersissut pinnagu § 8 malillugu akuersissuteqarfigisariaqarluni qaqugukkut imeq sinneruttoq pineqarnersoq nassuiaat, killiliinerlu ersarluttut.

Imeq sinneruttoq aamma imeq imermik pilersuinermik ingerlatsiviit sinneruttutut pigisaat siunnersuummi immikkoortinneqarput. Imermut sinneruttumut atuinissamut akuersissut, imermik pilersuinermik ingerlatsiviit imermut sinneruttutut pigisaannut, kisianni imermik pilersuinermut atorneqanngitsumut tunngassuteqartoq ersarissassallugu siunertaavoq.

Imermik sinneruttumik atuinissamik suliniutit, sermimik aamma imermik atuinissamik suliniutinit allaannerujussuupput. Imermik pilersuinermik ingerlatsiviit pingaarnertut ingerlatsinerinit imeq sinneruttoq pisarpoq. Taamaattumik suliniutit taakkua suliniutinut allanut sanilliullugit, annertunerusumik sanaartornissanik aamma siumut misissuinissanik qaqutikkut pisariaqartitsisarput. Imermik pissarsinissamut sanaartukkatigut aamma attaveqaasersuutitigut pisariaqartitat imermik pilersuinermik ingerlatsiviit annertuutigut pigereertarmatikkit, imermut aqqusiinikkut suliniut piviusunngortinneqarsinnaakkajuttarpoq. Tamanna aamma patsisaalluni suliniutinut taakkununnga misissueqqaarnissamut qaqutikkut qinnuteqartoqartarpoq, tamanna pisariaqanngimmat. Tamanna patsisaalluni imermik sinneruttulerineq imermik pilersuinermik ingerlatsivinnut isumagisassanngortinneqartariaqarneranut tunngavissaqarpoq, taakkuummata imermik pisuussutinut akuersissutinik tunniussiviusartunut kiisalu pilersuinermi attavinnik aqutsereersut, pisisartunullu imermik pisinissaq pillugu isumaqatigiissusiorsinnaareersut.

Tamanna tunuliaqutaralugu nalilerneqarpoq, imermik pilersuinermik ingerlatsiviit imermik sinneruttutut pigisaannik atuineq immikkoortinneqaruni, immikkullu inatsimmi suliniutinik taakkuninnga aamma taakkuninnga malittarisassiuussinissamik pisariaqartitsinermut eqqarsaatiginnittumik malittarisassiuunneqaruni naleqqunnerussasoq.

Siulianiittut tunuliaqutaralugit siunnersuutigineqarpoq, imermik pilersuinermik ingerlatsiviit imermik sinneruttutut pigisaannik atuineq siunnersuummut ilanngunneqassanngitsoq. Taassumap kingunerisaanik siunnersuut malillugu imermik pilersuinermik ingerlatsiviit imermik sinneruttutut pigisaannik atuinissamut akuersissummik tunniussisoqarsinnaassanngilaq. Taarsiullugu taakkuninnga pisuussutilerineq imermik pilersuinermik ingerlatsivinnut tunniunneqartariaqarpoq, taakkua inatsimmi atuuttumi sinaakkutit iluini, matumani avatangiisinut aamma pilersuinermut malittarisassat ilanngullugit, imermik sinneruttumik aqutsisinnaammata, ilaatigullu niuernermi atulersinnaammassuk.

Siunnersuutip kingunerisaanik, imermik pilersuinermik ingerlatsiviit pilersuinissami pisussaaffimminnut pisuussut atareersoq akisussaaffigilissavaat. Ilutigisaanik allaffissornermut piumasaqaatit annikillissapput.

#### 2.2.2. Akuersissut ataatsimoortoq

Sermimut, imermullu inatsit atuuttoq malillugu § 3 malillugu misissueqqaarnissamut akuersissutinik, § 4 malillugu atuinissamut akuersissummik imaluunniit § 8 malillugu imermik sinneruttumik atuinissamut Naalakkersuisut akuersissummik tunniussisinnaapput. Taamaakkaluartoq misissueqqaarnissamut akuersissutinik qaqutikkut qinnuteqartoqartarpoq, naak akuersissut taamak ittoq qinnuteqartumut annertuumik iluaqutaasinnaagaluartoq.

Massakkut taamatut aaqqissuussaanermi piffissaliussap iluani ingerlatassat aallartinneqanngitsoortarnerisigut, akuersissutinik utertitsinermik kinguneqartartumik akuersissutinik atorneqanngitsumik tunniussisoqakkajuttarnera annertuumik unamminarpoq. Tamanna suliat suliarineqartarnerini eqartumik suleriaaseqartitsivoq, sumiiffinnillu ingerlatsiviunngitsunik parnaarilluni.

Pisuussutit sermeq aamma imeq, assersuutigalugu aatsitassanit immikkut akuersissuteqarfigissallugit naleqqunnerusunit allaanerupput. Aatsitassanut sanilliullugu sermeq imaluunniit imeq sumiffiimmi pineqartumiittut nalornissutigineqanngisaannangajappoq, taamaattumillu misissueqqaarnissamut immikkut akuersissuteqarnissaq pisariaqarpallaartarani. Erngup pitsaassusaanik misiliinissaq eqqarsaatigalugu misissueqqaarnissaq pisariaqarnerusinnaavoq.

Marloriaammik suliat suliarineqarnissaat pinngitsoortikkumallugu, suleriaaserlu oqilisarumallugu siunnersuutigineqarpoq, misissueqqaarnissamut akuersissut aamma atuinissamut akuersissut akuersissummi ataatsimi ataatsimoortinneqassasut. Taassumap kingunerisaanik atuinissamut akuersissutiminnut ilaatillugu, qinnuteqartut pisariaqartumik misissueqqaarnissaminnut immini akuersissuteqassapput.

Atuinissami ingerlatat piffissaliussatut aalajangersakkap iluani aallartinneqassasut suli piumasaqaataassaaq, tassani atuinertaqanngitsumik naleqqutinngitsumik nunaminertamik inniminniisoqannginnissaa qulakkeerneqassammat.

Qinnuteqartut misissueqqaarnissamut immikkut akuersissummik tunnineqarsinnaanissamik siunnersuummi suli periarfiivoq. Assersuutigalugu erngup pitsaassusaa nalornissutigitillugu imaluunniit pisuussut naleqqunnersoq annertunerusumik paasiumallugu suli qulaajaasoqartariaqartillugu naleqqussinnaalluni.

#### 2.2.3. Kisermaassisussaatitaaneq

Sermimut, imermullu inatsimmi atuuttumi §§ 4 imaluunniit 8 malillugu atuinissamut akuersissut kisermaassisussaatitaaffilerlugu imaluunniit kisermaassisussaatitaaffilernagu tunniunneqarsinnaavoq. Kisermaassisussaatitaaneq sumiiffimmut aalajangersimasumut, sermeqarfimmut imaluunniit imeqarfimmut imaluunnit alajangersimasumik annertussutsimik atuinissamut tunniunneqarsinnaavoq. Taamaakkaluartoq kisermaassisussaatitaaneq qaqugukkut tunniunneqarsinnaassanersoq killeqarpoq, matumani atuinissamut periarfissap atornissaanik naatsorsuuteqarnermut piumasaqaat, pisinnaatitsissummillu akuersissummik pigisaqartup pisariaqartitaanik annertunerungaatsiartumik kisermaassilluni atuinissamut akuersissummi ilaatinneqarsinnaannginnera ilanngullugit.

Inatsimmi atuuttumi malittarisassat oqartussanut, qinnuteqartunullu paasiuminaatsitsillutik ingerlakkuminaatsut paasineqarpoq. Taamaattumik qaqugukkut, qanorlu annertutigisumik kisermaa kisermaassisussaatitaaffilerlugu tunniussisoqarsinnanera pillugu pisariillisaasoqartariaqarlunilu ersarissaasoqartariaqarpoq.

Siunnersuutigineqarpoq, kisermaassisussaatitaaneq pillugu malittarisassat ersarissarneqassasut, inatsimmilu immikkut kapitalimi ataatsimoortinneqarlutik. Siunnersuutip kingunerisaanik, atuinissamut akuersissut kisermaassisussaatitaaffilerlugu imaluunniit kisermaassisussaatitaaffilernagu suli tunniunneqarsinnaassaaq. Taassumap saniatigut qaqugukkut kisermaassisussaatitaaffilerlugu akuersissummik tunniussisoqarsinnaanersoq siunnersuummi piumasaqaateqarpoq. Siunnersuut malillugu piujuartitsisumik atuinissaq, teknikkimut tunngasut, inuiaqatigiillu soqutigisaat eqqarsaatigalugit pisariaqartillugu imaluunniit suliniutip ingerlanneqarsinnaassanngikkaluartup piviusunngortinneqarnissaa eqqarsaatigalugu pisariaqartillugu kisermaassisussaatitaaneq aatsaat tunniunneqarsinnaassavoq.

Kisermaassisussaatitaaneq sumiiffimmut akuersissuteqarfiusumut attuumassuteqassaaq, taamaalillunilu nunami piumasaqaataasut tunuliaqutaralugit killilersorneqassalluni. Sumiiffimmut akuersissuteqarfiusumut tamarmut, ilaannaanulluunniit kisermaassisussaatitaaffilerlugu akuersissuteqartoqarsinnaavoq. Taamaalilluni sumiiffimmut aalajangersimasumut, sermeqarfimmut imaluunniit imeqarfimmut imaluunnit alajangersimasumik annertussutsimik atuinissamut siunnersuummi immikkoortitsisoqanngilaq, tamanna sulinermi ajornakusoortoq paasineqarmat.

Kisermaassinissamnut immikkut piumasaqaatinik Naalakkersuisut suli aalajangersaasinnaassapput.

Misissueqqaarnissamut akuersissut kisermaassisussaatitaaffilernagu tunniunneqartuaannartoq attatiinnarneqarpoq, atuinissamullu akuersissummik tunniussisoqassappat taanna tunniunneqartinnagu ingerlatsisut arlaqartut pisuussummik misissuisinnaanissaat taassumap qulakkiissammagu.

#### 2.2.4. Avammut tunisineq

Inatsimmi atuuttumi sermimik, imermillu Kalaallit Nunaannit avammut tunisineq, aatsaat Naalakkersuisut akuersissuteqarnerisigut pisinnaaneranik piumasaqaateqarnikkut taamaallaat malittarisassiuunneqarpoq. Taassumap saniatigut ingerlatat aamma avammut tunisineq pillugit Naalakkersuisut piumasaqaatinik aalajangersaasinnaatinneqarput, pisinnaatitsissummik pigisartut pilersuisuinit paasissutissanik piniarsinnatitaallutik.

Taamaakkaluartoq avammut tunisinissamut akuersissutit ersarinnerusumik malittarisassiuunneqanngillat, matumani uppernarsaasiineq, pitsaassutsimik nakkutilliineq imaluunniit allatigut nakkutilliinissat nunat tamalaat akornanni niueqateqarnermi pingaaruteqarsinnaasut ilanngullugit. Avammut tunisinissamut akuersissutit nunani allani oqartussanut takutinneqarsinnaasut ujartorneqartarmata, tamanna unamminartumik nassataqarpoq. Ilutigisaanik avammut tunisineq Kalaallit Nunaata aningaasaqarnikkut, inuiaqatigiinnilu soqutigisai, pilersuinerup isumannaassusaa imaluunniit piujuartitsinissaq akigalugit ingerlanneqannginnissaa qulakkiissallugu aamma pisariaqarpoq.

Unamminartut taakkua iliuuseqarfigiumallugit, avammut tunisisinnaanermut akuersissutinut piumasaqaatinik ersarissaasumik avammut tunisineq ersarinnerusumik siunnersuummi malittarisassiorfigineqarpoq. Siunnersuutip kingunerisaanik avammut tunisinissaq Kalaallit Nunaata aningaasatigut aamma inuiaqatigiinni soqutigisaanut, matumani aamma pilersuinerup isumannaassusaanut ajoqusiissanngitsoq aatsaat nalilerneqarpat, avammut tunisisinnaanermut akuersissummik tunniussisoqarsinnaassaaq. Ilutigisaanik Naalakkersuisut immikkut piumasaqaatinik killilersuutinillu aalajangersaanissaminnut periarfissaqassapput, matumani immikkut pisoqartillugu avammut tunisinissamut inerteqquteqarneq ilanngullugu, matumani aamma nunat imaluunniit inuit pillaatitut iliuuseqarfigineqarsimasunut atatillugu.

### 2.3. Suliamik suliaqarneq – Qinnuteqaammik ataatsimut suliaqariaaseq

Inatsit atuuttoq avitamik suleriaaseqartitsivoq, tassani pisinnaatitsissummik pigisaqartoq siullermik atuinissamut akuersissummik pissarsiteriarlugu, tullertut immikkut akuersissummik pissarsinissaanut atuinissamut, uninnissamullu pilersaarutinik nassitsitillugu. Pilersaarutit taakkua Naalakkersuisunit akuerineqarpata aatsaat, atuinissamut ingerlatat aallartinneqarsinnaapput.

Massakkut suleriaaseq sulianik annertuumik suliarinnittarnermik kinguneqarpoq, inatsisitigullu piumasaqaatit, piffissaliussallu tunuliaqutaralugit suliniutit piviusunngortinneqarnissaat suliatigut kinguarsaallunilu piviusunngortitsinngitsoorsinnaalluni.

Suliat suliarineqartarnerat pisariillisarumallugu atuinissamut, uninnissamullu pilersaarutinut piumasaqaatit atuinissamut akuersissummik qinnuteqaammut ilaatinneqalerlugit, ataatsimut qinnuteqartariaaseq siunnersuutigineqarpoq. Taassumap kingunerisaanik suliap ingerlanneqarnissaa, aningaasalersorneqarnissaa, avatangiisinut tunngasut kiisalu torersaanissami aamma uninnissami iliuusissat pisinnaatitsissummik pigisaqartup qinnuteqarnermini nassuiaatigissavai. Taassumap saniatigut qinnuteqaatip imassaanut, matumani qinnuteqarnissami nalinginnaasumik malitassanut Naalakkersuisut ersarinnerusunik piumasaqaasiornissaminnut piginnaatinneqarput.

Qinnuteqarnissamut tunngavissamut, suliallu suliarinissaannut piumasaqaatit siunnersuutitigut qaffanneqarput. Paasissutissanut piumasaqaataasut annerusumik taakkuuginnartussaagaluartut, atuinissamut aamma uninnissamut pilersaarutit kingusinnerusukkut akuerineqartussaanngimmata, nassiussinissamut piffissarititaq siuartinneqarpoq. Taamaakkaluartoq malitsigisaanik akuersissuteqarnermut atatillugu suliap suliareqqinneqarnissaa pinngitsoortillugu qinnuteqartoq ataasiinnarmik qinnuteqassaaq.

Akuersissut tunniunneqarniariartoq pisinnaatitsissummik pigisaqartup ingerlatassaminik aallartitsisinnaatillugu, eqaannerusumik suleriaaseqarnissaq siunertaavoq. Tamanna akuersissutinik suliaqartarnermi piffissamik sivisunerusumik atuisarnissamik kinguneqarsinnaavoq, kisianni atuinissamut aamma uninnissamut pilersaarutinik akuersissutinik kingusinnerusukkut suliaqartussaannginneq tassunga naligiissitsivoq. Ataatsimut isigalugu suliniutit iluatsittarnerinik siunnersuut annertusaassaaq, allaffikkornikkullu akimmiffinnik annikillisitsilluni.

### 2.4. Akuersissutinik tunniussisarnermut piumasaqaatit

Inatsit malillugu akuersissummik tunniussisoqassanersoq pillugu naliliinissami sermimut, imermullu inatsit atuuttoq malillugu Naalakkersuisut pingaarutilimmik naliliisussanngortinneqarput. Pisinnaatitsissummik pigisaqartumut ataasiakkaanik piumasaqaateqarpoq, matumani ingerlatseqatigiiffiup ilusaanut, angerlarsimaffeqarneralu ilanngullugit. Taassumap saniatigut ingerlatat ingerlannissaannut pisinnaatitsissummik pigisaqartup pisariaqartumik paasisimasaqassasoq, akissaqartissagaalu piumasaqaataavoq. Taassumap saniatigut naliliinissaq eqqarsaatigalugu annerusumik malittarisassaqaranilu ilitsersuutitaqanngilaq.

Ersarissuutitsinerunissaq qulakkeerumallugu, akuersissutinillu tunniussarnermi assigiinngitsuliornissaq pinngitsoortikkumallugu pisinnaatitsissummik pigisaqartumut, suliniummullu piumasaqaatinik ersarissaasinnaasunik piumasaqaatinik atuutsilersitsisoqartariaqarpoq. Aalajangeeriaatsimik assigiissaarnerusumik, siumullu nalunanngereernerumik pilersitsiumalluni pisinnaatitsissummik pigisaqartumut aamma suliniummut aningaasatigut, inatsisitigut, teknikkikkullu piumasaqaatit ersarissarneqarnissaat aalajangiisuuvoq. Tamanna suliniutit teknikkikkut, aningaasatigullu ingerlanneqarsinnaasut taamaallaat akuerineqartarnissaasa qulakkeerneqarnissaanut tamanna aamma tapertaassaaq.

Pisinnaatitsissummik pigisaqartup piginnaasai, suliniutillu ataannarsinnaassusaa piumasaqaatit ersarissut malillugit nalilerneqarlutik siumut nalunanngereernerusumik, ersarinnerusumillu suleriaaseqarnissaq siunnersuutip qulakkiissavaa.

#### 2.4.1. Pisinnaatitsissummik pigisaqartumut piumasaqaatit

Sermimut, imermullu massakkut inatsimmi § 9 naapertorlugu atuinissamut akuersissut aktianik piginneqatigiiffimmut imaluunniit piginneqataassuteqarluni ingerlatseqatigiiffimmut, Kalaallit Nunaanni angerlarsimaffeqartumut taamaallaat tunniunneqarsinnaavoq. Inatsisartut inatsisaat malillugu akuersissummi ingerlatassat ilaatinneqartut taamaallat ingerlanneqassasut imaluunniit akuersissut malillugu ingerlatassat, ingerlatassallu allat ingerlatseqatigiiffiup ingerlassinnaagai piumasaqaataavoq. Pisariaqartumik ingerlatassat ingerlannissaannut pisinnaatitsissummik pigisaqartup pisariaqartumik paasisimasaqarnissaa, akissaqarnissaalu eqqaassanngikkaanni pisinnaatitsissummik pigisaqartup aningaasatigut, aqutsinermilu tunngavissaannut annerusumik piumasaqaateqanngilaq.

Pisinnaatitsissummik pigisaqartup atuinissamut akuersissummik tunineqarnissaminut piukkunnaateqarnersoq pillugu naliliinissamut, massakkut malittarisassaasut Naalakkersuisut pingaarutilimmik naliliisussanngortippaat. Taamak siammasitsigisumik naliliinissami piginnaatitsissuteqarneq assigiinngitsumik suleriaaseqarnissamik, ingerlatsisunullu akuersissutinik qinnuteqartunut nalornilersitsinermik kinguneqarsinnaavoq. Pisinnaatitsissummik pigisaqartut aningaasatigut, inatsisitigut, aqutsinermilu naammattumik piginnaasallit kisimik akuersissutinik tunineqartarnissaannik qulakkeerisinnaasunik piumasaqaatinik ersarinnerusunik, kinaassusersiunngitsunillu atuutsilersitsisoqarnissaa pisariaqarsorinarpoq. Tamanna akuersissutinik tunniussiniarnermi siumut nalunanngereersutsimik, ersarissuutitsinermillu pilersitsinissamut tapertaassaaq, ilutigisaanillu Kalaallit Nunaanni sermeqarfiit, imeqarfiillu illersorneqarlutik.

Siunnersuut malillugu akuersissutinik tunniussinissami kinaassusersiunnginnerusumik, ersarinnerusumillu tunngavissamik pilersitsiumalluni, pisinnaatitsissummik pigisaqartumut piumasaqaatit siunnersuummi ersarissarneqarlutillu itisilerneqarput. Siullermik siunnersuutigineqarpoq, pisinnaatitsissummik pigisaqartoq Kalaallit Nunaanni angerlarsimaffeqartutut nalunaarsorsimalluni aktianik piginneqatigiiffiunngikkuni piginneqataassuteqarluni ingerlatseqatigiiffiussasoq ersarissarneqassasoq. Taamaakkaluartoq pisinnaatitsissummik pigisaqartoq akiliisarnerminik unitsitsisimassanani, akiliisinnaajunnaarsimassanani, pinngitsaaliissummik atorunnaarsitaasimassanani, allatigulluunniit taakkununnga nallersuunneqarsinnaasunik inissisimassasani aningaasatigut akiliisinnaassuseqassasoq aamma piumasaqaateqassaaq. Pisinnaatitsissummik pigisaqartoq aamma Kalaallit Nunaanni pisortanut 100.000 koruuninik amerlanerusunilluunniit akiitsoqassanngilaq. Taassumap saniatigut pisinnaatitsissummik pigisaqartup aqutsisuinut aamma piumasaqaateqassaaq: Aqutsisut, matumani qullersaqarfimmiut, siulersuisuni ilaasortat aamma teknikkikkut aqutsisut kiisalu piginnittuviit ilanngullugit, inaarutaasumik eqqartuunneqarnermikkut aningaasatigut pinerluttuliorsimasutut eqqartuunneqarsimassanngillat, suliffeqarfimmik ingerlatsisinnaajunnaarsinneqarsimassanngillat imaluunniit ingerlatseqatigiiffiup ingerlatsineranut sunniuteqarsinnaasunik allatigut killilersorneqarsimassanngillat.

Taassumap saniatigut akuersissut naapertorlugu ingerlatassat pisinnaatitsissummik pigisaqartup ingerlassinnaagai qulakkeerumallugu siunnersuutigineqarpoq, akuersissut malillugu ingerlatassanut pisinnaatitsissummik pigisaqartoq pisariaqartumik paasisimasaqassasoq.

Kiisalu siunnersuutigineqarpoq, pisinnaatitsissummik pigisaqartumut piumasaqaataasut qinnuteqarnermuinnaq atatillugu pisinnaatitsissummik pigisaqartup naammassinagit, piffissaq akuersissuteqarfiusoq tamakkerlugu naammassissagai.

#### 2.4.2. Suliniummut piumasaqaatit, piumasaqaatitalerlugu atuinissamut akuersissut

Inatsit atuuttoq malillugu akuersissummik tunniussinissamut, suliniummut piumasaqaasiortoqanngilaq. Suliniut teknikkikkut imaluunniit aningaasatigut ingerlanneqarsinnaaneranik qinnuteqartoq takutitsisariaqartinnagu akuersissut tunniunneqarsinnaavoq, tamannalu suliap Naalakkersuisunut paasissutissiissutigineqarnissaani annertuumik missiliuinissamik, piumasaqaateqarnissamillu kinguneqarluni. Taamaakkaluartoq atunissamut, uninnissamullu pilersaarutit akuerineqarnerinut atatillugu aatsaat, uppernarsaanissamik piumasaqaateqarpoq.

Suliniutit nalilerneqarnissaanni kinaassusersiunngitsunik piumasaqaateqarnissaa pisariaqarpoq, taamaalilluni aalajangeeriaaseq assigiingitsuliornerunnginnerullunilu ersarinneruniassammat. Erseqqissunik piumasaqaasiortoqanngippat, suliniutinut piviusunngortinneqarsinnaanngitsunut akuersissutinik tunniussisoqaratarsinnavoq, tamannalu aningaasatigut aamma avatangiisitigut ajornartorsiuteqalernermik, nunaminertamillu inniminniinermik kinguneqarsinnaavoq.

Atuinissamut akuersissummik tunniussisoqartinnagu suliniut teknikkikkut, aningaasatigullu ingerlanneqarsinnaaneranik qinnuteqartup uppernarsaanissaanik siunnersuut piumasaqaatitaqarpoq. Tamanna pisinnaatitsissummik pigisaqartup uppernarsaanissaanik piumasaqaasiivoq. Eqaassuseqarnissamik pisariaqartitsineq iliuuseqarfigiumallugu siunnersuutigineqarpoq, suliniutip ingerlanneqarsinnaaneranut piumasaqaataasup naammassineqarnerata uppernarsarneqarnissaanut qinnuteqartup annerpaamik ukiut pingasut iluini uppernarsaanissaanik piumasaqaatigalugu, atuinissamut akuersissut tunniunneqarsinnaasassasoq. Piffissaliussap iluani piumasaqaataasoq naammassineqanngippat, piumasaqaatitalerlugu akuersissut erngertumik atorunnaassaaq.

Akuersissuteqarnissamut piumasaqaataasoq naammassineqartoq Naalakkersuisut akuersissuteqartinnagit, pisinnaatitsissummik pigisaqartoq atuinissaminik ingerlatassaminik aallartitseqqusaanngilaq. Taamaakkaluartoq piumasaqaatitalerlugu atuinissamut akuersissut misissueqqaarnissamut akuersissummut naleqqiunneqarmat, pisinnaatitsussummik pigisaqartoq misissueqqaarsinnaavoq. Taamaalilluni suliniutip teknikkikkut, aningaasatigullu ingerlanneqarsinnaanissaanik uppernarsaanissamut pisariaqartumik piumasaqaataasup qulakkeerneqarnissaanut, pisinnaatitsissummik pigisaqartoq piffissaqassaaq.

Suliniutip ineriartortinneqarnerani siusissumi Naalakkersuisut akuersissummik tunniussisinnaanissaat siunnersuutitigut qulakkeerneqassaaq, ilutigisaanillu naleqquttumik piffissaliussap iluani pisariaqartumik uppernarsaanissamik qinnuteqartup tunniussinissaa piumasaqaatigineqarsinnaassalluni.

Akuersissummik tunniussinissami tunngavissatut suliniutit teknikkikkut, aningaasatigullu ingerlanneqarsinnaanersut Naalakkersuisut naliliissasut siunnersuutigineqarpoq. Ilutigisaanik siunnersuutigineqarpoq, uppernarsaasiinissamut piffissaliussaq eqqarsaatigalugu eqaassuteqartitsinissaq qulakkeerumallugu, Naalakkersuisut piumasaqaatitalerlugu atuinissamut akuersissummik tunniussisinnaassasut.

### 2.5. Akuersissuteqarnissamut piumasaqaatit

Sermimik, imermillu akisussaassuseqartumik, sunniuteqarluartussamillu atuinissamut akuersissuteqarnissamut piumasaqaatit aalajangiisuupput. Sermimut, imermullu inatsit atuuttoq piffissaliussanut, ingerlatassanut, piffissanullu akuersissuteqarfiusut kiisalu piumasaqaatinik allanik aalajangersaanissamut ataasiakkaatigut piginnaatitsissutinut piumasaqaatitaqarpoq. Taamaakkaluartoq suliniutip angissusaa aamma ineriartornera, aammali pissutsit siumut ilisimaneqarsinnaanngitsut eqqarsaatigineqartussanngorlugit ersarinnerusumik, eqaannerusumillu malittarisassiuussinissaq pisiaqarpoq.

Atuinissamut piffissaliussat, ingerlatsisussaatitaaneq, piffissallu akuersissuteqarfiusut siunnersuummi ersarissarneqarlutillu naleqqussarneqarput. Suliniutit siuariartornissaannik tunngavissiillutillu, naleqqussaanissamut pisariaqartumik periarfissiisunik, ilutigisaanillu siunertaanngitsumik nunaminertamik inniminniisoqarnissaa illersorneqarluni ersarinnerusumik, eqaannerusumillu malittarisassiuussinissaq siunertaavoq.

#### 2.5.1. Atuinissamut piffissaliussaq, ingerlatsisussaatitaanerlu

Inatsit atuuttoq malillugu, akuersissutip tunniunneranit atuinerup qaqugu aallartinnissaanut piffissaliussaq, atuinissamut akuersissummi aalajangersarneqassaaq. Piffissaliussaq naammassineqanngippat, atuinissamut akuersissut erngertumik atorunnaassaaq. Piffissaliussaq sivitsorneqaqqissinnaanani ukiunit tallimanit sivisunerusinnaanngilaq, immikkullu akuersissuteqarnissamut periarfissaqarani. Tamanna pisinnaatitsissummik pigisaqartumut, naatsorsuutiginngisamik kinguaattoornernik nalaataqartumut naleqqutinngitsumik inissiisarpoq. Suliniutip ineriartornera, niuernermi pissutsit, pisinnaatitsissummillu pigisaqartup aqussinnaanngisaamik naatsorsuutiginngisamik pisinnaasut eqqarsaatigineqarsinnaatillugit, eqaannerusunik malittarisassiuussinissaq pisariaqarpoq.

Taassumap saniatigut ingerlatsinernik unitsitsigallarnissat Naalakkersuisunit akuerineqartariaqarmata, inatsisip atuuttup toqqaannanngikkaluartumik ingerlatsinissamik piumasaqaat aalajangerpaa. Unitsitsigallarnissaq qaqugukkut akuerineqarsinnaanera pillugu naliliinissaq missiliugassaavoq, malittarisassallu itisilerneqarnissaat aamma ersarisarneqarnissaat pisariaqartinneqarluni.

Ingerlatsisussaatitaaneq siunnersuummi nassuiaatigineqarpoq, atuinissamilu piffissaliussamut malittarisassast nutarterneqarlutik.

Atuinissami ingerlatsinissaq ukiut tallimat iluini aallartinnissaanik piumasaqaat siunnersuummi attatiinnarneqarpoq. Misissueqqaarnissat eqqarsaatigalugit, misissueqqaarnissamut immikkut akuersissummik tunniussisoqarsimappat, misissueqqaarnerit ukiup siulliup iluani aallartinneqarsimassasut piumasaqaataalissaaq. Taassumap saniatigut pisinnaatitsissummik pigisaqartup suliniutip piviusunngortinneqarnissaa sulissutigippagu imaluunniit paasinartumik siumut ingerlanissamut akimmiffiusimasoqarpat, Naalakkersuisut siunnersuutip kingunerisaanik atuinissamut piffissaliussamik sivitsuisinnaatinneqarput. Taamaalilluni suliniutit aallartinneqanngisaannartussanut akuersissutit attatiinnarneqannginnerussammata, siumut ingerlasoqarnissaa eqqarsaatigineqarpoq. Uani nunaminetamik inniminniisoqarnissaa pinngitsoortinniarneqarpoq..

Ingerlatsisussaatitaanermik piumasaqaat eqqarsaatigalugu, pisinnaatitsissummik pigisaqartup piffissaq akuersissuteqarfiusoq tamakkerlugu akuersissut malillugu ingerlatsissasoq siunnersuutip ersarissarpaa. Taamaakkaluartoq ukiut siulliit pinnagit, taakkua pisinnaatitsissummik pigisaqartoq aallartisaanissamut piffissalerneqarluni atuinissamut piffissaliussami ilaatinneqarmata. Ingerlatanik sunilluunniit unitsitsigallarnissat akuerineqarnissaat attatiinnarneqarpoq, tassungali ersarinnerusunik piumasaqaasiortoqarluni. Ingerlatat unitsikkallarneqarnissaannik pisariaqalersitsisunik immikkut pissuteqassaaq, ingerlatallu aallarteqqinnissaannut pisinnaatitsissummik pigisaqartoq pilersaarummik saqqummiussissalluni.

#### 2.5.2. Piffissaq akuersissuteqarfiusoq

Inatsit atuuttoq naapertorlugu atuinissamik akuersissut ukiut 20-t tikillugit atuuttussatut tunniunneqarsinnaavoq, sivitsorneqarnissaanullu periarfissaqarluni. Misissueqqaarnissamut akuersissut ukiut pingasut tikillugit pinerit tamaasa tunniunneqarsinnaavoq. Taamaakkaluartoq suliniut iluatsikkaluarpalluunniit imaluunniit inuiaqatigiinnut iluaqutaagaluarpalluunniit, atuinissamut akuersissummi piffissaq akuersissuteqarfiusoq annerpaamik ukiunut 30-nut aalajangersarneqarsinnaavoq.

Akuersissut qanoq sivisutigisumik atuussinnaanissaanut qaffasinnerpaamik killiliissalluni naleqqutinngissinnaavoq. Suliniut akisussaaffilimmik, piujuartussamik, ineriartornissamullu periarfissaqarluni ingerlanneqartoq pisortatigoortumik piffissaliineq patsisaaginnarluni matusariaqaratarsinnaammat. Tamanna suliffeqarfinnut pilersikkumasunut, aningaasaleerusuttunullu nalorninartumik tunngavissaqalersitsivoq, siunissamummi ungasinnerusumut akuersissuteqarsinnaannginneq suliniutini taamak ittuni aningaasatigut annertuumik kinguneqarsinnaasuni akisussaaffeqarnissaq soqutiginarunnaarsinnaammat. Siunissamut ungasinnerusumut aningaasaliissutit tunngavissikkumallugit, eqaannerusumik malittarisassaqarnissaa pisariaqarpoq.

Akuersissutit ukiut 20-t tikillugit piffissalerlugit tunniunneqartarnissaat, siunnersuummi attatiinnarneqarpoq. Piffissamik akuersissuteqarfiusumik ukiut qulikkaarlugit Naalakkersuisut sivitsuisinnaassasut, annerpaamillu piffissaq akuersissuteqarfiusinnaasoq peerneqassasoq siunnersuutigineqarpoq. Pisumik naliliineq aallaavigalugu, akuersissummik qaqugukkut sivitsuisoqarsinnaanersoq piumasaqaatinik aalajangersaasoqassaaq. Ersarinnerusumik piumasaqaatit malillugit sivitsuinissaq aalajangersarneqassaaq. Pissutsit allanngorneri, ilisimasallu nutaat eqqarsaatigineqarsinnaanissaat malittarisassani siunertaavoq.

Taamaalilluni sivitsuinissamik aalajangiinerit suliniutip inuiaqatigiinnut pingaaruteqassusianik, aningaasatigut nammassinnaassusianik kiisalu avatangiisinut aamma piujuartitsisussanut tunngasunik tamat isiginnittumik naliliisoqartassalluni, malittarisassat eqaannerusut qulakkeerneqassapput. Tamanna pisinnaatitsissummik pigisaqartumut siumut nalunanngereernerusumik pilersitsissaaq, pisuussutillu akisussaaffeqartumik atornissaat qulakkeerneqarluni.

### 2.6. Pinngortitamut kingunissaanik naliliineq aamma avatangiisit

Pinngortitamik illersuineq pillugu Inatsisartut inatsisaat naapertorlugu pisuussutinik uumaatsunik, soorlu sermimik aamma imermik atuineq pisuussutinik misissueqqaarnernut, misissuinernut, atuinernullu atatillugu inatsisip pinngortitamik illersuinissamut malittarisassanut toqqaannartumik ilaatinneqanngillat. Malittarisassat taamak ittut, ingerlatassanut taamak ittunut akuersissutinik tunniussinissamut inatsimmi tunngaviusumi aalajangersarneqassapput.

Sermimik, imermillu atuinermut atatillugu avatangiisinut tunngatillugu inatsit massakkut atuuttoq ataasiakkaanik taamaallaat aalajangersagaqarpoq. Atunissamut pilersaarutit, atuinissamut akuersissummik tunniussereernerup kingorna akuerineqartussat, ingerlatat avatangiisinut kingusinerisinnaasaannik tunngasunik ilaatigut naliliinertaqassapput. Taassumap saniatigut avatangiisinut, pisuussutinullu tunngasunut akuersissummi piumasaqaatinik aalajangersaasoqarsinnaavoq, pisinnaatitsisummik pigisaqartoq ingerlatat pillugit ukiumoortumik nalunaarusiortassaaq. Akuersissutinik tunniussinermut atatillugu avatangiisinut sunniutigisinnaasaanik naliliisoqarnissaanik sermimut, imermullu inatsimmi massakkut atuuttumi piumasaqaateqanngilaq.

Annertuumik ajoqusiinissamut pinngortitaq, avatangiisillu illersorneqartariaqarput, suliffeqarfiillu aamma pisinnaatitsissummik pigisaqartut ingerlatsinermi kingunerisinnaasaannut akisussaaffimmik tigusinissaat pingaaruteqarpoq. Taamaattumik sermimik, imermillu atuinissamut akuersissummik tunniussisoqartinnagu, pinngortitamut kingunissaanik naliliinerit suliat suliarineqartarnerinut ilaatinneqartariaqarput. Suliniutinut nunamut, pinngortitamullu annertuumik sunniuteqarsinnaasunut akuersissummik tunniussisoqartinnagu peqqissaartumik naliliiffigineqartarnissaat pinngortitamut kingunissaanik naliliinerup qulakkiissavaa, akuersissummilu naleqquttunik, pisariaqartunillu piumasaqaasiortoqarsinnaanissaanut tunngavissiisinnaassalluni.

Taamaattumik siunnersuutigineqarpoq, akuersissummik tunniussisoqartinnagu pisinnaatitsissummik pigisaqartoq pinngortitamut kingunissaanik naliliinermik tunniussinissaanik piumasaqaammik atuutsilersitsisoqassasoq. Naliliinermi tassani nunamut, kangerlunnut, immamut kiisalu pinngortitamut kingunerisinnaasai nalilerneqassapput. Qinnuteqartoq isumaqaruni pinngortitamut kingunissaanik naliliisoqartariaqanngitsoq, tamanna qinnuteqaammi aamma tunngavilersorneqassaaq. Taassumap saniatigut suliniut avatangiisinut annertuumik ajoqusiissasoq nalilerneqarpat, Naalakkersuisut suliniummik itigartitsisinnaanissaannut imaluunniit pinngortitap illersorneqarnissaa pillugu piumasaqaasiornissaannut periarfissinneqarput.

Taassumap saniatigut avatangiisinik iluarseeqqinnissamut pisinnaatitsissummik pigisaqartup aningaasatigut qularnaveeqqusiinissaanik piumasaqaasiortoqarsinnaassasoq siunnersuutigineqarpoq. Taamaalilluni pissutsit annertuumik allanngussappata, iluarseeqqinnissami naatsorsuutigisamik aningaasartuutissat matussuserneqarnissaat taassumap qulakkiissavaa.

Suliniut inuiaqatigiinnut, avatangiisitigullu tunngasunut annertuumik sunniuteqassasoq nalilerneqarpat, akuersissummik tunniussisoqartinnagu tamanut tusarniaanissamut siunnersuut aamma periarfissiivoq.

Ataatsimut isigalugu allannguutit taakkua, pinngortitami pisuussutit akisussaaffeqarnerusumik, piujuartitsinerusumillu ingerlanneqarnissaat qulakkiissavaat, soorluttaaq avatangiisinut tunngasut akuersissutinut aalajangiinissami tunngavissanut ilaatinneqartarnissaat qulakkiissagaat.

## 3. Pisortanut aningaasaqarnikkut allaffissornikkullu kingunerisassat

### 3.1. Pisortanut aningaasaqarnikkut kingunerisassat

Immikkoortortaq ineriartortissallugu, sermillu erngullu niuernermik tunngavilimmik atornissaannik siunertalimmik suliffeqarfiit pilersitsinissaat soqutiginarsarnerussallugu siunnersuutip siunertaraa. Taamaattumik akiliuteqartitsisarnikkut aningaasatigut isertitat amerlinissaannik siunnersuut kinguneqassangatinneqarpoq.

Taassumap saniatigut akileraarutitigut isertitatigut, matumani sulisut akileraarutaasigut, ingerlatseqatigiiffiullu akileraarutaasa malitsigisaanik isertitaqartoqassasoq naatsorsuutigineqarpoq.

Qinnuteqaatit qassiussanersut, akuersissutillu qassit tunniunneqassanersut isertitassanut apeqqutaasussaammata, isertitassat qanoq amerlatigissanersut missiliorneqarsinnaanngilaq.

Siunnersuut pisortanut aningaasartuuteqarnerunermik kinguneqassangatinneqanngilaq.

Siunnersuutip § 24-atigut aalajangersarneqarpoq, pisinnaatitsissummik pigisaqartup sermimik, imermillu avammut tunisinermini Namminersorlutik Oqartussanut akiliuteqarnissaa pillugu Naalakkersuisut akuersissummi piumasaqaatinik aalajangersaasinnaassasut. Sermeq, imerlu avammut tunineqartut malillugit akiliutissaq aalajangersarneqassaaq. Taamaalilluni sermimut, imermullu nunagisami niuerfimmut tunisanut akiliuteqartitsisoqassanngilaq.

Taassumap saniatigut akiliutissap naatsorsorneqarnissaanut, annertussusilerneqarnissaanullu ersarinnerusunik malittarisassiuussisunik malittarisassanik aalajangersaanissamut piginnaatitsisoqassasoq siunnersuutigineqarpoq. Matumani suliareqqitat annertussusaat tunuliaqutaralugit akigititassanik assigiinngissitaartitsisoqarsinnaassasoq.

Laboratoriani misissuinissamik, misiligummillu nunani allani nioqqutissiornissamik pisariaqartitsinerit iliuuseqarfigiumallugit, akiliutissanut annikitsunnguamik killiliisoqassasoq siunnersuutigineqarpoq. Taamaalilluni sermeq 100 kilogrammi imaluunniit imeq 100 literi akiliutitaqanngitsumik ukiumut avammut tunineqarsinnaassapput.

Imermik avammut tunisinermi nioqqutissiornermut akitsuut ullumikkut literimut 0,04 koruuninut aalajangersarneqartuaannartoq aallaavigineqassasoq naatsorsuutigineqarpoq, kisiannili assigiinngissitaartitsilluni. Sermimik, imermillu Kalaallit Nunaanni suliareqqaarneqarsimasunik avammut tunisinerit, imermik imaluunniit sermimik suliarineqanngitsunik avammut tunisininngarngit akikinnerusumik akeqartinneqassasut naatsorsuutgineqarpoq. Taamaalilluni najukkami suliareqqaarisarnissaq siuarsassallugu, Kalaallit Nunaannilu suliffinnik aamma suliffeqarfinnik pilersitsinissap tapersersorneqarnissaat siunertaavoq. Tamanna pillugu piginnaatitsissummik atuineq, isertitaqarnerulernikkut kiisalu malitsigisaanik inuussutissarsiutitigut ingerlatatigut aningaasatigut kinguneqarsinnaassangatinneqarpoq.

### 3.2. Pisortanut allaffissornikkut kingunerisassat

Siunnersuut allaffissornikkut annertuumik kinguneqassangatinneqanngilaq. Massakkut suliassat marlunnut avillugit suliarineqartarnerisigut suliat suliarinagit ataatsimut suliarineqartalissapput. Suliat suliarineqartarnerisa ataatsimoortinneqarnerat, taamaalillunilu qinnuteqaammik suliaqarneq piffissamik sivisuumik atuiffiujunnaartussaassammat tamanna naatsorsuutigisamik oqilisaataassaaq.

Siunnersuutip kingunerisaanik assersuutigalugu inatsit massakkut malillugu marloriarani, ataasiaannarluni tusarniaasoqartassaaq, uani malitsigisaanik atuinissamut aamma uninnissamut pilersaarutit akuersissutigineqartussaanngimmata. Tamanna naalakkersuisoqarfimmut, tusarniaaffigineqartartunullu allaffissornikkut oqilisaataassangatinneqarpoq.

Avammut tunisinissamut akuersissutit ukiumut nutarterneqartarnissaanik, siunnersuummi piumasaqaatigineqarpoq. Tamanna assersuutigalugu aalisarnermut suliassaqarfimmi nalinginnaasumik suleriaasioreerpoq. Tassunga tunngatillugu suliassat amerlissangatinneqarput, kisianni annertoorsuunngitsumik.

Suliffeqarfiit soqutiginninnerulernerisa kingunerisaanik suliat suliarineqartartut annertusineqassasut naatsorsuutigineqarpoq, tamannalu qinnuteqartut amerlinerinik kinguneqarsinnaalluni.

## 4. Inuussutissarsiortunut aningaasaqarnikkut allaffissornikkullu kingunerisassat

### 4.1. Aningaasaqarnikkut kingunerisassat

Siunnersuutip § 24-a malillugu pisinnaatitsissummik pigisaqartup akiliuteqarnissaanik piumasaqaasiortoqarsinnaassammat, siunnersuut suliffeqarfinnut sermimik, imermillu avammut tunisinissaminnik kissaateqartunut aningaasatigut kinguneqassangatinneqarpoq. Avammut tunisat annertussusaat malillugu akiliutissat aalajangersarneqassapput.

Qinnuteqartariaatsimik allannguutissatut siunnersuutigineqartoq, allaffissornermut pisariillisaataassangatinneqarpoq. Qinnuteqaasioriarluni, malitsigisaanik atunissamut aamma uninnisamut pilersaarusiorani siunnersuutip kingunerisaanik, qinnuteqartoq piffissami qinnuteqarfimmi taamaallaat atortussanik suliaqassaaq. Siunnersuut naapertorlugu akuersissut tunniunneqarniariartoq ingerlatassat aallartinneqarsinnaassammata, massakkut suleriaasiusumit sukkanerusumik isertitaqartoqarsinnaalissaaq, massakkut suleriaasiusumi pisinnaatitsissummik pigisaqartoq atuinissamut akuersissummik tunniussisoqareerpat aatsaat atuinissamut aamma uninnissamut pilersaarutit akueritissammagit.

### 4.2. Inuussutissarsiutit aaqqissuussaanerinut kingunerisassat

Sermip, erngullu atorneqarnerisa iluini suliffeqarfinnik pilersitsinissami pilerinartunik sinaakkuteqalersitsinikkut, unammilleqatigiinnermi atugassarititanut siunnersuut pitsaanerulersitsissasoq nalilerneqarpoq. Tamanna immikkoortortami unammilleqatigiinnerunermik, ineriartortitsinermillu kinguneqarsinnaavoq, soorluttaaq Kalaallit Nunaata sermimik, imermillu pilersuisutut nunat tamalaat akornanni niuerfinni inissisimaneranut nukittorsaataasinnaasoq. Taamaalilluni nioqqutissiornermut, suliffissaqartitsiniarnermullu siunnersuut pitsaasumik kinguneqarsinnaavoq.

### 4.3. Allaffissornikkut kingunerisassat

Sermip, erngullu niuernermik siunertanut atorneqarnerinut akuersissuteqarnissamik piumasaqaatip attatiinnarneqarnissaanik siunnersuut kinguneqarpoq, tamannalu qinnuteqartariaatsikkut, uppernarsaanissamillu piumasaqaateqarnikkut suliffeqarfiit allaffissornikkut suliassaqarnissaannik kinguneqassalluni. Ilutigisaanik sulianik suliaqartariaaseq akimmisaarfeerunnerussasoq naatsorsuutigineqarpoq, tamannalu marloqiusamik suleriaaseqarneq piffissami sivisuumi pisartoq eqqarsaatigalugu suliffeqarfiit piffissamik atuinerinut sivikillisaataasinnaassalluni.

Qinnuteqaammut, oqartussallu akuersinissaannut piumasaqaataasussat, inatsit massakkut atuuttoq naapertortorlugu piumasaqaatinut atuuttunut annertuutigut assigiinnartussaassammatigit, ataatsimut allaffissornikkut suliassat annertuumik annertusissasut naatsorsuutigineqanngtilaq. Kisianni taamaakkaluartoq paasissutissat manna tikillugornit siusinnerusukkut tunniunneqartassapput, qinnuteqaatillu imarisassaanut ersarinnersunik piumasaqaasiortoqassalluni.

Avammut tunisinissamut akuersissutit ukiumoortumik nutarterneqartarnissaat pillugu piumasaaateqalissaaq, tamannalu pisinnaatitsissummik pigisaqartumut allaffissornikkut suliassaqarnerulernermik kinguneqassangatinneqarluni. Taamaakkaluartoq paasissutissat ataavartumik nutarterneqartarnissaat, soorluttaaq avammut tunisisarnermi aamma niuernermi pissutsit allannguutaannut eqaatsumik naleqqussaasarnissaq ukiumut nutarterisarnerup qulakkiissavaa.

## 5. Avatangiisinut, pinngortitamut inuillu peqqissusaannut kingunerisassat

Siunnersuut avatangiisinut, pinngortitamut, inuillu peqqissusaannut toqqaannartumik, toqqaannanngikkaluartumillu kinguneqassangatinneqarpoq.

### 5.1. Naasut, uumasullu

Sermip, erngullu atorneqarnerat uumasut, naasullu pinngortitami najortagaannut akornusiisinnaavoq. Tamanna pingaartumik sumiiffinni pineqartuni erngup aqqutigisaanik, kissassutsinillu allannguinerusinnaavoq, tamannalu pingaartumik pinngortitami ataqatigiinnermi eqqugaasinnaasuni uumasut amerlassusaannut, artillu siammasissusaannut sunniuteqarsinnaalluni. Taamaakkaluartoq atuineq sumiffimmut aalajangersimasunut killilersugaasussaammat, piffissamilu akuersissuteqarfiusumi avatangiisit eqqarsaatigineqartussaammata, matumani piumasaqaatit aalajangersarneqarnissaat ilanngullugu, siunnersuut uumasoqatigiinnut aamma pinngortitami ataqatigiinnernut anginerusunut imaluunniit mianernartunut annertuumik sunniuteqassangatinneqanngilaq.

### 5.2. Nuna, immallu naqqa

Sermimik, imermillu pisuussutinik atuinissaq ukkatarineqarmat, toqqaannartumik ingerlatassanik nunamut annertuumik sunniuteqartussanik siunnersuut kinguneqassanngilaq. Taamaakkaluartoq suliniutit ilaat sanaartukkanik pilersitsiviusariaqarput, tamannali pilersaarusiornermut inatsimmi malittarisassiuunneqarluni. Taamaalillunilu akuersissutit ilaat toqqaannanngitsumik nunamut, immallu naqqanut sunniuteqarsinnaassallutik. Sunniutit taakkua akuersissuteqariaatsimi, matumani aamma piumasaqaatinik aalajangersaanermi eqqarsaatigineqartussaammata, killilimmik sunniuteqassasut nalilerneqarpoq.

### 5.3. Aniatitsinerit, qinngornerillu

Sermimik, imermillu atuinermut atatillugu ingerlatanit naatsorsuutigisamik aniatitsinissat killeqartorujussuussasut nalilerneqarpoq. Qinngornernik aniatitsisoqarniavianngilaq, kisianni CO2-mik aniatitsinikkut imaluunniit teknologiinit, maskiinaniillu atuinermi atorneqartunit gassinik silaannarmik kissakkiartortitsisartunik aniasoqarsinnaassallunil. Aniatitsinerit taakkua innuttaasut peqqissusaannut annertuumik kinguneqassangatinneqanngillat.

Akuersissutini piumasaqaatinik aalajangersaanermi silap pissusaa, avatangiisillu eqqarsaatigineqarsinnaapput, matumani nioqqutissiorneq sapinngisamik minnerpaamik CO₂-mik aniatsinermik pinissaanik, assersuutigalugu generatorinik nukinnik atuisunik imaluunniit teknoliginik annikitsumik aniatitsisunik atuisoqarnissaanik piumasaqaasiorneq ilanngullugu.

### 5.4. Nunap ilusaa

Sumiiffinni sermimik, imermillu atuiffiusuni attaveqaasersuutitigut naleqqussaanerit, ingerlatsinerillu malitsigisaannik nunap ilusaa allanngorsinnaavoq. Taamaakkaluartoq ingerlatat killiliussat iluini ingerlanneqartussaammata, allannguutit taakkua killeqassangatinneqarput.

### 5.5. Eqqagassalerineq

Nioqqutissiat sinnerinik imaluunniit nioqqutissiat perlukuinik eqqagassaalerumaartussat annikissangatinneqarput, taamaakkaluartorli eqqagassalerinermi aalajangersakkat atuutissallutik.

### 5.6. Peqqissuseq, sulinermilu avatangiisit

Siunnersuutip kingunerisaanik innuttaasut peqqissusaannut kingunissanik uppernarsarneqarsinnaasoqanngilaq.

Sermimik, imermillu atuinermi inunnut akuusunut sulinermi atugassarititaasuni tamanna pillugu malittarisassat nalinginnaasut atuuttussaammata, sulinermi avatangiisinut siunnersuut immikkut kingunissaqarsorineqanngilaq. Taamaakkaluartoq oqaatigineqassaaq, pissutsini immikkuullarissuni, assersuutigalugu nakorsiarnissamut killilimmi avinngarusimasumi kiisalu atortut, akuutissallu ulorianarsinnaasut atorlugit sulineq ingerlanneqarsinnaasarmat.

Teknikkimut, isumannaallisaanermut, avatangiisinullu tunngasut kiisalu sermeq aamma imeq iluaqutissatut, illup iluani imaluunniit assigisaanik atorneqassatillugit imaluunniit atorneqartussaatillugit pitsaassutsimut aamma peqqissutsimut tunngasut akuersissummi piumasaqaasiorfigineqarsinnaapput.

### 5.7. Uumassusillit tappiorannartut, timitalimmillu sunniuteqarnerat

Ingerlatat kingunerisaannik uumassusillit tappiorannartut, timitalimmillu soorlu assersuutigalugu pujoralaat, nipiliornerit imaluuniit tipit sunniuteqarsinnaapput. Sunniutit taamak ittut killeqassasut nalilerneqarpoq, avatangiisinullu aalajangersakkat naapertorlugit iliuuseqarfigineqassallutik.

Teknikkimut, isumannaallisaanermut, avatangiisinullu tunngasunut aamma torersaanissamut, iluarseeqqinnissamullu piumasaqaatinik aalajangersaasoqarsinnaassaaq.

Ataatsimut isigalugu nalilerneqarpoq, siunnersuut avatangiisinut, pinngortitamut imaluunniit inuit peqqissusaannut annertuumik sunniuteqarnerlussanngitsoq, kisianni siunniuteqassappat taakkua minnerpaaffimmiisinnissaat qulakkeerumallugu, pisariaqartumik piareersimasoqarlunilu nakkutilliisoqassaaq.

## 6. Innuttaasunut kingunerisassat

Sermimik, imermillu niuernermik siunertanut atuinissamut akuersissut aktianik piginneqatigiiffimmut imaluunniit piginneqataassuteqarluni ingerlatseqatigiiffimmut taamaallaat tunniunneqarsinnaassammat, siunnersuut innuttaasunut ataasiakkaanut aningaasaqarnikkut, allaffissornikkullu pingaarutilimmik toqqaannartumik sunniuteqassanngatinneqanngilaq.

Illuaraqarfiup eqqaani akuersissuteqaraanni, assersuutigalugu sumiiffimmi ingerlatsinerulernikkut innuttaasunut eqqugaasunut tamanna sunniuteqarsinnaavoq. Taamaakkaluartoq inuussutissarsiutitigut taamatut ingerlatsinerit inatsit atuuttoq malillugu akuerisaareermata, tamanna innuttaasut inatsisitigut inissisimanerinut allannguissangatinneqanngilaq.

Innuttaasut inatsisitigut inissisimanerinut, matumani nammineq pigisaannut iserneq imaluunniit maalaaruteqarnissamut periarfissaasa allanngorneri ilanngullugit, akuliunnissamik siunnersuut kinguneqassanngilaq. Ilutigalugu inooqatigiinnermut, matumani nunasittarnerup pissusia, inuussutissarsiutitigut periarfissat imaluunniit innuttaasut inuunermi atugaat ilanngullugit, siunnersuut aamma annertuumik kinguneqassangatinneqanngilaq.

## 7. Kingunerisassat pingaarnerit allat

Siunnersuut pingaaruteqartunik allanik kinguneqassangatinneqanngilaq.

## 8. Oqartussat kattuffiillu il.il. tusarniaaffiginerat

Siunnersuut piffissami X. qaammat 2025 – X. qaammat 2025-mut www.naalakkersuisut.gl-imi tusarniaavimmi tamanut tusarniutigineqarpoq, piffissamilu tassani tusarniaaffigisassanut tusarniutigineqarluni. Tusarniaaneq pillugu, tusarniaanermullu akissutinut tiguneqartunut ilanngussaq 1 innersuussutigineqarpoq.

[Tusarniaaneq pillugu allakkiaq, allakkiap naggataanut ikkunneqassaaq]

# Siunnersuummi aalajangersakkanut ataasiakkaanut nassuiaatit

Til § 1-imut

Imm. 1-imut.

Aalajangersagassatut siunnersuutigineqartup, sermip erngullu niuernermik siunertaqartumik atorneqarnissaannut malittarisassiuussilluni Inatsisartut inatsisaata pingaarnertut atuuffissaa aalajangersarpaa. Siunnersuummi pingaarnertut sermimik aamma imermik niuernermik tunngavilimmik atorneqarnissaannut misissueqqaarnissanut aamma atuinissanut kiisalu niuernermik tunngavilimmik Kalaallit Nunaata avataanut tunisassiornissat pineqarput.

Imm. 2-mut.

Erngup nukinganik imaluunniit nukimmik pilersitsinissamut sermimik, imermillu misissueqqaarnernut, atuinernullu Inatsisartut inatsissat atuutinngitsoq aalajangersakkap ersarissarpaa. Nukimmik pilersitsinissanut erngup nukinganut misissueqqaarnernut, atuinernullu kiisalu tassunga atatillugu ingerlatanut allanut misissueqqaarnerit, atuinerillu Erngup nukingata innaallagissiornermut atorneqartarnera pillugu Inatsisartut inatsisaanni malittarisassiuunneqarput.

Imm. 2-mi atuutsitsinnginneq taamaallaat sermimut, imermullu erngup nukingata innaallagissiornermut atorneqartunut tunngavoq. Taamaakkaluartoq siunnersuutigineqarpoq, erngup nukinganik nukissiorfimmit, allatigullu nukimmik pilersitsivimmit niuernermik siunertaqartumik imermik sinneruttumik atuinerit inatsimmut ilaatinneqassasut. Taamaalilluni sermeq, imerlu erngup nukinganut allatigullu nukimmik pilersitsivimmi atorneqarsimallutik atorneeruttut inatsimmut ilaatinneqarput, matumani niuernermik siunertanut atorneqarnissaannut akuerissuteqarnissamik piumasaqaat ilanngullugu.

Imm. 3-mut

Kalaallit Nunaanni pisortat imermik pilersuinissaat siunertaalluni sermimik, imermillu atuinernut aalajangersagaq manna atuutinngilaq. Taassumap saniatigut imermik pilersuinermik ingerlatsiviit imermik, imermik sinneruttutut atorsinnaasaannut aalajangersagat atuutinngilaq.

Sermeq, imerlu pilersuinermi ingerlatsiviit pilersuinissaq siunertaralugu atorsinnaasaat, Inatsisartut inatsisaannut imaalluunniit Inatsisartut inatsisaanni matumani akuersissuteqarnissamik piumasaqaataasumut ilaatinneqassanngitsoq aalajangersakkap ersarissarpaa.

Taamaakkaluartoq siornatigut inatsit malillugu imermik sinneruttumik niuernermik tunngavilimmik atuinissamut akuersissutinut tunniuteriikkanut, Inatsisartut inatsisaat suli atuutissaaq.

§ 2-mut

Nr. 1

Oqaaseq ” Avammut tunisineq” ima paasineqassaaq, Kalaallit Nunaannit nunanut allanut sermimik imaluunniit imermik tunisineq, annissinerlu. Avammut tunisinermi Kalaallit Nunaanni pisuussummik tunisineq, annissinerlu pineqartut nassuiaatip ersarissarpaa.

Nr. 2

” Avammut tunisinissamut akuersissut” tassaavoq, misissueqqaarnissamut akuersissummut imaluunniit atuinissamut akuersissummut ilaalluni sermimik, imermillu avammut tunisisinnaanermut akuersissut, akuersissullu pineqartoq malillugu sermimik, imermillu avammut tunisinissamut pisinnaatitsisoq.

Nr. 3

” Misissueqqaarnerit” tassaavoq, pisuussut niuernermik siunertaqartumik qanoq, qanorlu annertutigisumik atorsinnaanersoq nalilerneqarnissaa siunertaralugu misissuinermik ingerlatat. Sumiiffimmi killilikkami atuisinnaanertaqanngitsumik, pisuussummik atuisinnaanermut periarfissanik qulaajaassalluni siunertaqartunut tamanna ersarissaavoq.

Assersuutigalugu imip pitsaassusaa, annertussusaalu nalilerumallugit imermik misissuinerusinnaavoq, sermip sannaa qanorlu innera paasiumallugit nunamik, nunallu sannaanik misissueqqaarnerusinnaapput, eqqaani avatangiisit sunnerneqarsinnaanerat nalilerumallugu avatangiisinik misissuinerusinnaavoq, aqqutaasinnaasullu aamma attaveqaasersuutitigut pisariaqartitat pilersaarusiorniarlugit misissuinerusinnaalluni.

Nr. 4

” Misissueqqaarnissamut akuersissut” tassaavoq, § 4, imm. 1, nr. 1 malillugu misissueqqaarnissamut akuersissut.

Nr. 5

Sermeq aamma imeq suut Inatsisartut inatsisaannut ilaatinneqarnersut, matumani pisuussutit suut niuernermik siunertalimmik atornissaannut akuersissuteqarfigineqarsinnaanersut ilanngullugu nassuiaammi nassuiaatigineqarpoq.

” Sermeq, imerlu”-mi Kalaallit Nunaanni nunamit aamma imaanit sermeq imaluunniit imeq, matumani ilanngullugit sermersuarmit imeq, sermersuaq, tatsinit kuunniillu imeq tarajuunngitsoq pineqarput. Allattukkat tamakkiisuunngillat.

Nukimmik pilersuivimmit imeq sinneruttoq killiliinermut aamma ilaavoq.

Taamaattoq pisortat pilersuinerinit imeq, soorlu assersuutigalugu kalaanimit imeq killiliinermi ilaatinneqanngilaq.

Nr. 6

” Niuernermik siunertat” tassaavoq, ingerlatat sunaluunniit aningaasatigut iluanaaruteqarnissamik, matumani aamma tunisinissamik siunertaqartut suulluunniit. Taamaalilluni ilisimatusarnermik ingerlatanut imaluunniit ingerlatanut allanut niuernissamik siunertaqanngitsunut, soorlu assersuutigalugu tuniniaanerunngitsumik nammineq atuinissamut serminik, imermillu atuinernutnassuiaat atuutinngilaq.

Nr. 7

” Suliniut” tassaavoq, kissaatigisatut siunertarisamut sermimik aamma imermik misissuinissamut, aallernissamut, pissarsinissamut, piareersarnissaanut imaluunniit atornissaanut qinnuteqartup ingerlatassatut kissaatigisai tamarmiusut. Tassani qinnuteqartup piviusumik, atasumillu ingerlatassai kiisalu suliniummut qinnuteqartup angunigai, pingaarnertullu siunertai pineqarput. Assersuutigalugu pisuussummik atuisinnaanermut periarfissanik misissuinerit, sermimik aamma imermik pissarsineq, pisuussutinik teknikkikkut suliaqarneq imaluunniit niuernermik siunertamut atuineq pineqarsinnaapput.

Nr. 8

”Pisuussut” tassaavoq, sermeq imaluunniit imeq, matumani sumiiffik imaluunniit puilasoq pineqartoq akuersissut naapertorlugu atorneqarsinnaasoq imaluunniit atugassatut qinnutigineqartoq ilanngullugu. ”Pisuussut” pinngortitami pisuussummut atorneqarusuttumut tunngasoq, nassuiaatip erseqqissarpaa.

Nr. 9

” Pisinnaatitsissummik pigisaqartoq” tassaavoq, inuk inatsisitigut pisinnaatitaasoq Inatsisartut inatsisaat manna malillugu akuersissummik tunineqartoq, tassungalu atatillugu tassunga pisinnaatitaaffinnik pisussaaffinnillu, matumani akuersissummi piumasaqaataasut malinneqarnissaat ilanngullugit akisussaaffimmik tigummisoq.

Aalajangersagaq Inatsisartut inatsisaata § 11-anut, pisinnaatitsissummik pigisaqartup ingerlatseqatigiiffiata qanoq ittuunissaanik, sumilu nalunaarsorsimasumik angerlarsimaffeqarnissaanik piumasaqaasiisumut innersuussivoq.

Nr. 10

”Atuineq”-mi pisuussummik pinngortitamit piiaalluni ingerlatsinerit suulluunniit pineqarput, matumani katersineq, pissarsineq, suliarinera allatigulluunniit atorneqarnera ilannugllugu. Nassuiaat siammasissumik paasineqassaaq, iliuutsinullu sermimik aamma imermik piiaanermik kinguneqartunut tamanut atuulluni.

Pisinnaatitsissummik pigisaqartup malitsigisaanik pisuussut ilumut tunineraa, ”atuineq”-rup nassuiaatigineqarneranut isumaqanngilaq. Atuinerli ima paasineqassaaq, piffissaq pisuussutip tiguneqarfia, assersuutigalugu sermeq tiguneqarpat imaluunniit imeq ruujorikkut atorneqarpat.

Nr. 11

” Atuinermi ingerlatat” tassaavoq, § 4 malillugu atuinissamut akuersissutitigut imaluunniit ingerlatassatut qinnutigineqarlutik ingerlatat, ingerlatassatut akuersissuteqarfiusut. Taamaalilluni atuinissamut ingerlatat, killiliussami pineqarput.

Nr. 12

” Atuinermut piffissaliussaq” tassaavoq, Inatsisartut inatsisaat malillugu akuersissut naapertorlugu ingerlatassatut akuerisat aallartinneqarsimanissaannut ulloq kingusinnerpaaq, tak. § 21.

Nr. 13

” Atuinissamut akuersissut” tassaavoq, § 4, imm. 1 malillugu tunniunneqarluni niuernermik siunertaqartumik sermimik, imermillu atuinissamut akuersissut. Pisuussummik niuernermik siunertalimmik atuinissamut periarfissiilluni atuinissamut akuersissut, misissueqqaarnissamut akuersissummit immikkoortoq killiliussap ersarissarpaa.

§ 3-mut

Imm. 1-imut.

Aalajangersakkap aalajangersarpaa, Inatsisartut inatsisaat malillugu akuersissummik tunniussisoqarsimatillugu sermeq, imerlu niuernermik siunertanut taamaallaat atorneqarsinnaasut, avammullu tunineqarlutik. Ilutigisaanik aalajangersakkatigut piumasaqaataavoq, Inatsisartut inatsisaata aalajangersagai aamma Inatsisartut inatsisaat naapertorlugu piumasaqaataatitut akuersissummik aalajangersarneqartut naapertorlugit atuineq pissasoq.

Imm. 2-mut.

Inatsisartut inatsisaat malillugu akuersissuteqarnissamik piumasaqaatitaqanngitsumik imermut, sermersuaqarfinnullu tunngasunik nalinginnaanerusunik aammalu nalunaarsuiffiusunik, aalajangersakkap Naalakkersuisut misissueqqaarsinnaatippai naalakker.

Inatsisartut inatsisaata § 31-a malillugu akuersissummik tunniussinissaq pillugu neqeroortitsinissat sioqqullugit tamanna ilaatigut pingaaruteqarsinnaavoq.

§ 4-mut

Imm. 1-imut.

Inatsisartut inatsisaat malillugu akuersissutit suut tunniunneqarsinnaanerinut sinaakkutit aalajangersakkap aalajangersarpai. Tassunga tunngatillugu aalajangersakkap aalajangersarpaa, sumiiffimmut erseqqinnerusumik killilersorneqartumut, pisinnaatitsissummillu pigisaqartup piumasaqaatit malitassai akuersissummi allassimallutik erseqqinnerusumik aalajangersarneqartut malillugit akuersissutit tunniunneqassasut.

Aalajangersagaq naapertorlugu misissueqqaarnissamut akuersissutinik aamma atuinissamut akuersissutinik Naalakkersuisut tunniussisinnaapput.

Atuinivissaq aallartinngikkaluarlugu pisuussummik periarfissat misissornissaannut, misissueqqaarnissamut akuersissutit periarfissiipput. Misissueqqaarnissamut akuersissutit ersarinnerusumik annertussusaat § 5-imi malittarisassiuunneqarput.

Atuinissamut akuersissutit, pisuussummik niuernermik tunngaveqartumik atuinissamut akuersissummik malitseqarput. Atuinissamut akuersissutit ersarinnerusumik annertussusaat § 6-imi malittarisassiuunneqarput.

Inatsisartut inatsisaata kapitali 6-ia akuersissutinut piumasaqaataasunik ersarinnerusumik malittarisassiuussivoq, matumani sumiiffiup akuersissuteqarfiup § 19-imi killilersorneqarnera ilanngullugu. Piumasaqaatit taakkua akuersissummi aamma aalajangersarneqarsinnaapput. Taassumap saniatigut Naalakkersuisut akuersissummi piumasaqaatinik annerusunik aalajangersaanissaminnut § 28-mi piginnaatinneqarput. Tassani akuersissutinut piumasaqaatit ersarinnerusumik misissorusussagaanni, tassunga tunngatillugu nassuiaatit innersuussutigineqarput.

Misissueqqaarnissamut akuersissutit aamma atuinissamut akuersissutit aallaavittut avammut tunisinissamut akuersissutitaqanngillat. Taakkua kapitali 4-mi aalajangersakkat naapertorlugit tunniunneqartarput. Taakkua ersarinnerusumik misissorusussagaanni, tassunga nassuiaatit innersuussutigineqarput.

Imm. 2-mut.

Inatsisartut inatsisaat malillugu akuersissutit sermimut, imermullu immikkut tunniunneqarsinnaasut aalajangersakkap ersarissarpaa. Sumiiffimmit aalajangersimasumit qinnuteqartup sermimik, imermillu atuinissanut akuersissummik pisinnaavoq. Sermimik atuinissamut imaluunniit imermik atuinissamut qinnuteqartoq akuersissummik aamma tunineqarsinnaavoq.

Qinnuteqartup pisuussummik atuinissaminik toqqaanera akuersissummi piumasaqaatinik aalajangersaanissamut sunniuteqassaaq, tassani pisuussut suna atussallugu kissaatigineqarnersoq apeqqutaatillugu avatangiisitigut, niuernermilu eqqarsaatigisassat assigiinngitsut eqqarsaatigineqarsinnaammata.

Imm. 3-mut.

Imm. 1 malillugu akuersissutit, misissueqqaarnissamut aamma atuinissamut akuersissutit akuersissutitut ataatsitut tunnunneqartarnissaat aallaaviuvoq. Taamaalilluni atunissamut akuersissut aamma misissueqqaarnissamut akuersissutitaqartuaannarpoq. Pisinnaatitsissummik pigisaqartup atuinissaminik ingerlatsinissaminut ersarinnerusumik pilersaarusiornissaanut kiisalu misissueqqaarnissamut akuersissummik, atuinissamullu akuersissummik immikkut qinnuteqaqqaarani akuersissutinik pisariaqartunik allanik pissarsinissaanut, uppernarsaatinik katersinissaminut atugassaminik misissueqqaarnissaanut taassumap periarfissippaa.

Taamaakkaluartoq atuinissamut periarfissiinngitsumik, misissueqqaarnissamut immikkut akuersissummik tunniussisoqarsinnaavoq. Pisuussut niuernermut atorneqarsinnaanersoq suli paasineqarsimatinnagu imaluunniit nalornineq annertutillugu tamanna pingaartumik naleqquppoq. Assersuutigalugu imeq imigassatut naleqqunnersoq suli paasisimatinnagu, kissaatigisatullu suliniummi tamanna piumasaqaataappat. Misissueqqaarnissamut akuersissutaateqarnikkut, sumiiffimmut aalajangersimasumut atuinissamut qinnuteqarnissaq isummerfigitinnagu, qinnuteqartoq pisariaqartunik misissuisinnaavoq.

Ataatsimut akuersissummut atatillugu misissueqqaartoqarnissaanik, Inatsisartut inatsisaanni erseqqissumik piumasaqaasiortoqanngilaq. Taamaalilluni misissueqqaarnissaq pisariaqartinneqassanngippat, akuersissutillu allat pisariaqartut pigigaanni, tassungalu piumasaqaataasut allat naammassisimagaanni atuineq aallartinneqarsinnaavoq. Assersuutigalugu misissueqqaarnissamut immikkut akuersissut naapertorlugu pisariaqartumik misissueqqaarnerit siornatigut ingerlanneqarsimatillugu atuineq aallartinneqarsinnaassaaq. Atuinissamilli akuersissut piumasaqaatilik pineqartillugu tamanna atuutinngilaq. Tamanna pillugu § 16imi nassuiaatit innersuussutigineqarput.

Imm. 4-mut.

Misissueqqaarnissamut akuersissutinut aamma atuinissamut akuersissutinut Naalakkersuisut ersarinnerusunik malittarisassiuussisinnaanerinut aalajangersakkap inatsisitigut tunngavissaqartippai.

Qinnuteqariaatsinut, qinnuteqaatinik suliaqarnermut kiisalu akuersissutit malinneqarnersut nakkutilliinissamut malittarisassanik aalajangersaanissamut inatsisitigut tunngavissaq ilaatigut periarfissiivoq. Assersuutigalugu ingerlatap qaqugukkut akuersissuteqartariaqarneranut, akuersissutip qaqugukkut tunniunneqarnissaanut, nakkkutilliinerlu qanoq ingerlanneqarnissaanut malittarisassaasinnaapput.

Assersuutigalugu qinnuteqaatip paasissutissiissutiginissaani pingaaruteqarlutik inuiaqatiginni piujuartitsinissap (VSB) naliliiffigineqarnissaanut, assingusulluunniit naliliiffigineqarnissaanut piumasaqaasiorsinnaanermut inatsisitigut tunngavissaq aamma periarfissiivoq.

§ 5-imut

Imm. 1-imut.

Atuinissamik ingerlatsinissaq aallartinneqartinnagu imaluunniit atuinissamut akuersissummik qinnuteqartoqartinnagu sermimik, imermillu niuernermik siunertaqartumik atuinissami teknikkikkut, aningaasatigut, avatangiisitigullu periarfissanik pisinnaatitsissummik pigisaqartoq naliliinissaaut periarfissillugu, misissueqqaarnissamut akuersissutinut sinaakkutissat aalajangersakkap aalajangersarpai

Ingerlatsinerit pingaarnerit misissueqqaarnissamut akuersissummi ilaatinneqartut nr. 1-imit 3-mut nassuiaatigineqarput:

Nr. 1

Misissuinissaq siunertaralugu sermimik, imermillu annertussutsimik taasamik pissarsinissaq imaluunniit katersinissaq, soorlu assersuutigalugu piareersaanissaq, misiligummik nioqqutissiornissaq, najoqqutassiamillu misiliinissaq aalajangersakkap pisinnaatippaa.

Assersuutigalugu sermeq aatsitassatut katersorneqarsinnaavoq, imigassatullu puujaasanut misiligummik maqitsisoqarsinnaalluni.

Misissueqqaarnermut atatillugu ingerlatat pisarmata, nalinginnaasumik annikitsuinnaasassapput.

Misissueqqaarnissamut immikkut akuersissummik tunniussisoqarpat, misissueqqaarnissamut immikkut akuersissut atuinissamut akuersissutaanngimmat misissueqqaarnerup annertussussaa, siunertaalu Naalakkersuisut eqqumaffigissavaat. Qinnuteqartoq annertussutsimik anginerusumik qinnuteqarpat, tamanna ingerlatsinermi atuisoqarneranik takussutaasinnaavoq. Taamatut pisoqartillugu malittarisassanik unioqqutitsiumanani, ingerlataq atuinissamut akuersissummik peqartariaqannginnersoq nalilerneqartariaqarpoq.

Nr. 2

Pisuussutip ilippanassusaanik naliliinissaq siunertaralugu teknikkimut, imermut, sermersuaqarfinnullu tunngasunik misissuinerit, misissueqqissaarnerillu aalajangersakkami pineqarput. Tassani sermip erngullu pitsaassusaasa, katitigaanerisa, tikissinnaassusaasa, annertuususaasalu nalilerneqarnissaat pineqarsinnaavoq.

Assersuutigalugu imip pitsaassusaa, matumani uumasuaqqanik isaannarmik takuneqarsinnaanngitsunik aamma partikkilinik mingutsinneqarsimanersoq ilanngullugu, sermimik imaluunniit imermik misissugassanik aamma tigusinerusinnaapput.

Assersuutigalugu piiaaviusinnaasup tikikkuminassusaa imaluunniit qajannaassusaa nalilerumallugu, suliniutip suussusaa apeqqutaatillugu nunap naqqa misissuiffigissallugu aamma pingaaruteqarsinnaavoq.

Nr. 3

Nr. 1-2-mi allattukkat tamakkiisuunngitsut nr. 3-mi ersarissarneqarpoq. Ingerlatat nr. 1-imi aamma nr. 2-mi pineqanngitsut, pisuussutilli niuernermi atornissaata pilersaarusiornissaanut, nalilerneqarnissaanullu pisariaqartut allat ingerlanneqarnissaannut imaluunniit misissorneqarnissaannut aalajangersagaq periarfissiivoq.

Assersuutigalugu aalaakkaassuseq, pisuussummillu ataavartumik atuisinnaanissaq nalilerimallugit sermip nikittarnerata imaluunniit silap pissusaata sunniutaasa nakkutigineqarnissaat pineqarsinnaavoq.

Oqatussat akuersissutissaannut allanut atortussiornissami pisariaqartunik misissuinerit aalajangersakkami pineqarsinnaapput. Pisut ilaanni suliniut assersuutigalugu avatangiisinut sunniutigisinnaasaanik nalilersuinissamut piumasaqaammut ilaasinnaasarput.

Imm. 2-mut.

Misissueqqaarnissamut ingerlatassatut akuerisaasut misissueqqaarnissamut akuersissummi aalajangersarneqassasut aalajangersakkap aalajangersarpaa. Suliniutip qanoq ittuuneranut, pisariaqartitanullu akuersissutip naleqqussarneqarsinnaanissaanut tamanna periarfissiivoq.

Assersuutigalugu misiligutissatut imeq aalajangersimasimik annertussusilik tiguneqarsinnaassasoq misissueqqaarnissamut akuersissutip ersarissarsinnaavaa.

Imm. 3-mut.

Misissueqqaarnissamut akuersissut malillugu ingerlatat suut ingerlanneqarsinnaanerinut Naalakkersuisut ersarinnerusunik malittarisassiorsinnaanissaannut aajangersakkap piginnaatippai.

Assersuutigalugu sermeq, imerlu qanoq annertutigisoq misiligutissatut tiguneqarsinnaaneranut imaluunniit misissuinerit suut akuersaarneqarsinnaanerinut killissanik malittarisassat aalajangersaasinnaapput.

§ 6-imut

Imm. 1-imut.

Sermimik, imermillu niuernermik siunertaqartumik atuinissamut akuersissut sunik imaqarsinnaaneranut sinaakkutit, § 6-imi aalajangersakkap aalajangersarpai. § 4, imm. 1 malillugu atuinissamut akuersissutip ataani ingerlatat suut akuersineqarsinnaanersut aalajangersakkap nassuiaatigaa. Imaanngilaq ingerlatat allattorsimasut tamarmik atunissamut akuersissummi pinngitsooratik ingerlanneqartussatut imaluunniit akuerisatut ingerlanneqassasut. Pissutsit, suliniutissatullu qinnutigineqartoq apeqqutaatillugit, ingerlatat suut atunissamut akuersissummi ilaatinneqassanersut naliliinermik tunngaveqassaaq.

Nr. 1

Sermimik, imermillu katersinissamut, pissarsinissamut, piareersaanissamullu akuersissummik tunniussisoqarsinnaavoq. Sermeq, imerlu niuernermut atornissaannut piukkunnarsarumallugit isumalluutinik pissarsinermit, pisariaqartumik suliarinissaanut aamma piareersarnissaanut ingerlatat ilanngullugit pineqarput.

Assersuutigalugu imermut imigassamut imaluunniit suliffeqarfissuarmi atornissaanut piumasaqaatit naammassineqarnissaat siunertaralugu imermik pissarsineq, saliinerlu ilaatinneqarsinnaapput.

Nr. 2

Sermip, erngullu pisinnaatitsissummik pigisaqartup atornissaanut akuersissuteqarfigisaata tunineqarnissaannut akuersissummik tunniussisoqarsinnaavoq. Uani atuisunut toqqaannartumik tunisinerit kiisalu suliffeqarfinnut imaluunniit niuernermik ingerlatsisunut allanut tunisinerit ilaatinneqarput.

Tunisineq, pingaartumik iluaqutissatut atorneqarnera pillugu akuersissummi immikkut piumasaqaatinik aalajangersaasoqarsinnaavoq. Tamanna pillugu § 28-mut nassuiaatit takukkit.

Nr. 3

Kalaallit Nunaanni sermimik, imermillu nassiussuinissamut aamma assartuinissamut akuersissummik tunniussisoqarsinaavoq. Uani pissarsiffimmit aamma piareersarfimmit atuisunut assigiinngitsunut assartuineq ilaatinneqarpoq, uanilu suliniutip angisussaa, pisariaqartitailu apeqqutaatillugit nunap iluani aamma avataani assartueriaatsit pineqarsinnaallutik.

Assartuinissaq, matumani isumannaallisaaneq, nassiussalerineq, avatangiisitigullu eqqarsaatigisassat pillugit Naalakkersuisut piumasaqaatinik aalajangersaasinnaapput. Tamanna pillugu § 28-mut nassuiaatit takukkit.

Atuinissamut akuersissut tunuliaqutaralugu sermimik, imermillu avammut tunisineq, avammut tunisinissamut immikkut akuersissuteqartariaqarput. Tamanna pillugu § 10-mut nassuiaatit innersuussutigineqarput.

Nr. 4

Aalajangersakkap uumap, siuliani immikkoortuni ersarinnerusumik nassuiarsimanngisatut sermip, erngullu niuernermik tunngavilinnut allatut atorsinnaatippai. Pisuussutip suliffeqarfinni, nunalerinermi imaluunniit nutaaliorluni niuernermut atorneqarsinnaanissaat pineqarsinnaavoq.

Imm. 2-mut.

Atuinissami ingerlatat aalajangersimasut akuerisaasut, atuinissamut akuersissummi pineqartumi aalajangersarneqassasut aalajangersakkap erseqqissarpaa. Taamaalilluni pissutsinut, piumasaqaatinullu suliniummut qinnutigineqartumut atuuttunut, akuersissut naleqqussarneqarsinnaavoq.

Imm. 3-mut.

Misissueqqaarnissamut akuersissut malillugu ingerlatat suut ingelanneqarsinnaanerinut Naalakkersuisut ersarinnerusunik malittarisassiorsinnaanissaannut aalajangersakkap piginnaatippai. Taassumap kingunerisaanik ingerlatanik aalajangersimasumik inerteqquteqartoqarsinnaavoq.

§ 7-imut

Imm. 1-imut.

Inatsisartut inatsisaat manna malillugu akuersissutinut tunniunneqartunut pisinnaatitsissummik pigisaqartut imaluunniit allat Inatsisartut inatsisaanni matumani pineqartut, inatsisit allat malillugit akuersissutinik pisariaqartunik pissarsinissaannut pisussaajunnaarsinneqanngitsut aalajangersakkap ersarissarpaa. Assersuutigalugu illuliortiternissamut, sanaartornissamullu suliniutinut ataasiakkaanut nunaminertamik atugassiissutinik pissarsisoqarnissaa pisariaqarsinnaavoq.

Taassumap saniatigut illuliortiternissamik, sanaartornissamilu annerusunik suliassani Naalakkersuisut akuersissuteqarnissaat kiisalu Avatangiisit illersorneqarnissaat pillugu Inatsisartut inatsisaat naapertorlugu avatangiisinut sunniutissaasa naliliiffigineqaqqaarnissaat (VVM) piumasaqaataasinnaavoq.

Inatsisartut inatsisaat manna malillugu atuinissamut akuersissummik tunniussisoqartinnagu, suliniutip ingerlanneqarnissaanut akuersissutit allat pisariaqartut qinnutigineqarsimanissaannik imaluunniit pigineqarnissaannik siunnersuut erseqqissumik piumasaqaataanngilaq. Taamaakkaluartoq atuinissamut piffissaliussaq pillugu § 21-mi nassuiaatit innersuussutigineqarput. Suliniutilli ingerlanneqarnissaanut pisariaqartumik akuersissummik tunniussisoqassanngitsoq oqartussaq paasissutissiisimappat, suliniut teknikkikkut ingerlanneqarsinnaasutut isigineqarsinnaanavianngimmat, siunnersuut malillugu atuinissamut akuersissummik tunniussisoqarsinnaannginneranik kinguneqarsinnaavoq, tak. Siunnersuutip § 15-iani piumasaqaat.

§ 8-mut

Imm. 1-imut.

Pissutsit pineqartut, suliniutillu pivisunngortinneqarnissaanut pisariaqartitat apeqqutaatillugit, § 4 naapertorlugu atuinissamut akuersissut kisermaassisussaatitaaffilerlugu imaluunniit kisermaassisussaatitaaffilernagu tunniunneqarsinnaanissaanut aalajangersagaq periarfissiivoq.

Kisermaassisussaatitaaneq imak paasineqassaaq, sumiiffimmi kisermaassisussaatitaaffiusumi sermimik aamma imermik niuernermik siunertalimmik atuinissamut kisermaassineq.

Kisermaassisussaatitaanerup kingunerisaanik, sumiiffimmut kisermaassisussaatitaaffiusumut Inatsisartut inatsisaat malillugu misissueqqaarnissamut imaluunniit atuinissamut akuersissummik pisinnaatitsissummik pigisaqartunut allanut tunniussisoqarsinnaanngilaq. Kisianni kisermaassisussaatitaaffiliisoqanngippat, sumiiffimmi pineqartumi misissueqqaarnissamut aamma atuinissamut akuersissutinik pisinnaatitsissummik pigisaqartunut arlalinnut tunniussisoqarsinnaavoq.

Taamaattoq sumiiffimmi ataatsimi pisinnaatitsissummik pigisaqartunut arlalinnut atuinissamut akuersissutinik tunniussisoqarpat, pisinnaatitsissummik pigisaqareersup pisinnaatitaaffiinik annikilliliinermik kinguneqannginnissaa Naalakkersuisut eqqumaffigilluassavaat.

Akuersissummik ataatsimik tunniussisoqartillugu, § 4 malillugu atuisinnaanermut akuersissummut tamarmut kisermaassisussaatitaaneq tunniunneqassaaq, imaappoq misissueqqaarnissamut akuersissummut aamma atuinissamut akuersissummut.

Aalajangersagaq § 9-mut innersuussivoq, taassumap kingorna § 4, imm. 3 malillugu misissueqqaarnissamut immikkut akuersissut kisermaassisussaatitaaffilerlugu tunniunneqarsinnaanngimmat.

Imm. 2-mut.

Sumiiffimmut sermimik imaluunniit imermik atuiffissatut akuersissuteqarfigineqarsimasumut tamarmut imaluunniit ilaanut kisermaassisussaatitaaneq tunniunneqassasoq aalajangersakkap ersarissarpaa.

Atuinissamut akuersissutip sumiiffik akuersissuteqarfigisaata iluani taamaallaat kisermaassisussaatitaaffiliisoqarsinnaavoq. § 19-imut nassuiaatit innersuussutigineqarput.

Kisermaassisussaatitaaneq sumiiffimmut killilersukkamut attuumassuteqarmat, pisinnaatitsissummik pigisaqartut allat pisuussummut pineqartumut kisermaassisussaatitaaffilerlugu akuersissummik pissarsisinnaanissaat aalajangersakkap mattutinngilaa. Assersuutigalugu tatsimut angisuumut imaluunniit kuummut takisuumut. Nunatami angisuumi, atuinissamullu ilippanaateqarluartumi pisuussummi atorneqarsinnaasut assigiinngitsut atornissaannik ingerlatsisut arlaqartut kissaateqartillugit, tamanna pingaaruteqarsinnaavoq. Pisinnaatitsissummik pigisaqartumut pisuussummik tamakkerlugu atuisinnaanngitsumut ataasiinnarmut atuinissamut akuersissummik tunniussisoqarsinnaanissaa pinngitsoortinniarlugu, nunaminertamik inniminniisinnaaneq uani eqqarsaatigineqarpoq.

Imm. 3-mut.

Sermimik aamma imermik atuinissamut qaqugukkut kisermaassisussaatitaaffilerlugu akuersissummik tunniussisoqarsinnaaneranut pingaarnertut piumasaqaatit imm. 3-p aalajangersarpai. Pisuussummik piujuartussamik atuinissaq,teknikkimut tunngasut, inuiaqatigiillu soqutigisaat eqqarsaatigalugit pisariaqartillugu, imaluunniit suliniutip ingerlanneqarsinnaassanngikkaluartup piviusunngortinneqarnissaanut pisariaqartillugu kisermaassisussaatitaaneq taamaallaat tunniunneqarsinnaasoq aalajangersakkap ersarissarpaa. Taamaalilluni kisermaassisussaatitaaneq immini inatsisitigut piumasaqaataananilu aallaaviunngilaq, kisianni pisuussut iluatsittumik atorsinnaaqqullugu kisermaassisussaatitaanermik tunniussinissamut pissuteqarsinnaavoq.

Kisermaassisussaatitaaffilerlugu imaluunniit kisermaassisussaatitaaffilernagu akuersissummik tunniussisoqassanersoq Naalakkersuisut naliligassaraaq. Tamatumani qinnuteqaatit ataasiakkaat, suliniutillu qanoq issusii tunngavigalugit naliisoqartassaaq. Qinnuteqartoq kisermaassinissaminik qinnuteqarsimatinnagu, nalinginnaasumik kisermaassisussaatitaaffilerlugu akuersissummik tunniussisoqartassanngilaq. Taamakkaluartoq tassunga atatillugu Naalakkersuisut qinnuteqaammik pituttorsimanngillat.

Imm. 4-mut.

Kisermaassisussaatitaanermut Naalakkersuisut immikkut piumasaqaatinik aalajangersaanissaannut aalajangersakkap piginnaatippai. Piumasaqaatit atuinissamut akuersissummi aalajangersarneqassapput.

Piujuartitsinissamik, nammassisaqarsinnaanermik, inuiaqatigiillu soqutigisaannik illersuisinnaanermik siuarsaataasumik kisermaassisussaatitaanerup atorneqarnissaanik qulakkeerisinnaasumik, atuinissamut piumasaqaatit assersuutigalugu piumasaqaatigineqarsinnaapput.

Pisariaqanngitsumik nunaminertamik inniminniinissaq eqqarsaatigalugu kisermaassisussaatitaanerup atatiinnarneqarnissaanut piumasaqaatinik aamma aalajangersaasoqarsinnaavoq. Uani assersuutigalugu kisermaassisussaatitaaneq atatiinnarsinnaaqqullugu sermip imaluunniit erngup aalajangersimasup atorneqarnissaanik piumasaqaataasinnaavoq. Pisinnaatitsissummik pigisaqartoq pisuussummik atuinngippat imaluunniit annikitsuinnarmik atuippat pisariaqanngitsumik nunaminertamik inniminniinissaq pineqarsinnaavoq, taamaattoqartillugumi kisermaassisussaatitaaneq patsisaalluni sumiiffimmi pineqartumi qinnuteqartut allat pisuussummik atuisinnaanngimmata.

Immikkut piumasaqaatit aamma tassaasinnaapput allat namminneq atugassamittut, imaluunniit siunertanut allannut pisuussummik atuisinnaanerat pillugu aalakangersakkat ersarissaasut. Pingaartumik sumiiffik akuersissuteqarfik illuaraqarfimmiitsillugu imaluunniit pisuussummik suli atuissasunik allatigut allanit atorneqartillugu tamanna naleqquppoq.

Imm. 5-imut.
Qanoq, qaqugukkullu kisermaassisussaatitaanermik tunniussisoqartarnissaa pillugu aalajangersakkap Naalakkersuisut ersarinnerusunik malittarisassanik aalajangersaasinnaatippai. Assersuutigalugu malittarisassaasinnaapput qaqugukkut kisermaassisussaatitaanermik tunniussisoqarsinnaanera pillugu § 8, imm. 3-mi piumasaqaataasunik imaluunniit tunniussinissami pingaarnersiuilluni piumasaqaataasunik ersarissaasut.

§ 9-mut

Imm. 1-imut.

§ 4, imm. 3 malillugu misissueqqaarnissamut immikkut ittumik akuersissut, kisermaassisussaatitaaffilerlugu tunniunneqarsinnaanngitsoq aalajangersakkap aalajangersarpaa. Misissueqqaarnissamuinnaq akuersissuteqartoqarpat, sumiiffimmi misissueqqaarnissamut pisinnaatitsissut immikkuullarissanngilaq. Ingerlatsisut allat sumiffimmi tassani Inatsisartut inatsisaat malillugu akuersissutinik tunineqarsinnaassapput.

§ 8 naapertorlugu pisuussummik misissueqqaarnissamut aamma atuinissamut akuersissummut ataatsimoortumut ilaatillugu kisermaassisussaatitaaneq taamaallat tunniunneqarsinnaavoq.

§ 10-mut

Imm. 1-imut.

§ 4 malillugu akuersissut naapertorlugu sermip, erngullu atorneqartup avammut tunineqarnissaannut avammut tunisinissamut akuersissummik Naalakkersuisut tunniussisinnaasut aalajangersakkap aalajangersarpaa. Taamaalilluni misissueqqaarnissamut akuersissutinut aamma atuinissamut akuersissutinut avammut tunisinissamut akuersissummik tunniussisoqarsinnaavoq.

Avammut tunisinissamut akuersissummik tunniussinissami, pilersuinerup isumannaatsuunissaa ilanngullugu avammut tunisinissaq Kalaallit Nunaata aningaasaqarneranut, inuiaqatigiillu soqutigisaannut naleqqunnersut nalilerneqassasoq, siunnersuummi pingaarnertut piumasaqaatigineqarpoq. Tassannga Naalakkersuisut naliliissapput. Taamaalilluni pisinnaatitsissummik pigisaqartup avammut tunisinissamut akuersissummik tunineqarnissaa inatsisitigut piumasaqaataanngilaq. Ilutigisaanik piumasaqaatit naammassineqarnersut nalilersugassaassaaq.

Avammut tunisinissamut immikkut piumasaqaatinik, avammut tunisinissamut akuersissummi aalajangersaasoqarsinnaavoq. Assersuutigalugu akiliutissanut piumasaqaatit, teknikkikkut isumannaallisaanermullu tunngasut, pitsaassutsimut tunngasut, uppernarsaasiisarnermullu tunngasinnaapput. Tassunga tunngatillugu §§ 24-mi aamma 28-mi nassuiaatit innersuussutigineqarput.

Avammut tunisinissamut akuersissut, § 4 naapertorlugu akuersissummut atavoq.

Taamaalilluni § 4 malillugu akuersissummi piumasaqaataasut ataqqineqassapput. Assersuutigalugu annertussutsit atugassatut akuerisaasut pillugit § 4 malillugu akuersissummi aalajangersaasoqarsimappat, annertunerusumik avammut tunisisoqarnissaanut akuersissummik tunniussisoqarsinnaanngilaq. Taamaakkaluartoq avammut tunisinissamut piumasaqaatinik allanik, avammut tunisinissamut akuersissummi aalajangersaasoqarsinnaavoq.

§ 4 malillugu akuersissummi piumasaqaataasut naapertorlugit avammut tunisineq pissaaq. Avammut tunisineq suliniutip nassuiaataanit annertuumik allaaneruppat, § 4 malillugu akuersissummi piumasaqaatit allanngortissallugit imaluunniit ilassuteqarfigissallugit pisariaqarsinnaavoq.

Avammut tunisineq Kalaallit Nunaata aningaasatigut, inuiaqatigiitsigullu soqutigisaannut naleqqutinngippat, ajoqusiisinnaappallu avammut tunisinissamik qinnuteqaammik Naalakkersuisut itigartitsisinnaapput.

Piumasaqaataasut naammassineqarnersut naliliinermi tunngavigineqassaaq. Ilaatigut avammut tunisinissaq suliffissaqartitsiniarnermut, atukkatigut naligiissitsinissamut, kulturikkullu pingaartitanut tapertaassanersoq imaluunnit sunniuteqassanersoq kiisalu Kalaallit Nunaanni sermimik, imermillu niuernermik tunngavilimmik atuinerup ineriartortinneqarnissaanut tunngavissiinersoq naliliinissamut ilaatinneqarsinnaavoq. Taassumap saniatigut avammut tunisineq immikkoortortami aningaasaliinernut piusunut imaluunniit periarfissaasunut, assersuutigalugu niuernermi akornusiinikkut imaluuniit naleqqutinngitsumik unammilleqatigiissitsinermik pilersitsinikkut sunniuteqarnerlussanersoq isiginiarneqarsinnaavoq, soorluttaaq avammut tunisineq Kalaallit Nunaanni inuussutissarsiutinut piusunut imaluunniit periarfisaasunut allanut sunniuteqarnerlussanersoq isiginiarneqarsinnaasoq.

Avammut tunisinerup inuiaqatigiinnut kingunissaanik naliliinermi, avammut tunisineq nunat imaluunniit inuit pillaatitut iliuuseqarfigineqarsimasunik ilaatitsinersoq, tamannalu Kalaallit Nunaata nunat tamalaat akornanni atassuteqaataannut kingunerlussanersoq, aningaasatigut imaluunniit politikikkut kinguneqassanersoq imaluunniit nunat tamalaat akornanni pillaasisitsissutinik unioqqutitsinerussanersoq aamma isiginiarneqarsinnaavoq.

Pisut apeqqutaatillugit, pissutsit pingaaruteqartut allat naliliiniarnermi ilaatinneqarsinnaapput.

Avammut tunisineq sumiiffimmi pilersuinerup isumannaatsuuneranut assersuutigalugu imermik pilersuinermut, suliffeqarfimmut atatillugu imaluunniit attaveqaasersuutinut pisariaqartunut imeqarfiit pisariaqartut annikkillinerisigut imaluunniit atornissaannut aarlerinartumik sunniuteqassappat, avammut tunisinissamut akuersissummik tunniussisoqarsinnaanngilaq. Tamanna pisuussutip atorsinnaaneranik, pisuussutillu sumiiffiup qanitarisaani atorneqarnissaanut pisariaqaassutsip nalilerneqarneranik tunngaveqassaaq. Pilersuinermi isumannaassutsimik naliliinissaq, piffissami avammut tunisinissamut akuersissutip tunniunneqarfiani pissaaq.

Imm. 2-mut.

Avammut tunisinissamut akuersissut, akuersissummut piusumut immikkut imaluunniit ilassutitut tunniunneqassasoq aalajangersakkap aalajangersarpaa. Pisinaatitsissummik pigisaqartup nunamut tunitsiviusumut, assartorneqarneranilu takutissinnaasamik uppernarsaateqarnissaa siunertaavoq.

§ 4 malillugu akuersissummik tunniussinerup ilutigisaanik, avammut tunisinissamut akuersissut tunniunneqarsinnaavoq. Taamaalilluni suliniutini avammut tunisinissaq tunngaviusussaatillugu, § 4 malillugu akuersissummik qinnuteqarnermut ilaatillugu avammut tunisinissamut akuersissummik qinnuteqartoqarsinnaavoq.

§ 4 malillugu akuersissummut pisinnaatitsissummik pigisaqartoq, avammut tunisinissamut akuersissummik kingusinnerusukkut aamma qinnuteqarsinnaavoq. Taamatut pisoqartillugu, avammut tunisinissamut akuersissummi piumasaqaataasut immikkut eqqumaffiginiarneqassapput. Akuersissummi allannguuteqarnissaq imaluunniit ilassuteqarnissaq pisariaqarsinnaavoq.

Imm. 3-mut.

Qaammatisiutit ukiuisa naaneri tamaasa qinnuteqarnikkut avammut tunisinissamut akuersissut nutarterneqartassasoq aalajangersakkap aalajangersarpaa. Taamaalilluni akuersissut immini nutarterneqarneq ajorluni, piffissaligaasumik akuersissut pineqarpoq.

Akuersissutini paasissutissat, matumani avammut tunisinerup annertussusaa, siunertaa, avatangiisinullu tunngasut ilanngullugit, ataavartumik nutarterneqartarnissaat ukiumoortumik nutarterneqartarnissaanik piumasaqaatip qulakkiissavaa.

Nutarterineq qinnuteqarnikkut pissaaq, siullermeertumillu qinnuteqarnermi suleriaaseq aamma piumasaqaatit malillugit suliarineqassalluni, tak. § 34, imm. 3.

Imm. 4-mut.

Avammut tunisinissamut akuersissutinik tunniussisarnernut malittarisassanik ersarinnerusunik Naalakkersuisut aalajangersaanissaannut aaalajangersakkap piginnaatippai. Tamanna avammut tunisinissamut akuersissutit ilusissaannut malittarisassanut tunngasinnaavoq, matumani avammut tunisinissamut akuersissutini oqaatsinut, imarisassaannut, ilusissaannullu piumasaqaatit imaluunniit avammut tunisinissamut akuersissummi saniatigut piumasaqaatit ilanngullugit.

Avammut tunisinissamut malittarisassanik aalajangersaanissamut Naalakkersuisut aalajangersakkatigut piginnaatinneqarput, matumani immikkut ittumik pisoqartillugu avammut tunisinissamut killilersuutinik aalajangersaanissaq imaluunniit inerteqquteqarnissaq ilanngullugit. Tamanna avammut tunisineq assersuutigalugu politikkikkut imaluunniit aningaasatigut killilersuutinut, avatangiisinut tunngasunut imaluunnnit pilersuinermi isumannaassutsimut atatillugu Kalaallit Nunaata aningaasaqarnikkut imaluunniit inuiaqatigiit soqutigisaannut aarlerinarsinnaatillugu pisariaqarsinnaavoq. Avammut tunisineq Kalaallit Nunaata nunat tamalaat akornanni atassuteqaataanik ajoqusiisinnaappat imaluunniit aningaasatigut, politikkikkut imaluunniit avatangiisitigut aarlerinarsinnaappat inerteqquteqarnissaq aamma pingaaruteqarsinnaavoq.

§ 11-mut

Imm. 1-imut.

Inatsisartut inatsisaat manna malillugu aktianik piginneqatigiiffinnut imaluunniit piginneqataassuteqarluni ingerlatseqatigiiffinnut, Kalaallit Nunaanni angerlarsimaffeqartunut akuersissutinik taamaallaat tunniussisoqarsinnaavoq.

Aktianik piginneqatigiiffinnut aamma piginneqataassuteqarluni ingerlatseqatigiiffinnut aalajangersagaq aamma innersuussineq, ingerlatseqatigiiffinnut inatsisip malittarisassaannut naapertorlugu paasineqassaaq.

”Angerlarsimaffeqartunut” pineqartillugu, ingerlatseqatigiiffinnut inatsimmi aamma Aningaasarsianit akileraarutit pillugit Inatsisartut inatsisaanni nassuiaatit innersuussutigineqarput. Taassumap kingunerisaanik, Kalaallit Nunaanni aningaasaliilluni ingerlatsivinnut aamma akileraartussaatitaaneq pillugu malittarisassat atuuttut naapertorlugit, ingerlatseqatigiiffiit Det Centrale Virksomhedsregister-imi Kalaallit Nunaanni angerlarsimaffeqartutut nalunaarsorsimassapput.

Inunnut, suliffeqarfinnut inunnit nammineq pigineqartunut, immikkoortortaqarfinnut imaluunniit ingerlatseqatigiiffimmut nunani allani angerlarsimaffilinnut akuersissutinik tunniussisoqarsinnaanngilaq.

Ingerlatseqatigiiffittut iluseqarnissamut, sumilu angerlarsimaffeqarnissamut piumasaqaataasut piffissami akuersissuteqarfiusumi tamarmi pisinnaatitsissummik pigisaqartup naammassisimassavai. Tassunga tunngatillugu § 14-imut nassuiaatit innersuussutigineqarput.

Akuersissummik qinnuteqaatip tunniunnerani, piumasaqaataasoq naammasseqartoq qinnuteqartup uppernarsassavaa. Qinnuteqaatip imarisassaanut piumasaqaatit pillugit § 32-mi nassuiaatit innersuussutigineqarput.

§ 12-imut

Aalajangersagaq pisinnaatitsissummik pigisaqartumut, taassumallu aningaasaqarnikkut inissisimaneranut piumasaqaasiivoq. Piffissaq akuersissuteqarfiusoq tamakkerlugu piumasaqaatit naammassineqarsimassapput. Tassunga tunngatillugu § 14-imut nassuiaatit innersuussutigineqarput.

Akuersissummik qinnuteqaatip tunniunnerani, piumasaqaataasoq naammassineqartoq qinnuteqartup uppernarsassavaa. Qinnuteqaatip imarisassaanut piumasaqaatit pillugit § 32-mi nassuiaatit innersuussutigineqarput.

Imm. 1-imut.

Inatsisartut inatsisaat malillugu akuersissummut pisinnaatitsissummik pigisaqartoq akiliisinnaassuseqassasoq, pigisaminullu aamma aningaasaatiminut tamakkiisumik atuisinnaassasoq piumasaqaataavoq. Pisinnaatitsissummik pigisaqartoq akiliisarnerminik unitsitsisimappat, akiliisinnaajunnaarsitaasimappat, pinngitsaaliissummik atorunnaarsitaasimappat, allatigulluunniit taakkununnga nallersuunneqarsinnaasunik inissisimappat, piumasaqaataasoq naammassineqarsimassanngilaq.

Inatsisartut inatsisaat malillugu akuersissutit inuinnarnut tunniunneqaratik taamaallaat aningaasaliilluni ingerlatsivinnut tunniunneqarsinnaammata, tak. § 11, aningaasanut tunngatillugu piumasaqaataasut ingerlatseqatigiiffiup naammassisassarai. Taamaalilluni piginnittuviit ilanngullugit ingerlatseqatigiiffimmi peqataasut aningaasaqarnerinut tunngasut, imm.1-imi piumasaqaataasumut sunniutissaqanngillat. Taamaakkaluartoq pisinnaatitsissummik pigisaqartup aqutsisuinut aamma piginnittuviinut piumasaqaatit pillugit imm. 3-mut nassuiaatit innersuussutigineqarput.

Imm. 2-mut.

Pisinnaatitsissummik pigisaqartoq akilersimanngisaminik 100.000 koruuninik imaluunniit amerlanerusunik Kalaallit Nunaanni pisortani oqartussanut akiitsoqassanngitsoq, imm. 2-mi ersarissarneqarpoq.

Pisinnaatitsissummik pigisaqartut akuersissummik pissarsisut aningaasatigut akisussaassuseqarnissaat, ingerlatamullu akuersissuteqarfiusumut sunniuteqarsinnaasumik aningaasatigut ajornartorsiuteqarnermik ersersitsisinnaasumik, pisortanut akilersimanngisaminnik akiitsoqannginnissaat aalajangersakkap taassumap qulakkiissavaa.

Piumasaqaat ingerlatseqatigiiffimmut akuersissummik tunineqartumut atuuppoq. Tassunga atatillugu piginnittut pisortanut akiitsorisinnaasai sunniuteqassanngillat.

Imm. 3-mut.

Pisinnaatitsissummik pigisaqartoq aamma pisinnaatitsissummik pigisaqartup aqutsisui kiisalu piginnittuviit inaarutaasumik eqqartuunneqarnermikkut aningaasatigut pinerluttuliorsimasutut eqqartuunneqarsimanngissaannik imm. 3-mi aalajangersagaq piumasaqaasiivoq. Imaappoq, inuit pinerluttuliorsimasutut taamatut eqqartuunneqarsimasut ingerlatseqatigiiffiup ingerlataannnut akisussaasuusinnaanngillat imaluunniit suliffeqarfiup akuersissummik qinnuteqartup ingerlatsineranut akulerussimassanatik. Taassumap saniatigut arlaannaalluunniit suliffimmik ingerlatsisinnaajunnaarsinneqarsimassanngilaq, ingerlatseqatigiiffiulluunniit ingerlatsineranut sunniuteqarsinnaasunik allatigut killilersorneqarsimassanatik.

Tassunga atatillugu "aqutsisut" tassaapput inuit aqutsinermut pingaarnertut akisussaallutillu aalajangiisinnaassuseqartut, matumani qullersaqarfimmiut, siulersuisut, teknikkikkullu aqutsisut ilanngullugit. Ingerlatseqatigiiffmmi qulliunerusumik aqutsisut ingerlatseqatigiiffiup aaqqissuussaaneranut, pingaarnertullu piumasaqaatit malinneqarnissaannut sunniuteqarnissaminnut periarfissallit pineqarput. Taamaalilluni akornanni aqutsisut, suleqatigiinnut aqutsisut, allalluunniit ulluinnarni aqutsinermut imaluunniit assingusumut akisussaaffiliinnarnut aalajangersagaq atuutinngilaq.

Aningaasatigut pinerluttuliorsimanernut assersuutitut taaneqarsinnaasut taassapput peqquserlunneq, imminut paarititanik peqquserluuteqarneq, allat sinnerlugit iliuuseqarsinnaatitaanermi peqquserlunneq, akiitsoqarluni peqquserlunneq, akileraarutitigut peqquserlunneq, pinerlunnikkut aningaasarsianik malunnarunnaarsaaneq, allatigulluunniit aningaasatigut peqquserlunnerit.

§ 13-imut

Imm. 1-imut.

Pisinnaatitsissummik pigisaqartup akuersissut malillugu ingerlatassanik ingerlatsisinnaanissaminut pisariaqartunik suliamut paasisimasaqarnissaa, imm. 1-imi aalajangersagaq piumasaqaasiivoq. Taassumap kingunerisaanik ingerlatanut akuersissut malillugu ingerlanneqarsinnaatitaasunut ingerlatsisinnaanissamut pisinnaatitsissummik pigisaqartoq pisariaqartumik suliatigut ilisimasaqassaaq, misilittagaqassaaq, piginnaasaqarlunilu. Taamaalilluni ingerlatat illersorneqarsinnaasumik, malittarisassallu atuuttut naapertorlugit ingerlanneqarsinnaaqqullugit, paasisimasaqarnissaq pillugu piumasaqaat teknikkikkut ilisimasaqarnissamut, niuernermik paasisimasaqarnissamut aamma inatsisitigut, malittarisassiuussanullu naleqquttumik ilisimasaqarnissamut tunngassuteqarsinnaavoq.

Pisariaqartumik piginnaasassatut taaneqarsinnaasut tassaapput akuersissummi pineqarlutik pisuussutinut pineqartunut ilisimasaqarneq, assersuutigalugu sermimik aamma imermik atuinissamut ilisimasaqarneq, niuerfimmut pineqartumut ilisimasaqarneq, ingerlatanullu avatangiisitigut aamma aningaasatigut piumasaqaatinut ilisimasaqarneq.

Imaanngilaq pisinnaatitsissummik pigisaqartoq suliffeqarfiup iluani paasisimasassanut tamanut nammineerluni paasisimasaqassasoq. Siunnersortit imaluunniit suleqatigisat aqqutigalugit naleqquttumik ilisimasassat ilisimanissaat qulakkeersimagaanni, piumasaqaat naammassineqassaaq.

Akuersissummik qinnuteqaatip tunniunnerani, piumasaqaataasoq naammassineqartoq pisinnaatitsissumiik pigisaqartup uppernarsassavaa. Qinnuteqaatip imarisassaanut piumasaqaatit pillugit § 32-mi nassuiaatit innersuussutigineqarput.

§ 14-imut

Imm. 1.

Pisinnaatitsissummik pigisaqartup piffissaq akuersissuteqarfiusoq tamakkerlugu §§ 11-13-imi piumasaqaatit naammassissagai, § 14, imm. 1-imi aalajangersakkap aalajangersarpaa. Imaappoq, piffissami akuersissutip tunniunneqarfiani, aammali akuersissutip piffissaq atuuffia tamakkerlugu ingerlatseqatigiiffittut iluseqarnissamut, sumilu angerlarsimaffeqarnissamut piumasaqaataasut, aningaasatigut piumasaqaataasut, pisariaqartumik paasisimasaqarnissamut piumasaqaataasoq pisinnaatitsissummik pigisaqartup naammassissagai.

Pisinnaatitsissummik pigisaqartumut piumasaqaat ataaseq, arlallilluunniit pisinnaatitsissummik pigisaqartup naammassiunnaarpagit, § 38, imm. 1, nr. 1-imi aalajangersakkat malillugit akuersissut utertinneqarsinnaavoq. Ersarinnerusumik misissornissaannut aalajangersakkanut taakkununnga nassuiaatit innersuussutigineqarput.

Utertitsisoqartinnagu § 39-mi malittarisassat isiginiarneqaqqaassapput, taassumallu kingunerisaanik pissutsimik utertitsinissamut patsisaasumik pisinnaatitsissummik pigisaqartup iluarsiinissaanut piffissalerneqassalluni. Taassumap saniatigut ingerlatsinermi inatsisitigut tunngavissat nalinginnaasut naapertorlugit, pisumi tassanerpiaq utertitsinissaq naleqqutissanersoq naliliisoqassaaq. Assersuutigalugu pisinnaatitsissummik pigisaqartoq pisortanut 100.000 koruunit sinnerlugit akiitsoqarluni aningaasaqarnikkut unamminartoqalissappat, ajornartorsiut qaangiutissasoq nalilerneqarpat, utertitsinissaq naleqqutissanersoq naliliinissami tamanna akerliussaaq.

Imm. 2-mut.

§§ 11-13-imi pisinnaatitsissummik pigisaqartumut piumasaqaataasunut itisiliisunik, Naalakkersuisut ersarinnerusunik malittariasssorsinnaanissaanut imm. 2-mi aalajangersakkap piginnaatippai.

Tassani assersuutigalugu pisinnaatitsissummik pigisaqartup imaluunniit taassumap sulisuisa naammassisassaannik ilinniarsimassutsimut, misilittakkatigut, allagartatigut, allatigulluunniit naleqquttumik piginnaasaqarnissamut aalajangersimasumik piumasaqaataasinnaapput.

§ 15-imut

Imm. 1-imut.

Inatsisartut inatsisaat malillugu Naalakkersuisut akuersissummik tunniussitinnagit, suliniut teknikkikkut aamma aningaasatigut ingerlanneqarsinnaasoq qinnuteqartup qularnarunnaarsissagaa, aalajangersagaq suliniummut pingaarnertut piumasaqarpoq.

Piumasaqaat naammassineqarnersoq paasiumallugu, suliniummik tamarmik naliliinermik tunngaveqassaaq.

Suliniut teknikkikkut ingerlanneqarsinnaanersoq nalilerneqarnissaani ilaatigut sumiiffik qinnutigineqartoq, pilersaarutigisamillu ingerlatassat pingaartinneqarsinnaapput. Assersuutigalugu sumiiffik imeqarfiup killeqarfianiippat, tassungalu avatangiisinut inatsit naapertorlugu immikkut malittarisassanik aalajangersaasoqanngippat, pilersaarut teknikkikkut ingerlanneqarsinnaanngitsutut aallaavittut isigineqarsinnaassaaq.

Suliniutip ingerlanneqarnissaanut suliassat akornutaasut nalilerneqarpat, suliniut aamma teknikkikkut ingerlanneqarsinnaanngitsutut isigineqassaaq. Uani assersuutigalugu tassaasinnaapput suliniutit sumiiffinni erngup qummut killinga, imaani angallavik nerukitsoq imaluunniit ikkarluit patsisaallutik umiarsuit angalasinnaanngippata imaluunniit sumiiffiit tikikkuminaappata. Pisinnaatitsissummik pigisaqartup aaqqiissutissatut siunnersuutaa naliliinermi isiginiarneqarsinnaavoq.

Suliniutip aningaasatigut ingerlanneqarsinnaanissaanut piumasaqaatip kingunerisaanik, suliniut aningaasatigut piviusorsiorpalaartumik tunngavissaqartoq qinnuteqartup qularnarunnaarsissavaa. Tamanna ima paasineqassaaq, suliniutip aallartisarneqarnera aamma ingerlanneqarnera aningaasalersorneqarsinnaassaasoq. Taassumap saniatigut suliniut illersorneqarsinnaasumik ingerlanneqarsinnaaniassammat, aningaasatigut aarlerinarsinnaasut suliniutip nammassinnaasariaqarpai, allanngujaatsumillu ingerlatsinissaq qulakkeersinnaasariaqarlugu.

Piffissami qinnuteqarfiusumi pisinnaatitsissummik pigisaqartup, piffissaq akuersissuteqarfiusoq tamakkerlugu matusussernissaanut aningaasaateqassasoq piumasaqaatigineqanngilaq. Taamaakkaluartoq suliniutip aallartisarneqarnera aamma ingerlanneqarnissaa, assersuutigalugu aningaasalersuinissamik pilersaarutitigut, matumani allat aningaasaliissappata taakkua taanerisigut, qanoq aningaasalersorneqarsinnaassanersoq qinnuteqartup qularnarunnaarsissinnaavaa.

Suliniummik ataatsimut naliliineq tunngavigalugu, aningaasatigut tunngavissat piviusorsiorpalaarnersut, naammassineqarsinnaanersullu naliliinermi isiginiarneqarsinnaavoq.

§ 4 malillugu atuinissamut akuersissut, aningaasalersuinissamut pilersaarummik ilalimmik suliniummut pilersaaruteqarnissaanik piumasaqaatitaqarpoq. Aningaasalersuinissamut pilersaarutinut piumasaqaatit ersarinnerusumik atuarnissaannut § 33, imm. 1, nr. 3-mut nassuiaatit innersuussutigineqarput.

Imm. 2-mut.

Suliniutip teknikkikkut, aningaasatigullu ingerlanneqarnissaanut uppernarsaanissaq siunertaralugu qinnuteqartup uppernarsaatit suut nassiussanerai pillugu ersarinnerusunik malittarisassiornissamut, imm. 2-mi aalajangersakkap Naalakkersuisut aalajangersaasinnaatippai. Taassumap saniatigut suliniutip teknikkikkut aamma aningaasatigut ingerlanneqarnissaanut uppernarsaanissamut piumasaqaatissat pillugit ersarinnerusunik malittarisassanik aalajangersaasinnaatinneqarput.

§ 16-imut

Imm. 1-imut

§ 15-imi suliniummut piumasaqaammut, aalajangersagaq atuutsitsinnginneruvoq. Pisinnaatitsissummik pigisaqartoq piumasaqaatitalerlugu atuinissamut akuersissummik, aalajangersakkap tunineqarsinnaatippaa.

Suliniutip ersarinnerusumik piffissaliussap iluani teknikkikkut, aningaasatigullu ingerlanneqarsinnaaneranik piumasaqaat pisinnaatitsissummik pigisaqartup naammassillugulu qularnarunnaarsissavaa. Taassumap pisinnaatitsissummik pigisaqartup paasissutissanik, uppernarsaatissanillu pisariaqartunik katersinissaanut piffissalerneqassaaq, ilutigisaanillu siumut ingerlanerup qulakkeernissaanut piffissaliinissaq qulakkiissallugu.

Piffissaliussaq Naalakkersuisut aalajangissavaat, piffissaliussarlu ukiunik pingasunik sivisunerusinnaanngilaq. Pisinnaatitsissummik pigisaqartup piumasaqaammik qaqugukkut naammassinnissinnaanissaanik naliliineq tunuliaqutaralugu, piffissaliussaq aalajangersarneqassaaq.

Imm. 2-mut.

Suliniutip teknikkikkut aamma aningaasatigut ingerlanneqarsinnaaneranik qularnarunnaarsitsinissamik imm. 1-imi piumasaqaataasoq naammassineqartinnagu, atuinissamut ingerlatat aallartinneqaqqusaanngitsut aalajangersakkap ersarissarpaa. Suliniutip teknikkikkut, aningaasatigullu ingerlanneqarsinnaaneranik imm. 1-imi piumasaqaat naammassineqartoq Naalakkersuisut akuersissutigissavaat.

Taamaakkaluartoq piumasaqaat naammassineqartoq Naalakkersuisut akuersissuteqarnissaasa tungaannut, pisinnaatitsissummik pigisaqartoq misissueqqaarsinnaavoq. Taamaalilluni piumasaqaatip naammassineqarnissaanut pisinnaatitsissummik pigisaqartup paasissutissanik, uppernarsaatissanillu katersinissaanut periarfissinneqassaaq.

Imm. 3-mut.

Imm. 1-imi piumasaqaataasoq piffissaliussatut aalajangersarneqartoq tikitsinnagu naammassineqarsimanngippat, piumasaqaatitalerlugu akuersissut erngertumik atorunnaassaaq.

Piumasaqaatitalerlugu atuinissamut akuersissut piffissaligaasumik akuersissutaasoq, atorneqanngikkuni atorunnaartussaasoq aalajangersakkap ersarissarpaa. Tassani pisariaqanngitsumik nunaminertamik inniminniisoqannginnissaa eqqarsaatigineqarpoq.

Imm. 4-mut.

Immikkut ittumik pisoqartillugu imm. 1-imi piffissaliunneqartumut, aalajangersakkap Naalakkersuisut immikkut akuersissuteqarsinnaatippai. Pisinnaatitsissummik pigisaqartup aqussinnaanngisaanik pisoqartillugu, piffissaliussatullu aalajangersarneqartoq tikitsinnagu suliniutip teknikkikut, aningaasatigullu ingerlanneqarnissaanik qularnarunnaarsitsinissamik piumasaqaataasup naammassineqarnissaanut tamanna akornutaatillugu pingaaruteqarsinnaavoq. Taamaattumik pisinnaatitsisummik pigisaqartup pisinnaatitaaffini annaanngikkaluarlugu, piumasaqaatit naammassineqarnissaannut piffissaqarnerunissaanut immikkut akuersissut eqaannerusumik piffissaqartitsisinnaavoq. Taamaakkaluartoq immikkut akuersissuteqartoqassanersoq pisuni ataasiakkaani nalilersorneqartassaaq.

Immikkulli akuersissummut atatillugu § 21-mi atuinissamut piffissarititaasumut malittarisassat eqqarsaatigineqartassapput. Tassunga tunngatillugu nassuiaatit innersuussutigineqarput.

Imm. 5-imut.

Piumasaqaatitalerlugu akuersissutinut ersarinnerusunik malittarisassanik, aalajangersakkap Naalakkersuisut aalajangersaasinnaatippai.

§ 17-imut

Imm. 1-imut.

§ 4 malillugu misissueqqaarnissanut aamma sermip, erngullu niuernermik siunertanutatorneqarnissaannut akuersissut, piffissamut ukiut 20-t tikillugit akuersissuteqarfilerlugu tunniunneqarsinnaasoq aalajangersakkap aalajangerpaa.

Piffissaq akuersissuteqarfiusoq Naalakkersuisut aalajangersassavaat, taannalu akuersissummi allassimassalluni. Suliniutip annertussusaa, aningaasaliinissamik pilersaarutit, pisuussummik ineriartortitsinissamut aamma atuinissamut naatsorsuutigisamik piffissamik atuinissaq, inuiaqatigiinni aamma avatangiisitigut eqqarsaatigisassat, pissutsillu allat tunuliaqutaralugit naliliinikkut piffissaq akuersissuteqarfiusussaq aalajangersarneqassaaq.

Piffissami akuersissuteqarfiusumi, §§ 21 aamma 22 malillugit atuinissamut piffissaliussamik, ingerlatsisussaatitaanermullu piumasaqaatinik pisinnaatitsissummik pigisaqartup naammassinninnissaa aalajangiisuuvoq. Piumasaqaatit taakkua naammassineqanngippata, piffissaq akuersissuteqarfissatut aalajangersarneqaqqaartoq apeqqutaatinnagu akuersissut atorunnaarsissinnaavoq. Piumasaqaatit taakkua ersarinnerusumik misissornissaannut, aalajangersakkanut taakkununnga nassuiaatit innersuussutigineqarput.

Imm. 2-mut.

Imm. 1 malillugu aalajangersarneqarluni piffissap akuersissuteqarfiusup atorunnaarneranut atatillugu, piffissamik akuersissuteqarfiusumik aalajangersakkap Naalakkersuisut sivitsuisinnaatippai. Piffissaq akuersissuteqarfiusoq pisinnaatitsissummik pigisaqartup qinnuteqarnerit tamaasa ukiut qulit tikillugit Naalakkersuisut sivitsorsinnaavaat.

Piffissamik akuersissuteqarfiusumik sivitsuinermi qaavatigut piumasaqaateqartoqarsinnaavoq imaluunniit piumasaqaatit allanngornagit atatiinnarneqarsinnaapput. Tamanna pillugu imm. 4-mi nassuiaatit takukkit.

Piffissap akuersissuteqarfiusup sivitsorneqarnissaa inatsisitigut piumasaqaataanngilaq. Piffissaq akuersissuteqarfiusoq sivitsorneqassanersoq aalajangiinissami, nr. 1-5-imi pissutsit tunuliaqutaralugit Naalakkersuisut aalajangiinissaanni naliliinissaq apeqqutaassaaq.

Nr. 1

Sivitsuinissamik naliliinissami inuiaqatigiinni, najukkamilu soqutigisat, matumani aamma attaveqaasersuutit imaluunniit pisortat pilersuinerat Naalakkersuisut isiginiarsinnaavaat.

Nr. 2

Pisuussut atuinnarsinnaanersoq naliliinissami pisuussutip qanoq issusaa, piujuarsinnaassusaalu naliliiffigineqarsinnaapput. Tassani avatangiisitigut illersorneqarsinnaasumik, aningaasatigullu illersorneqarsinnaasumik pisuussut suli atorneqarsinnaassanersoq nalilerneqarsinnaavoq.

Nr. 3

Naalakkersuisut naliliinerminni pisinnaatitsissummik pigisaqartup suliniummik ingerlatsinissamut, ineriartortitsinissamullu periarfissai pingaartissinnaavaat. Uani suliniut teknikkikkut, aningaasatigullu suli ingerlanneqarsinnaanersoq, pisuussutillu atorneqarnera suli ineriartorteqqinneqarsinnaanersoq pillugit naliliinissaq ilanngunneqarsinnaavoq.

Taassumap saniatigut pisinnaatitsissummik pigisaqartup § 42-mi aalajangersakkat malillugit ingerlatamik ataavartumik uppernarsaanera, sermimillu aamma imermik qanoq annertutigisumik atuinini pillugu nalunaaruteqartarnera naliliinermi ilanngunneqarsinnaapput.

Nr. 4

Piffissami akuersissuteqarfiusumi akuersissuteqarnermi piumasaqaataassunik pisinnaatitsissummik pigisaqartoq eqqortitsinersoq naliliinermi isiginiarneqarsinnaavoq.

Nr. 5

Pissutsit pingaarutillut allat, soorlu assersuutigalugu inatsimmi allannguutit, niuernermi pissutsit imaluunniit teknologitigut siuariaatsit qinnuteqaatip sivitsorneqarnissaanik naliliinissami aamma ilaatinneqarsinnaapput.

Imm. 3-mut.

Imm. 1-imi piffissap akuersissuteqarfiusup imaluunnit imm. 2 malillugu piffissaliussamik sivitsuisimanerup naanissaa kingusinnerpaamik qaammatinik arfinilinnik sioqqullugu, pisinnaatitsissummik pigisaqartoq sivitsuinissamik qinnuteqarsimassaaq.

Qinnuteqaat piffissaliussap iluani tunniunneqarnissaa aalajangiisuuvoq.

Imm. 4-mut.

Piffissamik akuersissuteqarfiusumik sivitsuineq, atuinissamut akuersissummut tapiliussami ersarinnerusumik piumasaqaatit malillugit aalajangersarneqassaaq. Uani annerusumik nalunaarusiornissamut immikkut piumasaqaasiornerit, avatangiisinut aamma inuiaqatigiinnut sunniutissaanik nalileeqqinnerit imaluunniit pisuussutip atuinnarnissaanut pissutsit allat pingaaruteqarsinnaasut pineqarsinnaapput.

§ 18-imut

Imm. 1-imut.

§ 4, imm. 3 malillugu misissueqqaarnissamut immikkut ittumik akuersissut, piffissamut ukiut pingasut tikillugit akuersissuteqarfilerlugu tunniunneqarsinnaasoq aalajangersakkap aalajangersarpaa.

Piffissaq akuersissuteqarfiusussaq Naalakkersuisut aalajangersassavaat, taannalu misissueqqaarnissamut akuersissummi allassimassalluni. Ingerlatassatut qinnutigineqartut, misissueqqaarnissallu naammassineqarnissaanut piffissaq atussangatinneqartup naliliiffiginerisigut, piffissaq akuersissuteqarfiusussaq aalajangersarneqassaaq.

§§ 21, imm. 2 aamma 22 malillugit ingerlatat aallartinneqarnissaannut piffissaliussamik, ingerlatsisussaatitaanermullu nalinginnaasumik piumasaqaatinik pisinnaatitsissummik pigisaqartup naammassisimanissaa, piffissamut akuersissuteqarfissamut aalajangiisuuvoq. Piumasaqaatit taakkua naammassineqanngippata, piffissaq akuersissuteqarfissatut aalajangersarneqaqqaartoq apeqqutaatinnagu misissueqqaarnissamut akuersissut atorunnaarsinnaavoq. Piumasaqaatit taakkua ersarinnerusumik misissornissaannut, aalajangersakkanut taakkununnga nassuiaatit innersuussutigineqarput.

Imm. 2-mut.

Pisinnaatitsissummik qinnuteqartup qinnuteqarneratigut, piffissaq akuersissuteqarfiusoq qinnuteqarnerit tamaasa ukioq ataaseq tikillugu aalajangersakkap sivitsorneqarsinnaatippaa. Taamaattoq misissueqqaarnissamut piffissaq akuersissuteqarfiusoq ukiunik tallimanik sivisunerusinnaanngilaq.

Sivitsuinissaq pillugu aalajangiinissami, naliliinissaq apeqqutaassaaq. Uani ilaatigut misissueqqaarnerup siuariartornera, ingerlatseqqinnissamullu naatsorsuutigisat isiginiarneqarsinnaapput.

Imm. 3-mut.

Piffissap akuersissuteqarfiusup qaangiunnissaa kingusinnerpaamik qaammatinik arfinilinnik sioqqullugu, pisinnaatitsissummik pigisaqartoq sivitsuinissamik qinnuteqassaaq.

Qinnuteqaat piffissaliussap iluani tunniunneqarnissaa aalajangiisuuvoq.

Imm. 4-mut.

Piffissamik akuersissuteqarfiusumik sivitsuineq, misissueqqaarnissamut akuersissummut tapiliussami ersarinnerusumik piumasaqaatit malillugit aalajangersarneqassaaq. Uani misissueqqaanissamut piumasaqaataaqqartut aamma misissoqqinneqarsinnaapput.

§ 19-imut

Imm. 1-imut.

§ 4 malillugu akuersissummi sumiiffiup ersarinnerusumik killilersugaasup iluani, pisinnaatitsissummik pigisaqartoq taamaallaat ingerlatsisinnaasoq aalajangersakkap aalajangersarpaa.

Kisermaassisussaatitaaffilerlugu akuersissummik tunniussisoqarsimanngippat, sumiiffimmi ataatsimi pisinnaatitsissummik pigisaqartunut arlalinnut Naalakkersuisut akuersissutinik tunniussisinnaapput. § 8-mi nassuiaatit innersuussutigineqarput.

Pisinnaatitsissummik pigisaqartunut arlaqartunut akuersissutinik tunniussisoqartinnagu, pisinnaatitsissummik pigisaqartup akuersissutiminik atuinissamut periarfissai annikillissanersut nalilerneqassaaq. Tassunga atatillugu pisuussut nalilersorneqassaaq, atuinerullu tamarmiusup piujuartuunissaa qulakkeerneqarluni. Taamaalilluni pisuussut sipporlugu akuersissutinik tunniussisoqannginnissaa tunngaviuvoq.

Pisinnaatitsissummik pigisaqartoq sanaartussalluni kissaatigippagu, tamanna immikkut akuersissuteqartariaqarpoq, matumani inatsit alla malillugu nunaminertamik atugassinneqarnissat ilanngullugit. Taamatut atugassiinerni, suliniutit arlaqartut akornanni aaqqiagiinngissutaasinnaasut aamma isiginiarneqassapput.

Imm. 2-mut.

Akuersissummik ersarissarneqartumik sumiiffik akuersissuteqarfiusoq naleqqanik, killiliussanik imaluunniit sumiiffimmut allatigut pingaarutilinnik aalajangersakkatigut killilersorneqarsimasinnaasoq aalajangersakkap ersarissarpaa. Pisinnaatitsissummik pigisaqartoq ingerlataminut ersarissumik nassuiarsimasunik sinaakkuteqaqqullugu, sumiiffimmi ingerlatat sumi ingerlanneqarsinnaanerinik ersarissumik killilersimanissaat aalajajngiisuuvoq.

§ 20-mut

Imm. 1-imut.

Sumiiffiup akuersissuteqarfiusup allinissaanut imaluunniit allanngortinnissaanut, aalajangersagassatut siunnersuutip Naalakkersuisut aalajangiisinnaatippai. Pisinnaatitsissummik pigisaqartup nammineerluni tamanna qinnutigissavaa.

Allannguinerup kingunerisaanik, pisinnaatitsissummik pigisaqartoq sumiiffimmik atuiunnaarluni sumiiffik akuersissuteqarfioqqaartoq nuunneqarsinnaavoq, kisiannili sumiiffimmi angeqqataanik ingerlatsisinnaassalluni. Sumiiffik akuersissuteqarfioqqaartoq eqqarsaatigalugu qaleriisitsisoqarsinnaavoq.

Allannguineq sumiiffimmik akuersissueqarfiusumik aamma milliliinerusinnaavoq. Pisinnaatitsissummik pigisaqartup sumiiffimmik tamakkerlugu atuinnginnerani, taamaalillunilu sumiiffimmik mikinerusumik atuinissaminik pisariaqartitsinerani pingaaruteqarsinnaavoq.

Sumiiffik akuersissuteqarfiusoq allilerneqarpat, sumiiffimmik akuersissuteqarfioqqaartumik pisinnaatitsissummik pigisaqartup atuisinnaatitaanini pigiinnassavaa, kisiannili sumiiffiup saniani sumiiffimmi, ataatsimullu isigalugu sumiiffimmi anginerusumi ingerlataminik ingerlatsisinnaassalluni.

Taamaakkaluartoq sumiiffimmik akuersissuteqarfiusumik allannguineq imaluunniit alliliineq ilaatigut nunaminertanut oqartussanit akuersissueqarfiusariaqarsinnaammat, imaluunniit avatangiisinut tunngatillugu akuersissuteqarfiusariaqarsinnaammat pisinnaatitsissummik pigisaqartup pisuni tamani eqqumaffigisassavaa. Tamanna sanaartukkamik pilersitsisoqarpat, piiaasoqarpat imaluunniit nuutsisoqarpat pisariaqarsinnaavoq.

Sumiiffimmik akuersissuteqarfiusumik alliliinissaq imaluunniit allatigut allannguinissaq pillugu aalajangiineq, nr. 1-4-mi pissutsit tunuliaqutaralugit pissaaq. Allattukkat tamakkiisuunngillat, taamaalillunilu tunngavissat allat Naalakkersuisut ilaatissinnaavaat, ingerlatsinermullu inatsimmi tunngavik naapertorlugu suliap naammattunik paasissutissinneqarnissaa qulakkeerlugu.

§ 4, imm. 3 malillugu misissueqqaarnissamut immikkut akuersissummi sumiiffimmik akuersissuteqarfiusumik alliliinissamik qinnuteqaatit eqqarsaatigalugit, qinnuteqaatit tamarmik immikkut naliliiffigineqartartussaammata nr. 1-4-mi piumasaqaatit sakkukillisamik naliliiffigineqarsinnaapput.

Nr. 1

Allannguinermi imaluunniit alliliinermi pisuussummik atuinermi naatsorsuutigisamik pitsanngoriaatissaq Naalakkersuisut aamma isiginiarsinnaavaat.

Tamanna aallaqqaammut pisinnaatitsissummik pigisaqartup nassuiaatissavaa, tusarniaanermili, tak. § 36, akissutit aamma avataanit paasissutissaasinnaasut naliliinissamut ilanngunneqarsinnaassallutik.

Aningaasatigut iluanaarutissat naliliinermut ilanngunneqarsinnaapput. Pisinnaatitsissummik pigisaqartup kaaviiaartitatigut, isertitatigullu naatsorsuutigisamik qaffaatissai kiisalu toqqaannartumik, malitsigisaanillu inuiaqatigiit aningaasaqarnerinut iluaqutissat ilaatigut ilaatinneqarsinnaapput. Tassani Inatsisartut inatsisaat malillugu allatigut akiliutit, akileraarutit, najukkamit sulisoqarnissamik pisariaqartitsineq il.il. ilaatinneqarsinnaapput.

Pisinnaatitsissummik pigisaqartup sumiiffimmik alliliinissaq imaluuunniit allannguinissaq pisariaqartinneraa, nammassinnaaneraalu naliliinermut ilaatillugu isiginiarneqarsinnaavoq.

Siunissami qaninnerusumi, ungasinnerusumilu kingunissai naliliinissami pingaartinneqarsinnaapput.

Nr. 2-mut

Suliniutip ingerlannissaanut, ineriartortinnissaanullu siunissami periarfissatut missiliorneqartut Naalakkersuisut pingaartissinnaavaat.

Sumiiffik akuersissuteqarfioqqaartoq pillugu pisinnaatitsissummik pigisaqartup § 42 malillugu ataavartumik nalunaarutai naliliinissami ilanngunneqarsinnaapput. Pisinnaatitsissummik pigisaqartup allannguinissaq imaluunniit alliliinissaq pisariaqartinneraa pillugu naliliinissami, paasissutissat taakkua tunngavissiisinnaapput. Pisinnaatitsissummik pigisaqartoq ukiuni kingullerni takutitsilluarsimappat, pisinnaatitsissummik pigisaqartup pisuussummik suli annertunerusumik atuisinnaaneranik tamanna takussutaasinnaavoq.

Kisianni ukiuni kingullerni angusai pitsaasimanngippata, tamanna sumiiffiup akuersissuteqarfiusup allinissaanut akerliusinnaavoq. Illuatungaanili sumiiffik akuersissuteqarfiusoq allanngortikkuni imaluunniit allilerneqaruni allanik periarfissaqalersitsisinnaavoq, tamannalu pisumik naliliinikkut sumiiffiup akuersissuteqarfiusup nuunnissaanut imaluunniit allanngortinneqarnissaanut tapertaasinnaalluni.

Ataavartumik nalunaarusiortarnissaq pillugu piumasaqaatit misissornissaannut, nassuiaatit aamma § 42 innersuussutigineqarput.

Nr. 3

Nunap isikkuanut imaluunniit kangerlummut aamma immamut aamma pinngortitamut naatsorsuutigisamik kingunissai, Naalakkersuisut naliliinerminni pingaartissinnaavaat. Taamaalilluni § 29-mi malittarisassat malillugit pisinnaatitsissummik pigisaqartoq pinngortitamut kingunissaanik naliliinermik nutaamik suliaqassasoq piumasaqaasiortoqarsinnaavoq. Pinngortitamut kingunissaanik naliliineq, nunaminertamut qinnutigineqartumut tunngassaaq.

Sumiiffimmik akuersissuteqarfiusumik annikilliliinissaq qinnutigineqartillugu, pingaartumik sanaartukkat nuunneqartussaatillugit kingunissaanik naliliiginnarnissaq naleqqussinaavoq.

Nr. 4

Aalajangersakkap aalajangersarpaa, pissutsit pingaarutillut allat Naalakkersuisut isiginiarsinnaagaat. Taamaalilluni aalajangersakkat ersarissarpaat, nr. 1-3-mi allattukkat tamakkiisuunngitsut.

Pissutsit pingaaruteqarsinnaasut allat assersuutigalugu tassaasinnaapput teknologitigut allannguutit, sumiiffimmi attaveqaasersuutinut tunngasut, inuiaqatigiinni pissutsit kiisalu akuersissutinut imaluunniit ingerlatanut allanut ataqatigiissaarineq.

Imm. 2-mut.

Sumiiffimmik akuersissuteqarfiusumik allannguinissaq imaluunniit allilliinissaq pillugu aalajangiinissaq eqqarsaatigalugu, § 36-mi tusarniaaneq pillugu malittarisassat aamma atuuttut aalajangersakkap ersarissarpaa. Taamaalilluni sumiiffimmik akuersissuteqarfiusumik alliliinissaq imaluunniit allannguinissaq pillugu aalajangiisoqartinnagu, kommunalbestyrelsi aallaavittut tusarniaaffigineqarsinnaavoq. Uani kommunip pilersaarusiornissamut piginnaatitaanera aamma najukkami eqqarsaatigisariaqartunik nakkutiginninnissamut periarfissai eqqarsaatigalugit, matumani nunaminertamik atuineq, avatangiisinut tunngasut, kommunillu pilersaarusiorfigineqarneranut ataqatigiissitsineq ilanngullugit..

Allanngunissaq imaluunniit alliliinissaq annertuallaanngitsutut nalilerneqarpat, kommunalbestyrelsi tusarniaaffigineqanngiinnarsinnaavoq. Assersuutigalugu allannguinissaq avatangiisinut imaluunniit attaveqaasersuutinut sunniuteqassanngitsoq ersarippat kommunalbestyrelsi tusarniaaffigineqanngiinnarsinnaavoq. Avatangiisinut, eqqaamiunut imaluunniit soqutigisaqaqatigiinnut attuumassuteqartunut sunniutissaqanngitsumik nunap killilersorneqarnera annikitsumik iluarsineqassappat, tamanna annertuallaanngitsumik allannguinerussaaq. Sumiiffik akuersissuteqarfiusoq tamakkerlugu imaluunniit annersaa sumiiffimmut nutaamut nuunneqarpat, tamanna naammattumik tusarniutigisariaqarluni annertuumik allannguinertut isigineqassaaq.

Allannguineq annertunnginnersoq pillugu naliliinissami, pisumik aamma tamakkiisumik naliliisoqartariaqarpoq.

Sumiiffimmik akuersissuteqarfiusumik allannguineq imaluunniit alliliineq inuiaqatigiinnut, avatangiisinut imaluunniit inuussutissarsiutinut tunngatillugu annertuumik sunniuteqarsinnaasoq nalilerneqaruni aamma tamanut tusarniaasoqassaaq, tak. § 36, imm. 2.

Imm. 3-mut.

Imm. 3-p aalajangersarpaa, sumiiffiupakuersissuteqarfiusup allanngortinneqarnera imaluunniit allilerneqarnera, § 4 malillugu akuersissummut tapiliussatigut aalajangersarneqassasoq.

Allannguinissamut imaluunniit alliliinissamut Naalakkersuisut piumasaqaatinik ersarinnerusunik aalajangersaasinnaapput, matumani uppernarsaanissamik piumasaqaat, sumiffimmillu atuinissaq ilanngullugit. Taamaalilluni assersuutigalugu allannguinissap annertussusissaanut, atuinissami ingerlatassanut killissanik imaluunniit piumasaqaatinik, il.il. piumasaqaasiortoqarsinnaassaaq. Taassumap saniatigut piumasaqaatinik allanik aalajangersaaneq pillugu § 28-mut atatillugu piumasaqaat isigineqassaaq. Tamanna pillugu nassuiaatit innersuussutigineqarput.

Imm. 4-mut.

Sumiiffimmik akuersissuteqarfiusumik alliliinissamut imaluunniit allannguinissamut qinnuteqaatinik suliarinninnissamut Naalakkersuisut ersarinnerusunik malittarisassiorsinnaanerinut aalajangersakkap piginnaatippai. Assersuutigalugu qinnuteqaatip imarisassaanut, uppernarsaanissamut, nunap assinganullu piumasaqaatinut tunngassuteqarsinnaavoq.

Taassumap saniatigut sumiiffimmik akuersissuteqarfiusumik alliliinissamut imaluunniit allannguinissamut akuersissutissanut piumasaqaatit pillugit Naalakkersuisut ersarinnerusunik malittarisassorsinnaanissaannut piginnaatinneqarput, matumani teknikkikkut piumasaqaatit, nalunaarusiortussaatitaaneq, isumannaallisaaneq kiisalu avatangiisit, nunap isikkua imaluunniit sumiiffimmik atuineq illersornissaat siunertaralugu nalinginnaasumik killilersuisinnaanerit ilanngullugit.

§ 21-mut

Atuinissamut piffissaliussaq § 21-mi aalajangersakkat aalajangersarpaat, Inatsisartullu inatsisaat malillugu akuersissut tunniunneqartoq naapertorlugu ingerlatassat akuerisaasut ulloq kingusinnerpaaq aallartinneqarsimaffissaat aalajangersarlugu.

Imm. 1-imut.

Atuinissamut piffissaliussaq aalajangersakkap aalajangersarpaa. § 4 malillugu atuinissamik akuersissutip tunniunneqarneranit kingusinnerpaamik ukiut tallimat iluini pisinnaatitsissummik pigisaqartup atuinissami ingerlatassat aallartissimassagai, tassani aalajangersarneqarpoq.

Atuinissami ingerlatassat aallartisarneqarnissaannut pisinnaatitsissummik pigisaqartoq aalajangersakkap piffissalerpaa. Taassumap saniatigut akuersissutinik allanik pisariaqartunik pissarsinissamut, soorlu nunaminertamik atugassinneqarnissamut, avatangiisinut sunniutigisinnaasaanik nalilersuinermut, oqartussallu akuersissutaannut allanut piffissaq atorneqarsinnaavoq. Ilutigisaanik pisinnaatitsissummik pigisaqartoq siuariaateqarani akuersissut pigiinnarnagu imaluunniit nunaminertamik inniminniiginnarani, suliniutip piviusunngortinneqarnissaa eqeersimaartumik sulissutigissagaa atuinissamut piffissaliussap qulakkeerpaa.

Pisuussutip pissarsiarineratigut, atorneratigullu suliniutip piviusunngortinneqarnissaanik siunertaqartunik, atuinissamut ingerlatsinernik pisinnaatitsissummik pigisaqartup aallartitsinissaa piumasaqaatigineqarpoq. Ingerlatassat piffissaliussap iluani aallartinneqarsimasussat tassaapput ingerlatassat § 4 malillugu atuinissamik akuersissummi ingerlatassatut akuerineqarsimasut. Kaaviiaartitaqalersimanissaq piumasaqaataanngilaq. Piumasaqaatip nammassineqarsimanissaa, pisinnaatitsissummik pigisaqartup qularnarunnaarsitassaraa. Taamaakkaluartoq pisuni tamani nalilersugassaassaaq.

Imm. 1-imi atuinissamut piffissaliussaq atuinissamut ingerlatassanut taamaallaat tunngassuteqarpoq. Taamaalilluni § 4 malillugu misissueqqaarnissamut akuersissutitaqarluni aamma atuinissamut akuersissutitaqarluni ataatsimoortumik akuersissummi, misissueqqaarnissamut ingerlatassani pisariaqartitat assigiinngissinnaammata, taakkua aallartissimanissaannut piumasaqaateqanngilaq. Taamaakkaluartoq immikkut ittumik misissueqqaarnissamut tunngasut imm. 2-mi takukkit.

Atuinissamut piffissaliussap iluani misissueqqaarnerit ingerlanneqarsinnaapput, aallaavittulli piumasaqaatip naammassineqarnissaanut naammassanani. Taamaakkaluartoq misissueqqaarnissamut ingerlatat, atuinissamut piffissaliussamik sivitsuinissamut tunngavissiisinnaapput. Tamanna pillugu imm. 3-mi nassuiaatit innersuussutigineqarput.

Imm. 2-mut.

§ 4, imm. 3 malillugu misissueqqaarnissamut immikkut akuersissutinut tunngatillugu, ingerlatassap aallartissimanissaannut sivikinnerusumik piffissaliisoqarluni ukiumik ataatsimik piffissaliisoqarpoq.

Akuersissutip tunniunneqarneranit kingusinnerpaamik ukiup ataatsip kingorna, akuersissut malillugu misissueqqaarnermi ingerlatassat pisinnaatitsissummik pigisaqartup aallartissimassavai.

Aalajangersagaq misissueqqaarnissamut immikkut akuersissutinut taamaallaat atuuppoq, taamaalillunilu § 4 malillugu misissueqqaarnissamut akuersissutinut aamma atuinissamut akuersissutinut ataatsimut tunniunneqartunut atuutigani.

Imm. 3-mut.

Imm. 1-imi atuinissamut piffissaliussamik, imm. 2-milu misissueqqaarnissat aallartisarsimanissaanut piffissaliussamik Naalakkersuisut sivitsuisinnaasut aalajangersakkap aalajangersarpaa. Qinnuteqarnerit tamaasa ukioq ataaseq tikillugu sivitsuisoqarsinnaavoq.

Piffissaliussap qaangiunnissaanut kingusinnerpaamik qaammatit pingasut sioqqullugit, pisinnaatitsissummik pigisaqartoq sivitsuinissamik qinnuteqaammik tunniussissaaq.

Suliniut teknikkikkut, aningaasatigullu suli ingerlanneqarsinnaappat Naalakkersuisut piffissaliussamik sivitsuisinnaapput. Inatsisartut inatsisaat malillugu akuersissummik tunniussisoqarsinnaanissaani piumasaqaatigineqartut piumasaqaataassaapput. Ersarinnerusumik misissornissaannut § 15-imut nassuiaatit innersuussutigineqarput.

Taassumap saniatigut nr. 1-imi imaluunniit nr. 2-mi piumasaqaataasut naammassineqartut, pisinnaatitsissummik pigisaqartup uppernarsassavaa.

Nr. 1

Suliniutip piviusunngortinneqarnissaa pisinnaatitsissummik pigisaqartup piffissap ingerlanerani eqeersimaartumik sulissutigisimallugu uppernarsarpagu, Naalakkersuisut piffissaliussamik sivitsuisinnaapput. Suliniut siuariaateqarnersoq, suliniullu piviusorsiorpalaarnersoq, naleqquttumillu piffissap iluani piviusunngorsinnaarpasinnersoq naliliinermi isiginiarneqarsinnaavoq.

Imm. 1-imi atuinissamut piffissaliussaq eqqarssatigalugu, misissueqqaartoqarsimanersoq isiginiarneqarsinnaavoq. Ingerlatsinerit taamak ittut imm. 1-imi atuinissamut piffissaliussamik naammassinninnissamut imminermini naammanngillat. Taamaakkaluartoq ingerlatat atuinissamut ingerlatanut, suliniutillu piviusunngortinneqarnissaannut imak qanitsigisut isigineqartariaqartillugit, misissueqqaarnermik ingerlatat piffissaliussamik sivitsuinissamut naleqquttumik pissuteqartillugu sivitsorneqarsinnaassapput. Taamaakkaluartoq misissueqqaarnermi ingerlatat anginerusut, soorlu najoqqutassiamik misileraanerit pineqartariaqarput. Ingerlatat annikinnerit, soorlu killilimmik imermik misiliinerit naammakkunnanngillat. Taamaakkaluartoq pisunik naliliinissamik tunngaveqassaaq.

Taassumap saniatigut piffissami tassani akuersissutinik allanik imaluunniit oqartussanit akuersissutinik pisariaqartunik pissarsinissani, pisinnaatitsissummik pigisaqartup eqeersimaartumik sulissutigisimaneraa isiginiarneqarsinnaavoq.

Suliniutip ingerlanneqarnissaanut aalajangiisuusumik akuersissummik oqartussaq itigartitsisimappat, § 15 naapertorlugu suliniut ingerlanneqarsinnaassanngimmat, sivitsuinissamut aallaavittut tunngavissaqassanngilaq. Taamaakkaluartoq maalaaruteqarnissamut periarfissat tamakkerneqarsimanersut isiginiarneqartariaqarpoq.

Atuivinnissaq pisinnaatitsissummik pigisartup imak qanitsigippagu, suliniullu imak siuarsimatillugu, imm. 1-imi piffissaliussap qaangiutsiarnerani atuinissamik ingerlatassat imaluunniit imm. 2 eqqarsaatigalugu misissueqqaarnermik ingerlatassat aallartinneqarsinnaatillugit, aalajangersakkap kingunerisaanik akuersissut atorunnaarsinneqartariaqanngilaq.

Nr. 2

Siumut ingerlanissamut akimmiffiusoqarsimatillugu, pisinnaatitsissummillu pigisaqartup aqussinnaasimanngisaanik paasinartumik pisoqarsimatillugu Naalakkersuisut piffissaliussamik sivitsuisinnaapput.

Assersuutigalugu pisut tassaasinnaapput, oqartussat pisariaqartumik akuersissutissaat suliap suliarineqarneratigut kinguaattoorsimasut. Taamaakkaluartoq akuersissutit pisariaqartut allat pissarsiarinissaat, pisinnaatitsissummik pigisaqartup piffissap naleqquttup iluani eqeersimaartumik sulissutigisimaneraa isiginiarneqarsinnaavoq. Pisut aqunneqarsinnaanngitsut aamma tassaasinnaapput avataani immikkut pisut, matumani ajunaarnersuit imaluunniit niuernermi pissutsit suliniutip siuariartornissaanut sunniuteqarsimasut.

Kinguaattoorneq pisinnaatitsissummik pigisaqartup aqussinnaanngisaanik pisimatillugu, pissutsillu taakkua siumut ingerlanerup attatiinnarneqarsinnaannginneranut aalajangiisuusimappata aatsaat, nr. 2 malillugu sivitsuisoqarsinnaassaaq.

Assersuutigalugu suliniutip siumut ingerlanissaanut aalajangiisuullutik pissutsit immikkut pisuusinnaapput soorlu ajunaarnersuit, ajunaarnerit imaluunniit pisut siumut ilimagineqarsinnaanngitsut.

Kisianni aamma taassaasinnaavoq, suliap suliarinissaanut piffissaliussaq suli ilisimaneqanngitsoq qinnuteqartoq piffissaagallartillugu qinnuteqaammik naammattumik nassitsigaluartoq, oqartussat suliamik suliarinninnerat kinguartoortoq.

Silap pissusaa aallaavittut patsisigineqarsinnaanngilaq. Taamaakkaluartoq pisinnaatitsissummik pigisaqartup piffissami ingerlatassanik ingerlatsivissaani sila ima ajortigisimanersoq, imalu sivisutigisimanersoq ingerlatat ingerlassimasinnaannginnerai ilaatigut isiginiarneqarluni, pisoq naliliiffigineqartariaqarpoq.

Illuatungaanili pissutsit pisinnaatitsissummik pigisaqartup ilimagereersinnaasimasai nalinginnaasumik patsisigineqarsinnaassanngillat. Uani soorlu assersuutigalugu tikinneqarnissaannut killissat ilisimariikkat, assersuutigalugu piffissat eqqissisimatitsiviusut, ukiuuneranilu nalinginnaasumik pissutsit eqqarsaatigalugit pilersaarusiorsimangninneq imaluunniit oqartussat akuersissutissaat pisariaqartut pillugit kingusinaarluni qinnuteqaatit.

Imm. 4-mut.

Aalajangersakkap aalajagersarpaa, imm. 1-2-mi piffissaliussatut aalajangersarneqartup imaluunniit imm. 3 malillugu piffissaliussamik sivitsuisinnaanerup iluani piumasaqaataasumik ingerlatassat aallartinneqanngippata, akuersissut erngertumik atorunnaassasoq. Taamaalilluni ingerlatsinngikkaanni akuersissutit atatiinnarneqarsinnaanngillat.

Erngertumik atorunnaarsitsisoqassaaq, imaappoq oqartussanit immikkut aalajangiisoqartariaqanngitsoq, piffissaliussalli malinneqarnissaanut pisinnaatitsissummik pigisaqartup nammineerluni akisussaaffigigaa.

Aalajangersakkap kingunerisaanik, atuinissamut piffissaliussap iluani ingerlatassat pisinnaatitsissummik pigisaqartup aallartissimanagit akuersissut atorunnaarpat, malitsigisaanik imm. 3 malillugu sivitsuinissamik qinnuteqartoqarsinnaanngilaq. Taamaattoqassappat Inatsisartut inatsisaat malillugu akuersissummik nutaamik qinnuteqartoqartariaqarpoq, taannalu malittarisassat atuuttut malillugit nalilerneqarluni. Erngertumilli aallartitsinissamut periarfissat pillugit tulliuttumi imm. 5-imi nassuiaatit takukkit.

Imm. 5-imut.

Imm. 3-mi piffissaliussap iluani pisinnaatitsissummik pigisaqartup sivitsuinissaq qinnutiginngitsoorsimappagu, akuersissutip imm. 4-aa malillugu atorunnaarsimasup atuutsilerseqqinnissaanut aalajangersagaq periarfissiivoq. Atuutsilersinneqaqqissappat patsisaasumik pisoqarsimasariaqarpoq. Taamaalilluni piffissaliussamik qaangiinermi akuersissutip erngertumik atorunnaarnissaa pillugu pingaarnertut malittarisassamit, atuutsilersitseqqinneq atuutsitsinnginneruvoq qaqutikkut atorneqarsinnaasoq.

Taassumap saniatigut atuutsilersitseqqinnissamut tunngavilersuisinnaasumik immikkut pisoqarsimappat, pisinnaatitsissummik pigisaqartup imm. 3-mi piumasaqaataasut naammassissavai. Taassumap kingunerisaanik suliniut teknikkikkut, aningasaqarnikkullu suli ingerlanneqarsinnaappat aatsaat, tak. § 15, pisinnaatitsissummillu pigisaqartup suliniutip piviusunngortinneqarnissaa eqeersimaartumik sulissutigisimappagu imaluunniit siumut ingerlanissamut pisinnaatitsissummik pigisaqartup aqussinnaanngisaanik pisoqarsimatillugu, atuutsilerseqqinnissamut qinnuteqaat Naalakkersuisut taamaallaat akuerisinnaavaat.

Akuersissutip atorunnaarneranit kingusinnerpaamik qaammatit pingasut kingorna, atuutsilersitseqqinnissamik qinnuteqaat tunniunneqassaaq. Piffissaliussaq malinneqanngippat, atuutsilersitsisoqaqqittoqarsinnaanngilaq. Taamaattoqassappat Inatsisartut inatsisaat malillugu akuersissummik nutaamik ingerlatseqatigiiffik qinnuteqartariaqassaaq.

§ 22-mut

Ingerlatsisussaatitaanermik piumasaqaammik § 22-mi aalajangersagaq aalajangiivoq, taanna malillugu Inatsisartut inatsisaat malillugu akuersissut tunniunneqartoq malillugu, piffissaq akuersissuteqarfiusoq tamakkerlugu pisinnaatitsissummik pigisaqartup ingerlatassat ingerlatissagai.

Pisinnaatitsissummik pigisaqartup ingerlatsisussaatitaaneq malinngippagu, § 38, imm. 1, nr. 2-mi aalajangersagaq malillugu Naalakkersuisut akuersissut utertissinnaavaat. Akuersissutinik utertitsisarneq pillugu malittarisassat ersarinnerusumik misissornissaannut, § 38-mut nassuiaatit innersuussutigineqarput.

Imm. 1-imut.

Inatsisartut inatsisaat malillugu akuersissut tunniunneqartoq malillugu ingerlatassatut akuerisaasut, piffissaq akuersissuteqarfiusoq tamakkerlugu pisinnaatitsissummik pigisaqartup ingerlatissagai aalajangersakkap aalajangerpaa.

Aalajangersagaq § 21-mi atuinissamut piffissaliussamut atatillugu isigineqassaaq. § 21, imm. 1-2-mi atuinissamut piffissaliussap imaluunniit § 21, imm. 3 malillugu piffissaliussamik sivitsuinerup atorunnaarnerani, ingerlatsisussaatitaaneq aatsaat atuutilissaaq. Akuersissutip tunniunnerani piffissami siullermi, atuinissamullu akuersissutip atorunnaarnissaata tungaanut ingerlatsisussaatitaanermik malinnissalluni pisinnaatitsissummik pigisaqartoq pisussaaffeqanngilaq.

Aalajangersagaq § 26, imm. 2-mut innersuussivoq, taanna malillugu sillimmasersimanissamut imaluunniit qularnaveeqqusiisimanissamut piumasaqaataasoq naammassineqartinnagu ingerlatat aallartinneqaqqusaanngimmata. Innersuussinerup kingunerisaanik, pisinnaatitsissummik pigisaqartoq ingerlatsisussaatitaanermit minitaanngilaq. Sillimmasersimanissamut imaluunniit qularnaveeqqusiisimanissamut piumasaqaataasoq naammassineqanngippat ingerlatassat ingerlanneqaqqusaanngillat, taamaalillunilu pisinnaatitsissummik pigisaqartup ingerlatsisussaatitaaneq naammassisinnaassanngilaa. Ingerlatsisussaatitaaneq naammassineqarsinnaaniassammat, pisinnaatitsissummik pigisaqartup piffissaagallartillugu piumasaqaataasut naammassissallugit pisussaaffigaa.

Akuersissutit suussusaannik aalajangersagaq immikkoortitsinngilaq, taamaalilluni Inatsisartut inatsisaat malillugu akuersissutinut tunniunneqarsimasunut tamanut atuulluni.

Ingerlatsisussaatitaanerup malinneqarnissaanut akuersissutit ataasiakkaat, pisinnaatitsissummillu pigisaqartup suut ingerlatissanerai apeqqutaapput. § 5-mi, § 6-mi aamma § 10-mi aalajangersakkat naapertorlugit ingerlatassat akuersissummi aalajangersarneqassapput. Ingerlatassat annertussusissaat, suussusaallu nalinginnaasumik pisinnaatitsissummik pigisaqartup qinnuteqarnerminut atatillugu paasissutissanik nassiussimasaanik kiisalu tusarniaanermut atatillugu paasissutissanik tiguneqaratarsimasinnaasunik allaaveqassapput. Taamaalilluni pisinnaatitsissummik pigisaqartup nammineerluni qinnutigisimasaanut, ingerlatassatullu akuersissuteqarfigisimasaanut ingerlatsisussaatitaaneq pissusissamisuuginnartumik malitsiuvoq.

Assersuutigalugu sikoqassuseq, ukiuuneralu imaluunniit pissutsit allat ingerlatsinissamut imaluunniit sumiffiup akuersissuteqarfiup tikinneqarsinnaanissaanut killiliisut eqqarsaatigalugit, ingerlatassat piffissani ersarinnerusumik taasani ingerlanneqassasut akuersissummi ersarissarneqarsinnaavoq. Taamaalilluni piffissani taakkunaniinnaq ingerlatsinissaq pisussaaffiussaaq.

Akuersissuteqarnermi siunertaasup naammassineqarnissaanut ingerlatassanut pisariaqartunut, soorlu assersuutigalugu atuinissamut akuersissutip ataani pissarsinermut imaluunniit misissueqqaarnissamut akuersissummut atatillugu imermik misiliinermut, ingerlatsisussaatitaaneq attuumassuteqarpoq. Taamaakkaluartoq aningaasatigut iluanaarutit imaluunniit kaaviiaartitat, piumasaqaatip naammassineqarnissaanut aalajangiisuunngillat.

Ingerlatassatut akuerisaasut akuersissut naapertorlugu ilumut ingerlanneqarnersut, nunaminertamillu inniminniisoqarnissaata pinngitsoortinneqarnissaa ingerlatsisussaatitaanermi eqqarsaatigineqarput. Ilutigisaanik pisinnaatitsissummik pigisaqartup aallartisarnissaminut piffissamik pisariaqartitsisinnaanera eqqarsaatigineqarpoq, taamaattumillu atuinissamut piffissarititaasoq atorunnaarpat aatsaat, ingerlatsisussaatitaaneq atuutilissalluni.

Imm. 2-mut.

Pisinnaatitsissummik pigisaqartoq ingerlatanik unitsitsigallarsinnaatillugu, imm. 1-imi ingerlatsisussaatitaanermit aalajangersakkap Naalakkersuisut immikkut akuersissuteqarsinnaatippai.

Immikkut akuersissut ukiut marlukkaarlugit tunniunneqarsinnaavoq.

Pisinnaatitsissummik pigisaqartoq ingerlatat unitsitinnagit, ingerlatanik unitsitsigallarnissamik qinnuteqassaaq.

Immikkut akuersissuteqassagaanni, nr. 1-imi aamma 2-mi piumasaqaataasut pisinnaatitsissummik pigisaqartup naammassisimassavai.

Nr. 1

Ingerlatat unitsikkallarneqartariaqarnissaannut immikkut pissuteqartoq, pisinnaatitsissummik pigisaqartup uppernarsassavaa. Assersuutigalugu immikkut pisut tassaasinnaapput naatsorsuutiginngisamik pisut, ajunaarnersuit, pissutsilluunniit allat piffissami pineqartumi ingerlatanik ingerlatsisinnaanani pisinnaatitsissummik pigisaqartup aqussinnaasimanngisai.

Nr. 2

Taassumap saniatigut ingerlatat qanoq aallarteqqinnissaanut pilersaarummik pisinnaatitsissummik pigisaqartoq saqqummiussissaaq. Pilersaarut taanna piviusorsiorpalaassaaq, ingerlatallu unitsikkallarneqarnissaannut pisut pissutaasut malillugit nalilerneqarsinnaatillugu, ingerlatat aallarteqqinnissaannut piffissaliussamik ersarissumik takutitsissalluni.

Immikkut akuersissuteqartoqassappat, unitsitsigallarneq pineqassaaq. Ingerlatat aallarteqqinnissaat ilimanaateqanngippat, immikkut akuersissummik tunniussisoqarsinnaanngilaq.

Imm. 3-mut.

Ingerlatat unitsinneqartinnagit, ingerlatat unitsikkallarneqarnissaannik immikkut akuersissummik pisinnaatitsissummik pigisaqartoq qinnuteqassasoq aalajangersakkap aalajangersarpaa. Ingerlatsisussaatitaanermit immikkut akuersissutitaqanngitsumik ingerlatat unitsinneqarpata, pisinnaatitsissummik pigisaqartoq § 22, imm. 1-imi ingerlatsisussaatitaanermut aallaavittut akerliussaaq. Taamaalilluni piffissamut ingerlatsiviujunnaareersumut kingumut immikkut akuersissuteqarnissamut, § 22, imm. 2-mi inatsisitigut tunngavissaqanngilaq.

Pisinnaatitsissummik pigisaqartup ingerlatsisussaatitaaneq malinngippagu, § 38, imm. 1, nr. 2-mi aamma § 39-mi aalajangersakkat malillugit Naalakkersuisut akuersissut utertissinnaavaat. Akuersissutinik utertitsisarneq pillugu malittarisassat ersarinnerusumik misissornissaannut, tassunga nassuiaatit innersuussutigineqarput.

§ 23-mut

Imm. 1-imut.

Sumiiffimmi akuersissuteqarfiusumi pisinnaatitsissummik pigisaqartup saniatigut allat ingerlatsisinnaanerat pillugu akuersissummi ersarissaaasunik, aalajangersakkap Naalakkersuisut piumasaqaatinik aalajangersaasinnaatippai. Uani assersuutigalugu illuaraqarfinni illuaqqap piginnittua kuummit illuaqqamut imermut aqqusiisimatillugu imaluunniit aalisarnermut imaluunniit takornarialerinermut atatillugu ingerlatat imminerminni piginnaatitsissummik pigisaqartut pisuussummik atuinerinut akornusiitinnagit pingaaruteqarsinnaavoq.

§ 24-mut

Imm. 1-imut.

Pisinnaatitsissummik pigisaqartup pisuussummik avammut tunisinermini Namminersorlutik Oqartussanut akiliuteqarnissaa pillugu, aalajangersakkap Naalakkersuisut akuersissummi piumasaqaatinik aalajangersaasinnaatippai.

Sermeq, imerlu misissueqqaarnissamut akuersissummut imaluunniit atuinissamut akuersissummut ilaasut, Inatsisartullu inatsisaat malillugu avammut tunisinissamut akuersissut naapertorlugu avammut tunineqartut aalajangersakkami pineqarput.

Akiliuteqartussaatitaanerup atuutilernissaani, kingorna atuineq aalajangiisuunani avammut tunisat aalajangiisuupput. Taamaalilluni misissueqqissaarnissaq siunertaralugu, misiligummik nioqqutissiornermut imaluunniit toqqaannartumik niuernermik siunertaqartumik pisuussut atorneqarnersoq apeqqutaatinnagu akiliuteqartussaatitaaneq atuutilissaaq.

Akiliuteqartussaatitaaneq akuersissummi aalajangersarneqassaaq. Nalinginnaasumik atuinissamut akuersissummi pissaaq. Taassumap saniatigut akiliuteqartussaatitaaneq § 43-mi ersarinnerusumik malittarisassiunneqarpoq. Ersarinnerusumik misissornissaannut tassunga tunngatillugu nassuiaatit innersuussutigineqarput.

Imm. 2-mut.

Sermeq, imermut avammut tunineqartoq tunuliaqutaralugu akiliutissaq, imm. 1 malillugu aalajangersarneqarsinnaasoq, naatsorsorneqassaaq. Naatsorsuinermi serminut kilogrammi, imermullu literi atorneqassapput.

Annertussuseq Kalaallit Nunaannit avammut tunineqartuvik naatsorsuinermi tunngavigineqassaaq.

§ 42, imm. 3 naapertorlugu pisinnaatitsissummik pigisaqartoq avammut tunisani nalunaarutigisussaatitaavaa. Qanoq annertutigisoq avammut tunineqarnersoq nalunaarummi paasissutissiissutigineqassaaq. § 42, imm. 3-mut nassuiaatit innersuussutigineqarput.

Imm. 3-mut.

Annikinnerpaaffissaq aalajangersakkap aalajangersarpaa. Taamaalilluni ukiumut sermimik 100 kilogrammimik imaluunniit imermik 100 literimik avammut tunisamut pisinnaatitsissummik pigisaqartoq akiliuteqassanngilaq.

Pisinnaatitsissummik pigisaqartup ukiumi tamarmiusumi avammut tunisai tunuliaqutaralugit, annikinnerpaaffissaq qaammatisiutit ukiuanni naatsorsorneqartassaaq. Avammut tunisinissamut akuersissutip ukiut tamaasa qaammatisiutit ukiuata naanerini nutarterneqartarnissaanut, tak. § 10, imm. 3, aamma avammut tunisinissamut akuersissutip atorunnaarnerani avammut tunisat nalunaarutigineqartarnissaannut, tak. § 42, imm. 3, tamanna atasutut isigineqassaaq.

Annikilliliussaq sermimut 100 kilogrammiuvoq, imermullu 100 literiulluni. Taassumap malitsigisaanik pisinnaatitsissummik pigisaqartoq 100 kilogrammi imaluunniit 100 literi angullugu avammut tunisinngikkuni, akiliutitaqanngitsumik avammut tuninisinnaavoq. Pisinnaatitsissummik pigisaqartoq assersuutigalugu qaammatisiutit ukiuanni ataatsimi sermimik 50 kg-mik aamma imermik 50 literimik avammut tunisisimaguni, ataatsimut tunisat annikilliliussap iluaniissaaq.

Taamaalilluni inatsisartut inatsisaat malillugu akuersissummi ilaatinneqartunik pisinnaatitsissummik pigisaqartoq ukiut tamaasa sermimik 100 kilogrammimik, imermillu 100 literimik avammut tunisisarsinnaavoq. Taamaakkaluartoq imm. 1 malillugu akuersissummi piumasaqaatit aalajangersarneqartut naapertorlugit annerpaaffiliussaq qaangerlugu avammut tunisanut, pisinnaatitsissummik pigisaqartoq akiliuteqartassaaq.

Imm. 4-mut.

Akiliutissat pillugit malittarisassanik ersarinnerusunik, aalajangersakkap Naalakkersuisut aalajangersaasinnaatippai.

Imm. 2 aamma 3 malillugit akiliutissat naatsorsorneqarnissaannut, annertussusilerneqarnissaannullu ersarinnerusumik aalajangersaasunik Naalakkersuisut malittarisassiorsinnaapput. Suliarinninnerup annertussusaa, matumani aamma pisussuut assersuutigalugu umiarsuarmik imaluunniit suliarereerlugu nioqqutitut assersuutigalugu puujaasamut poorlugu avammut nioqqutigineqarnersoq apeqqutaatillugu, aalajangersagaq taanna tunngavigalugu akiliutissanut akigititassanik assigiinngitsunik aalajanersaasoqarsinnaassasoq naatsorsuutigineqarpoq.

Taassumap saniatigut aningaasatigut sinnaakkutissat aningaasanut inatsimmi aalajangersarneqartut iluini, akiliutissat annertussusissaat aalajangersarneqarsinnaassasut aamma naatsorsuutigineqarpoq.

Taassumap saniatigut akiliutissanut piumasaqaatinik, matumani aamma piffissaliussanut Naalakkersuisut ersarinnerusunik malittarisassiorsinnaatinneqarput

§ 25-mut

Imm. 1-imut.

Inatsisartut inatsisaat manna malillugu akuersissutip tunniunneqartup malitsigisaanik ingerlatsinermit ajoqusikkat taarserneqarnissaat, pisinnaatitsissummik pigisaqartup akisussaaffigigaa aalajangersakkap aalajangersarpaa. Akuersissut malillugu ingerlatsinikkut ajoqusikkat akisussaaffigineqarnissaanut, akisussaasutut tunngaviusariaqartumik aalajangersagaq aalajangiivoq. Taassumap kingunerisaanik pisinnaatitsissummik pigisaqartup taarsiisussanngortinneqarnissaani, mianersugaalliornermik ersersitsisoqarnissaa piumasaqaataanngilaq.

Ajoqusernerit suulluunniit, matumani inunnik aamma pigisanik ajoqusiinerit ilanngullugit, akisussaaffigineqassapput.

Akisussaaffiliinerup kingunerisaanik, pisinnaatitsissummik pigisaqartup akisussaaffigisassaminik ajoqusiisimasoq ajoquserneqartup nammineerluni uppernarsaasissanngilaa. Ajoquserneq ingerlatap pineqartup kingunerisaanik ajoqusernerusoq ajoqusertup taamaallaat uppernarsassavaa. Akuersissuteqartariaqarlutik ingerlatat ajoqusiinissamut immikkut aarlerinarsinnaanerat, matumani avatangiisinut ajoqusiisinnaanerat imaluunniit allat piinik ajoqusiisinnaanerat ilanngullugu, akisussaasutut tunngaviusariaqarnermut patsisaavoq.

Akuersissummut ilaanatik ingerlatat malitsigisaannik ajoqusertoqarpat, taarsiissuteqarnissamut nalinginnaasumik inatsisitigut malittarisassat naapertorlugit imaluunniit inatsit alla naapertorlugu akisussaaffik nalilerneqartariaqarpoq.

Imm. 2-mut.

Ajoqusertoq ajoqusiinermut pisooqataasimappat, imm. 1 malillugu taarsiineq annikillisinneqarsinnaavoq imaluunniit atorunnaarsinneqarsinnaavoq. Taamaattoq ajoquserneqartoq piaaraluni imaluunniit mianersugaalliorujussuarluni ajoqusernermut pisooqataasimappat aatsaat, taarsiineq annikillisinneqarsinnaavoq imaluunniit atorunnaarsinneqarsinnaavoq.

Assersuutigalugu ajoquserneqartup ilisimaaralugu isumannaallisaanermi assiaqutit peersimappagit, iseqqusinnginnerit isiginngitsuusaarsimappagit imaluunniit mianersoqqussutit ersarissut malissimanngippagit. Mianersugaalliorujussuarneq tassaasinnaavoq ajoqusertoq sumiiffimmi ulorianartunik ingerlatsiviusumi, ersarissumillu allagartalersorneqarsimasumi, allatigulluunniit ulorianarnera pillugu paasissutissiiviusimasumi patsisissaqarani sumiiffimmiissimappat.

§ 26-mut

Imm. 1-imut.

Inatsisartut inatsisaat manna malillugu akuersissut tunniunneqartoq malillugu ingerlatat inuussutissarsiornermi akisussaanermut sillimmasersimassasut, allatigulluunniit qularnaveeqquserneqarsimassasut aalajangersakkap aalajangersarpaa. Ingerlatat kingusinerisaannik ajoqusernerusinnaasut matussuserneqarsinnaaniassammata aningaasatigut qularnaveeqqusersimanissaq qulakkiissallugu, piumasaqaatip taassumap siunertaraa. Inuiaqatigiit aamma inuit imaluunniit suliffeqarfiit, ingerlatanit pineqartumut eqqorneqarsinnaasut illersorneqarnissaanni tamanna pingaaruteqarpoq.

Pisinnaatitsissummik pigisaqartup ingerlatsinermi kingunerisaanik taarsiissuteqarnissamik piumasaqaataaratarsinnaasumut qularnaveeqqusersimanissaa, sillimmasiissuteqarnissamik piumasaqaatip qulakkiissavaa.

Imm. 2-mut.

Sillimmasersimanissamik imaluunniit qularnaveeqqusiisinissamik piumasaqaat naammassineqarsimatinnagu, taamaalillunilu ajoquserneqaratarsinnaasut taarsiiffigineqarnissaannut qularnaveeqqusiisoqarsimatinnagu ingerlatat aallartinneqaqqusaanngitsut, imm. 2-p ersarissarpaa.

Imm. 3-mut.

Sillimmasiinissamut imaluunniit qularnaveeqqusiinissamut pisussaaffik pillugu piumasaqaatinik ersarinnerusunik Naalakkersuisut aalajangersaasinnaapput. Tamanna ilaatigut qanoq annertutigisumik sillimmasersimanissamik, sillimasiissutillu aningaasartassaannut ersarissaanerusinnaavoq.

Taassumap saniatigut akuersissut malillugu ingerlatanik ingerlatsinermi nioqqutinik pilersuisut taarsiinissamut akisussaaffigisaannut tunngatillugu, pisinnaatitsissummik pigisaqartup nioqqutinik imaluunniit sullissinernik pilersuisui sillimmasersimanissaannik imaluunnit allatigut qularnaveeqqusiisimanissaannik piumasaqaatinik Naalakkersuisut aalajangersaasinnaapput.

Imm. 4-mut.

Sillimmasersimanissamut aamma qularnaveeqqusersimanissamut piumasaqaatinik ersarinnerusunik, aalajangersakkap Naalakkersuisut aalajangersaasinnaatippai. Uani sillimmasiissutit aningaasartassaannut, matussusiinissap annertussusissaannut kiisalu qanoq ittunik, qanorlu annertutigisumik qularnaveeqqusersimanissamut piumasaqaatit ilaatinneqarsinnaapput.

§ 27-mut

Imm. 1-imut.

Avatangiisinik, nunatamillu pineqartumik iluarseeqqinnissamut aningaasartuutaasinnaasut matussuserneqarnissaannut pisinnaatitsissummik pigisaqartup aningaasatigut qularnaveeqqusiisimanissaa pillugu, Inatsisartut inatsisaat manna malillugu akuersissummi tunniunneqartumi, aalajangersakkap Naalakkersuisut piumasaqaatinik aalajangersaasinnaatippai. Avatangiisit ajoquserneqarsimatillugit pisinnaatitsissummik pigisaqartup nammineerluni iluarseeqqinngippat, iluarseeqqinnissami aningaasartuutissat pisortanit akiligassanngortinneqannginnerussammata, ajoqusersimasut iluarseqqinnissaannut aningaasat qularnaveeqqusiunneqarsimasut naammassapput.

Ingerlatat naammassineqareerpata iluarseeqqinnissaq aalajangersakkami pingaarnertut siunnerfigineqarpoq, aammali piffissap akuersissuteqarfiusup ingerlanerani § 26 malillugu sillimmasiissutinut ilaanngitsumik iluarseeqqittoqartariaqartoq naliliisoqartillugu pingaaruteqarsinnaalluni.

Qularnaveeqqusiinissamut Naalakkersuisut akuersissummi ersarinnerusunik piumasaqaasiorsinnaapput, matumani pisut suut qularnaveeqqusiinissamut ilaatinneqassanersut, aningaasanillu atugassiineq ilanngullugu.

Imm. 2-mut.

Suliniutip qanoq ittuunera, annertussusaa, avatangiisinut sunniutaasinnaasut kiisalu iluarseeqqinnissami aningaasartuutissatut missiliussat tunuliaqutaralugit qularnaveeqqusiussassat annertussusissaat, ilusissaallu Naalakkersuisunit aalajangersarneqassasut, aalajangersakkap aalajangersarpaa.

Assersuutigalugu qularnaveeqqusiussat aningaaseriviup qularnaveeqqusiinerissagai, qularnaveeqqutitut kontomi uninngasuutigineqassasut imaluunniit ingerlatseqatigiiffiup piginnittup qularnaveeqqusiutissagai Naalakkersuisut aalajangersarsinnaavaat..

Naleqquttumik tunngaveqartitsinissamut aalajangersagaq atavoq, tassanilu ingerlatat kingunerisaannik avatangiisitigut akornusiisinnaanernut naapertuuttumik qularnaveeqqusiisoqassalluni. Akornuserneqaratarsinnaasunut, iluarseeqqinnissamilu aningaasartuutaasinnaasunut qularnaveeqqusiussat naapertuunnissaat, ingerlatallu assigiinngissusaasa isiginiarneqarnissaat taassumap qulakkiissavaa.

Imm. 3-mut.

Pissutsit annertuumik allanngorpata, Naalakkersuisut qularnaveeqqusiinissamut piumasaqaatinik allannguinissaannut imm. 3-p periarfissippai. Uani assersuutigalugu tassaasinnaavoq avatangiisinut sunniutissat imaluunniit iluarseeqqinnissami aningaasartuutissat ilimageqqaakkamit annertunerussasut paasissutissat takutippassuk. Soorlu aamma akuersissutip annertussusaa allannguiffigineqarpat, soorlu assersuutigalugu sumiiffik akuersissuteqarfiusoq allanngortinneqarpat. Taamaalilluni qularnarveeqqusiineq peratarsinnaasunut qaqugukkulluunniit naleqqussarneqarsinnaapput.

Qularnaveeqqusiinissamut piumasaqaatinik allannguineq, imm. 2-mi tunngaviit naapertorlugit pissaaq.

§ 28-mut

Imm. 1-imut.

Inatsisartut inatsisaat malillugu akuersissummi piumasaqaatit allat aalajangersarneqarsinnaasut, imm- 1-imi aalajangersagaq tamakkiisuunngitsumik allattugartaqarpoq. Akuersissutip suussusaa, suliniullu pineqartoq apeqqutaatillugit piumasaqaatinut nikerarsinnaasunut, aalajangersagaq pingaarnertut sinaakkutissiivoq.

Malittarisassatigut pisariaqartumik Naalakkersuisut eqaassuseqartinniarlugit, ilutigisaanillu sumi nalinginnaasumik piumasaqaatinik aalajangersaanissap pisariaqarsinnaaneranik qitiusumik takussutissiitillugu, aalajangersagaq siammasissumik oqaasertalerneqarpoq. Taamaakkaluartoq ingerlatsinermi inatsisitigut nalinginnaasumik tunngavissat naapertorlugit, matumami naligiissitsinissamut tunngavik aamma naleqquttumik tunngaveqartitsinissaq ilanngullugit, piumasaqaatinik aalajangersaasoqartassaaq.

Nr. 1

Akuersissutit uninnissaat, atorunnaarnissaat aamma utertinneqarnissaat pillugit ersarinnerusunik piumasaqaasiortoqarsinnaavoq, akuersissutillu eqaatsumik aqunneqarnissaat taassumap qulakkiissallugu, matumani aamma sumiginnaasoqartillugu, pissutsit allanngornerini imaluunniit malittarisassat naleqqussarneqarnissaannik pisariaqartitsisoqarnissaa ilanngullugit.

Aalajangersakkap kingunerisaanik akuersissut qaqugukkut, susoqartillugulu uninnissaanut, atorunnaarnissaanut imaluunniit utertinneqarnissaanut piumasaqaatinik aalajangersaasoqarsinnaavoq.

Piffissap atorunnaaneratigut imaluunniit akuersissutip nalinginnaasumik pisoqarneratigut naammassineratigut uninneq pissaaq.

Akuersissummi piumasaqaataasoq imaluunniit piffissaliussaq malinneqanngippat, atorunnaarsitsinermi akuersissut immini atorunnaartarpoq. Akuersissummik atorunnaarsitsineq imaaliallaannaq pissaaq, tamannalu pillugu ingerlatsinermi inatsisitigut immikkut aalajangiisoqassanani. Assersuutigalugu ingerlatseqatigiiffik akuersissummik tunineqarsimasoq pinngitsaaliissummik atorunnaarsitaasimappat, allatigulluunniit atorunnaarsimappat atorunnaarsitsisoqarsinnaavoq.

Utertitsinerup kingunerisaanik, ingerlatsinermi inatsisitigut aalajangiinerup kingunerisaanik akuersissut unissaaq. Sumiginnaaneq, siuariartunnginneq, akuersissutilluunniit atorunnaarsinneqartariaqarneranut pissutsit allat tunuliaqutaralugit tamanna pisinnaavoq. Taamaalilluni utertitsineq naliliinermik, aalajangiinermillu tunngaveqartariaqarpoq, tassanilu suliat suliarineqartarnerinut inatsimmi malittarisassat malinneqassapput, ingerlatsinermi inatsisitigut nalinginnaasumik tunngavissat isiginiarneqassapput, matumani illuatungerisamik tusarniaanissaq pillugu malittarisassat ilanngullugit.

Nr. 2

Pisuussut akuerisamik qanoq annertutigisumik atorneqarnissaa pillugu Naalakkersuisut piumasaqaatinik ersarinnerusunik aalajangersaasinnaapput, tamannalu pisuussummik piujuartussamik atuinissap qulakkeerneqarnissaani pingaaruteqarsinnaalluni.

Nr. 3

Iluarsaassineq, iluarseeqqinnerlu pillugit piumasaqaatinik aalajangersaasoqarsinnaavoq. Taassumap kingunerisaanik, assersuutigalugu ingerlatat unitsillugit Pisinnaatitsissummik pigisaqartoq sumiiffik illersorneqarsinnaasumut utertillugu iluarseeqqinnissaanik imaluunniit ataavartumik iluarsaassisarnissaanik pisussaaffilerneqarsinnaavoq.

Nr. 4

Aarlerinarsinnaasut millisinniarlugit, ingerlatsinerlu illersorneqarsinnaasoq qulakkeerumallugu teknikkikkut, isumannaallisaanermut, avatangiisinullu tunngasunut piumasaqaasiortoqarsinnaavoq. Assersuutigalugu atortut uppernarsaasersimanissaannut, ikuallattoqaratarsinnaaneranut illersuinissamut aamma aqqutissianik nakkutilliinissamut, atortut avatangiisinut ulorianannginnissaannut, eqqagassalerinermullu tunngatillugu piumasaqaataasinnaapput.

Nr. 5

Sermeq aamma imeq iluaqutissatut, illup iluani, assigisaanilluunniit atorneqartussaatillugu inuit peqqissusaasa illersornissaat eqqarsaatigalugu pitsaassutsimut tunngasunut aamma peqqissutsimut tunngasunut piumasaqaatinik aalajangersaasoqarsinnaavoq.

Piumasaqaatinik aalajangersaanermi nunami niuerfimmi tuniniagassat imaluunniit avammut tunisassat immikkoortinneqarsinnaapput.

Nr. 6

Aalajangersagaq nr. 5-imut atasutut isigineqassaaq. Sermeq aamma imeq iluaqutissatut, illup iluani, assigisaanilluunniit atorneqartussaatillugu piumasaqaatinik aalajangersaanermi, nakkutilliinissaq pillugu aamma piumasaqaasiortoqarsinnaavoq, matumani malittarisassat atuuttut malinneqarnissaasa qulakkeerneqarnissaannut, pisinnaatitsissummik pigisaqartup nammineq nakkutilliinissaa ilanngullugu.

Imm. 2-mut

§ 4 aamma § 10 malillugit akuerisissutit naapertorlugit sermimut, imermullu atorneqartumut aamma avammut tunisassiarineqartunut uppernarsaasiisarnissaq pillugu malittarisassanik ersarissunik aalajangersaasinnaanissaannut, imm. 2-p Naalakkersuisut piginnaatippai.

Taamaalilluni nioqqutit uppernarsaaserneqassappata, nioqqutit pitsaassusissatut aalajangersakkanik naammassinnissimanissaat malittarisassanik aalajangersaasoqarsinnaavoq. Uppernarsaasiineq nioqqutit pitsaassusiinik qulakkeerinissamut sakkussaallunillu, nioqqutit uppernarsakkamik qaffasissumik pitsaassusilerlugit nioqqutigineqarnissaannut sakkussaavoq. Ilaatigut uppernarsaasiinissamik atorneqarsinnaasumik, qanoq pitsaassuseqarneranik nalunaarnissamut immikkoortunik aalajangersaasoqarsinnaavoq.

§ 29-mut

Imm. 1-imut.

Suliniut nunap imaluunniit kangerluup aamma immap isikkuanik annertuumik allannguissappat imaluunniit pinngortitaq, matumani uumasut nujuartat naasullu ilanngullugit, annertuumik sunnerneqassatillugit, qinnuteqartoq pinngortitamut kingunissaanik naliliinissaa pillugu, aalajangersagaq pumasaqaammik aalajangersaavoq.

Suliniutip kingunissaasanalilerneqarnissaannut, akuersissummilu piumasaqaatinik aalajangersaanissamut pinngortitamut kingunissaanik naliliineq, Naalakkersuisut piukkunnaatilimmik tunngavissaqartissavai. Taamaattumik Inatsisartut inatsisaat malillugu Naalakkersuisut akuersissummik tunniussitinnagit, pinngortitamut kingunissaanik naliliineq tunniunneqarsimassaaq. Qinnuteqaatip imarisassaa pillugu § 32-mi nassuiaatit innersuussutigineqarput.

Suliniut annertuumik kinguneqartussatut isigineqarsinnaanersoq pillugu, suliniut pineqartoq naliliiffigineqartariaqarpoq. Taamatut naliliinissami suliniutip qanoq ittuussusaa, annertussusaalu, sumiiffiup mianernassusaa, allannguutaasinnaasullu qanoq annertutigissanersut pingaartinneqarsinnaavoq. Uumasunut sunniutissat eqqarsaatigalugit, suliniut piaqqiorfinnut, imaanilu miluumasut ingerlaarfiinut sunniuteqassanersoq pingaartinneqarsinnaavoq.

Suliniummi sanaartortoqartariaqassappat, Inatsisartut inatsisaat manna malillugu akuersissut imminermini sanaartukkanik pilersitsinissamut periarfissiinngikkaluartoq, pingaaruteqassutsimmut piumasaqaataasup naammassineqarnissaanut tamanna imminermini tapertaasinnaavoq. Taamaakkaluartoq suliniutip ingerlanneqarnissaanut sanaartortoqarnissaa aalajangiisuusinnaavoq, taamaattumillu akuersissummik tunniussoqartinnagu pinngortitamut kingunerisinnaasai tamakkerlugit qulaajarneqarsimanissaat aalajangiisuulluni.

Imm. 2-mut.

Naatsorsuutigisamik nunamut imaluunniit kangerlummut aamma immamut aamma pinngortitamut kingunissai, pinngortitamut kingunissaanik naliliinerup ersarissassavaa.

Imm. 1 naapertorlugu nassuiaammik suliaqassalluni qinnuteqartoq akisussaavoq, taanna suliniutip sunniutigisinnaasaannut ilisimasaqarnerpaammat. Suliniummik pilersaaruteqarlunilu ingerlatsisoq, avatangiisinut kingunerisinnaasaanik uppernarsaanissamut aamma akisussaaneranik tunngaviusumut aalajangersagaq naapertuuppoq.

Suliniutip kingunerisaanik nunap aamma sumiiffiup isikkuanut, pinngortitallu qanoq issusaanut allannguutissaviit, naatsorsuutigisamillu allannguutissat pinngortitamut kingunissaanik naliliinissami allaaserineqassapput. Uani assersuutigalugu nunap ilusaa, kangerlummut imaluunniit immamut sunniutissat kiisalu uumasut najortagaannik, naasoqarfinnillu akornusersuinerit imaluunniit aserorterinerit ilanngullugit.

Imm. 3-mut.

Pinngortitamut kingunissaanik naliliisoqassanersoq qinnuteqaatini tamani isummerfigineqartassasoq, imm. 3-mi aalajangersakkap ersarissarpaa. Qinnuteqartoq isumaqaruni tamanna pisariaqanngitsoq, tamanna qinnuteqaammi allanneqarlunilu tunngavilersorneqassaaq.

Qinnuteqaat amigarpat, tak. § 35, Naalakkersuisut qinnuteqaammik itigartitsisinnaapput. § 29, imm. 1 malillugu piumasaqaataatillugu qinnuteqartoq pinngortitamut kingunissaanik naliliinermik suliaqarsimanngippat, qinnuteqaat amigartutut isigineqassaaq. Taamaattumik qinnuteqaatip suliarineqarnissaanut piumasaqaatitut, § 29, imm. 1 malillugu qinnuteqartoq pinngortitamut kingunissaanik naliliinermik suliaqassasoq Naalakkersuisut piumasaqaatigisinnaavaat. § 35-mut nassuiaatit innersuussutigineqarput.

Imm. 4-mut.

Pinngortitamut kingunissaanik naliliinissamut piumasaqaatit pillugit, aalajangersakkap Naalakkersuisut ersarinnerusunik malittarisassiorsinnaatippai. Assersuutigalugu naliliinissap imarisassaaa aamma annertussusissaa, uppernarsaasiinissamut piumasaqaatit, suliamut ilisimasalinnik naliliisitsinerit kiisalu nassuiaatip ilusissaanut piumasaqaatit pineqarsinnaapput.

Nalinginnaasunik malittarisassiortoqarsinnaavoq imaluunniit suliniutit, sumiiffiilluunniit aalajangersimasut siunnerfigineqarsinnaallutik.

§ 30-mut

Imm. 1-imut.

Akuersissut malillugu ingerlatat unitsinneqarnissaannik Naalakkersuisut peqqusinissaannut, aalajangersakkap inatsisitigut tunngavissaqartippai.

Aalajangersakkap kingunerisaanik, ingerlatat aalajangersimasut unitsinneqarnissaannik Naalakkersuisut peqqusisinnaapput. Ingerlataq nunap isikkuanut, kangerlummut aamma immamut imaluunniit pinngortitamut ilimanartumik annertuumik ajoqusiisinnaasoq ilimagineqarpat, unitsitsinissamut peqqusisoqarsinnaavoq.

Suliniut ilimanartumik annertuumik ajoqusiissanersoq pillugu naliliinissami pisoq, pissutsillu piviusut aallaavigineqassapput. Assersuutigalugu soorlu akuersissutip tunniunneqarneranit ilimagisimasamit ingerlatassaq annertunerussasoq paasinarsippat imaluunniit avatangiisit naatsorsuutiginngisamik sunnerneqarpata.

Unitsitsinissamik peqqussut ataavartuunngilaq, pissutsillu ersarinnerusumik misissorneqarsinnaanissaasa imaluunniit ikiuutaasinnaasunik iliuuseqartoqarnissaata tungaanut annertuumik ajoqusiinissap pinngitsoortinnissaa siunertaralugu tunniunneqassalluni.

Akuersissummik tunniussisoqartinnagu qinnuteqartup pinngortitamut kingunissaanik naliliinissamik pisussaaffia pillugu § 29-mut aalajangersagaq atasutut isigineqassaaq. Pinngortitamut kingunissaanik naliliineq suliarineqareersimagaluartoq, akuersissutip tunniutereernerani ingerlataq nunap isikkuanut, kangerlummut aamma immamut imaluunniit pinngortitamut ilimanartumik annertuumik ajoqusiisinnaasoq ilimagineqalerluni nutaanik pissuteqarsinnaavoq, nutaanilluunniit ilisimasaqartoqalersinnaalluni.

Ingerlataq annertuumik ajoqusiisinnaanani, pissutsillu iluarsineqarsinnaanngippata pissutsit patsisaallutik § 38, imm. 1, nr. 5 malillugu akuersissut utertinneqarsinnaavoq. Utertitsineq pillugu malittarisassat ersarinnerusumik misissornissaannut, tassunga nassuiaatit innersuussutigineqarput.

Imm. 2-mut.Imm. 1 malillugu ingerlatamut inerteqquteqarnissamut aalajangersakkap Naalakkersuisut inatsisitigut tunngavissaqartippai. Aalajangersagaq imm. 1-ip malitsigisaatut isigineqassaaq, ajoqusiinerlu unitsitsinikkut imaluunniit pinaveersaataasumik iliuuseqarnikkut pinngitsoorneqarsinnaatinnagu aamma nunap isikkua, kangerluk aamma imaq imaluunniit pinngortitaq illersorniarlugit pisariaqartutut nalilerneqartillugu atuutissalluni.

Ingerlataq ilimanartumik annertuumik ajoqusiissasoq nalilerneqarpat, pissutsillu iluarsineqarsinnaatinnagit inerteqquteqarneq atorneqarsinnaavoq.

Ingerlatamut inerteqquteqarneq pisut apeqqutaatillugit, § 38-mi aalajangersakkat malillugit akuersissut utertinneqarsinnaavoq. Matumani aamma nunap isikkuanut, kangerlummut aamma immamut imaluunniit pinngortitamut annertuumik ajoqusiinissamik ilimanaateqanngitsunik allatigut ingerlatatigut ingerlatsisuussaatitaaneq naammassineqarsinnaanngippat.

§ 31-mut

Imm. 1-mut.

Qinnuteqariaatsimut pingaarnertut sinaakkutit, Inatsisartullu inatsisaat malillugu Naalakkersuisut akuersissutinik qanoq tunniussisinnaanersut aalajangersakkap aalajangersarpaa.

Qinnuteqartoqarneratigut imaluunniit imm. 2-mi malittarisassat malillugit tamanut ammasumik qinnuteqartitsinikkut (neqeroortitsineq) Naalakkersuisut akuersissutinik tunniussinissaannut, aalajangersakkap periarfissaqartippai.

Neqeroortitsinermi akuersissut ataaseq imaluunniit amerlanerusunut tunniunneqarsinnaapput. Taassumap saniatigut neqeroortitsineq sumiiffimmut ataatsimut imaluunniit amerlanerusunut tunngassuteqarsinnaavoq.

Imm. 2-mut.

Tamanut ammasumik qinnuteqaqqusineq (neqeroortitsineq), qinnuteqarfissamut killissarititaasoq naatinnagu minnerpaamik ullorsiutini ulluni 90-ini saqqumitinneqassasoq imm. 2-p ersarissarpaa. Saqqummiineq Naalakkersuisut nittartagaanni aamma allatigut pissaaq, matumani aamma assersuutigalugu aviisini, tusagassiorfinnilu allani saqqummiussinikkut.

Taassumap saniatigut toqqaanissami piumasaqaatinik naleqquttunik, kinaassusersiunngitsunik, immikkoortitsinerunngitsunillu Naalakkersuisut aalajangersaasinnaapput, taassumap qinnuteqartut akornanni toqqaanissap naleqquttumik, isertuaatsumillu ingerlanissaa qulakkiissammagu.

Imm. 3-mut.

Aalajangersakkami allassimavoq, suleriaatsit aalajangersarneqarsimasut malillugit qinnuteqartoqarsimagaluartorluunniit Naalakkersuisut akuersissummik tunniussinngissinnaasut. Akuersissummik tunniussinissaq qaqugukkut naleqqutissanersoq pillugu Naalakkersuisut aalajangiisinnaanissaannut tamanna eqaassuteqartitsivoq, aamma qinnuteqarnissamut pisortatigoortumik piumasaqaataasut qinnuteqaatip naammassippagit.

Qinnuteqartoq akuersissummut inatsisitigut pisinnaatitaaffeqanngitsoq aalajangersakkap ersarissarpaa. Taamaakkaluartoq qinnuteqaatinik itigartitsitsinerni tamani ingerlatsinermi inatsisitigut nalinginnaasumik tunngavissat malillugit, Inatsisartullu inatsisaanni malittarisassat allat naapertorlugit pisassaaq.

Imm. 4-mut.

Neqeroortitsinissat qanoq ingerlanneqarnissaannut malittarisassanik ersarinnerusunik Naalakkersuisut aalajangersaasinnaanissaannut aalajangersakkap pisinnaatippai. Uani suleriaasissap qanoq aaqqissuunneqarnissaanut malittarisassat ilaatinneqarsinnaapput, matuma qinnuteqarnissamut piffissaliussaq, uppernarsaanissamullu piumasaqaatit ilanngullugit.

Qinnuteqaatinik toqqaanissami piumasaqaatit suut pingaartinneqassanersut pillugit, Naalakkersuisut aamma malittarisassanik aalajangersaasinnaapput. Assersuutigalugu misilittakkat, aningaasatigut imaluunniit teknikkikkut nammassinnaasat pingaartinneqarsinnaapput.

Taassumap saniatigut naliliinissami ataatsimiititaliaq pillugu, taassumallu katitigaanissaa pillugu Naalakkersuisut malittarisassanik aalajangersaasinnaapput. Assersuutigalugu paasisimasaqarnissamut piumasaqaataasinnaapput imaluunniit oqartussanik akuutitsinerusinnaalluni.

§ 32-mut

Imm. 1-imut.

Misissueqqaarnissamut, atuinissamullu piumasaqaatit pillugit qinnuteqaatinut piumasaqaatit § 32-p aalajangersarpai.

Atuinissamut akuersissummik qinnuteqaatit § 33-mi piumasaqaatit aamma naammassissavaat.Qinnuteqaatip suliarineqarnissaani pisariaqartutut nalilerneqartillugu, Naalakkersuisut qinnuteqartumit paasissutissanik annertunerusunik noqqaasinnaapput, tamanna pillugu § 41 takuuk.

Qinnuteqaammut piumasaqaatissat, paasissutissallu tunniunneqartussat annertussusissaasa inissinnissaanni suliniutip annertussusaa eqqarsaatigineqassaaq. Suliniutini mikinerusuni paasissutissat pisariaqartut, suliniutinut anginerusunut sanaartukkanik il.il. pilersitsiviusariaqartunut sanilliullugu annikinnerusinnaapput.

Nr. 1

Ingerlatassat akuersissummik qinnuteqarfigineqartut, qinnuteqaammi nassuiarneqarsimassapput.

§ 4 malillugu atuinissamut akuersissut imaluunniit § 4, imm. 3 malillugu atuinissamut immikkut akuersissut qinnutigineqarnersoq allanneqarnissaa tassani tunuliaqutaavoq. § 4 malillugu ataatsimoortumik qinnuteqaat eqqarsaatigalugu, § 8 malillugu kisermaassisussaatitaaffilerlugu qinnutigineqarpat taanna aamma allanneqassaaq.

Taassumap saniatigut ingerlatassat ataasiakkaat nassuiaatigineqassapput. Pilersaarutaasumik ingerlatassat ersarissumik paasineqarsinnaanngorlugit nassuiaat peqqissaartumik allassimassaaq, taamaalilluni inatsit atuuttoq naapertorlugu nalilerneqarsinnaaniassammata.

§ 4 malillugu atuinissamut qinnuteqaatit eqqarsaatigalugit aalajangersagaq § 33-mut, suliniummut immikkut pilersaaruteqarnissaanik qaavatigut piumasaqaateqartumut atasutut isigineqassaaq.

Nr. 2

Sermimik, imermillu atuinissamut ingerlatassanik ingerlatsinissamut akuersissummik nunataq qinnuteqarfigineqartoq pillugu qinnuteqaat paasissutissartaqassaaq.

§ 19, sumiiffik akuersissuteqarfiusoq naleqqanik, killiliussanik imaluunniit sumiiffimmut allatigut pingaarutilinnik aalajangersakkatigut killilersorneqarsinnaaneranik ersarissaasoq innersuussutigineqarpoq. Taamaalilluni akuersissutip eqqortumik suliarineqarnissaa, killilersorneqarnissaalu qulakkeerumallugu sumiiffiit ingerlatanik ingerlatsiviusussat pillugit, qinnuteqartup eqqortumik nalunaarutiginninnissaa pingaaruteqarpoq.

Nr. 3

Pisinnaatitsissummik pigisaqartumut §§ 11-13-imi piumasaqaatinik qinnuteqartup naammassinninneranut, qinnuteqaat uppernarsaatinik ilaqassaaq.

§ 11 naapertorlugu ingerlatseqatigiiffik qinnuteqartoq aktianik piginneqatigiiffiussaaq imaluunniit piginneqataassuteqarluni ingerlatseqatigiiffiussaaq Kalaallit Nunaanni angerlarsimaffeqartoq. Tassunga uppernarsaatitut assersuutigalugu CVR-inut nalunaarsuiffimmit uppernarsaat, ingerlatseqatigiiffiup suuneranik, sumilu angerlarsimaffeqarneranik uppernarsaasoq atorneqarsinnaavoq.

Taassumap saniatigut § 12-imi aningaasatigut piumasaqaatit naammassillugit, qinnuteqartup uppernarsassavaa. Pisortanut akiitsut pillugit akileraartarnermut aqutsisoqarfimmit uppernarsaat kiisalu ingerlatseqatigiiffiup aqutsisuinut piumasaqaatit eqqarsaatigalugit pillagaasimannginnerup allagartaa tassunga uppernarsaatigut atorneqarsinnaapput.

Kiisalu § 13 naapertorlugu pisariaqartumik paasisimasaqarlutik qinnuteqartup uppernarsassavaa. Tamanna qinnuteqartut piginnaasaannik, misilittagaannillu paasissutissatigut, inuillu attuumassuteqartut CV-annik saqqummiussinikkut uppernarsarneqarsinnaavoq.

Ersarinnerusumik misissornissaannut §§ 11-13-imut nassuiaatit innersuussutigineqarput.

Nr. 4

Suliniutip teknikkikkut, aningaasatigullu ingerlanneqarsinnaanera pillugu § 15-imi piumasaqaatit suliniutip naammassissagai pillugu, qinnuteqaat aamma uppernarsaateqassaaq.

§ 15-imi allassimasutut suliniut teknikkikkut, aningaasatigullu ingerlanneqarsinnaasoq qinnuteqartup qularnarunnaarsippagu aatsaat, akuersissut tunniunneqarsinnaavoq. Piffissami qinnuteqarfiusumi tamanna qularnarunnaarsinneqarsinnaanngippat, piffissaliussatut aalajangersarneqartup iluani ingerlanneqarsinnaaneranut uppernarsaatip saqqummiunneqarnisaanik piumasaqaatitalimmik, piumasaqaatitalerlugu akuersissummik tunniussisoqarsinnaavoq, tak. § 16.

Akuersissutit, oqartussallu akuersissutaat pisariaqartut allat, qinnuteqartup piffissami qinnuteqarfiusumi pissarsiarisimasai qinnuteqaammut ilanngunneqarsinnaapput.

Ersarinnerusumik misissornissaannut §§ 15-imut aamma 16-imut nassuiaatit innersuussutigineqarput.

Nr. 5

Taassumap saniatigut § 29-mi malittarisassat malillugit, qinnuteqaat pinngortitamut kingunissaanik naliliinermik ilaqassaaq. Qinnuteqartoq isumaqaruni pinngortitamut kingunissaanik naliliisoqartariaqanngitsoq, tamanna qinnuteqaammi tunngavilersorneqassaaq, tak. § 29, imm. 3.

Pinngortitamut kingunissaanik naliliinissamut piumasaqaatit ersarinnerusumik misissornissaannut, § 29-mut nassuiaatit innersuussutigineqarput.

Nr. 6

Kiisalu qinnuteqaat paasissutissanik pingaarutilinnik allanik imaqassaaq. Tassani paasissutissaasinnaapput nr. 1-5-imi eqqaaneqaratik, qinnuteqaammik tamakkiisumik aamma eqqortumik naliliinissamut pisariaqartut.

Assersuutigalugu annerusumik uppernarsaataasinnaapput, aalajangersimasumut aarlerinassutsumik naliliinerusinnaavoq, soqutigisaqaqatigiit pillugit paasissutissaasinnaapput imaluunniit pissutsit allat Naalakkersuisut qinnuteqaammik suliarinninnerinut atatillugu pingaaruteqarsinnaasut.

Taamaalilluni nr. 1-5-imi allattukkat tamakkiisuunngillat.

Imm. 2-mut.

Qinnuteqaatip imarisassaanut piumasaqaatinik, Naalakkersuisut ersarinnerusunik aalajangersaanissaannut aalajangersakkap piginnaatippai. Uani assersuutigalugu qinnuteqartoq, ingerlatseqatigiiffiup qinnuteqartup aaqqissuussaanera aamma aqutsisui pillugit paasissutissat ersarinnerusut pillugit piumasaqaataasinnaapput. Suliniut pillugu paasissutissanut kiisalu allatigut uppernarsaanissamut piumasaqaatit pillugit malittarisassanik aamma aalajangersaasoqarsinnaavoq. Soorlu assersuutigalug nunap assingaasinnaapput, teknikkimut paasissutissaasinnaapput imaluunniit saaffissaasinnaapput.

Taassumap saniatigut Inatsisartut inatsisaat malillugu qinnuteqaatinut atugassamik nalinginnaasumik qinnuteqarfissamik Naalakkersuisut suliaqarsinnaatinneqarput, taassumallu atorneqarnissaanut piumasaqarsinnaatinneqarlutik.

§ 33-mut

Imm. 1-imut.

§ 4 malillugu atuinissamut akuersissummik qinnuteqaat, suliutitut pilersaarummik ilaqarnissaa pillugu aalajangersagaq piumasaqaasiivoq.

§ 4, imm. 3 malillugu misissueqqaarnissamut immikkut akuersissutinut imaluunniit malitsigisaanik § 10 malillugu avammut tunisinissamut akuersissummik qinnuteqaammut piumasaqaat aallaavittut atuutinngilaq. Taamaakkaluartoq Taamaakkaluartoq § 41 naapertorlugu, suliap suliarineqarnissaani pisariaqartunik paasissutissanik annertunerusumik Naalakkersuisut piumasaqarsinnaapput.

Pissutsinik nr. 1-7-imi taaneqartunik nassuiaat paasissutissartaqassaaq.

Suliniutitut pilersaarummut § 33-mi piumasaqaataasut, suliniutip nassuiaataata imarisassaanut minnerpaatut piumasaqaataapput. Suliniutip annertussusaa, katitigaaneralu apeqqutaallutik paasissutissat qanoq annertutigissanersut nikerarsinnaavoq. Suliniutinut mikinerusunut paasissutissat annikinnerusunik pisariaqartinneqarsinnaapput, suliniutinulli anginerusunut pissusissamisoortumik paasissutissat annertunerussallutik. Imaappoq, paasissutissatut naatsorsuutigineqartut, suliniutip annertussusaata ersersissinnaagai.

Nr. 1

Suliniutip siunertaa nassuiaammi nassuiaatigineqassaaq. Suliniutip suna angussallugu siunertarineraa, ingerlatassallu suut ingerlanneqassanersut nassuiaammi ersarissumik nassuiarneqarsimassaaq.

Suliniutip annertussusaa qinnuteqartup nassuiaatigissavaa. Uani suliniutip angissusaa, pisuussut sunarpiaq atorneqarniarnersoq, nunatarlu suna pineqarnersoq pillugu nassuiaat ilanngunneqarsinnaavoq.

Suliniut qanoq ingerlanneqartussatut pilersaarutigineqarnersoq qinnuteqartup nassuiaatigissavaa. Assersuutigalugu suliniut maskiinanik angisuunik atuiffiusariaqarnersoq, umiarsuit suut atorniarneqarnersut, sanaartugassanik pilersitsinissaq il.il. allassimasinnaapput.

Suliniutip ingerlanneqarsinnaanera, aarlerinartullu Naalakkersuisut nalilersinnaaniassammatigit suliniummi immikkoortut pingaaruteqarnerpaat, immikkoortunilu tamani naatsorsuutigisamik piffissamik atuinissat piffissaliussami allassimassapput.

Nr. 2

Suliniutip nassuiaataa, suut nioqqutissiarineqassanersut pillugit paasissutissartaqassaaq. Nioqqutissat suuneri, pitsaassusaallu nassuiaatigineqassapput, matumani nioqqutissat iluaqutissatut imaluunniit suliffeqarfinni siunertanut, assersuutigalugu nunalerinermi atorneqassanersut ilanngullugu.

Taassumap saniatigut pitsaassutsip attatiinnarneqarnissaanut suleriaatsit imaluunniit malittarisassat suut atorneqassanersut nassuiaatigineqassaaq. Uani nioqqutissiarineqartut malittarisassanik pingaarutilinnik naammassinninnissaasa qulakkeerneqarnissaanut pingaaruteqarsinnaasut ilaatigut pitsaassutsimik nakkutilliinerit imaluunniit uppernarsaanerit ilaatinneqarsinnaapput.

Nr. 3

Sermeq, imerlu naatsorsuutigisamik qanoq annertutigisoq atorniarneqarnersoq suliniutitut pilersaarummi allassimassaaq. Annertussusissat pillugit kisitsisitigut paasissutissat eqqortut, soorlu assersuutigalugu qaammammut imaluunniit ukiumut naatsorsuutigisamik pissarsiassat literinngorlugit imaluunniit kiilunngorlugit paasissutissat kiisalu kisitsisit taakkua qanoq naatsorsorneqarsimanerinut, paasissutissat nassuiaateqassapput.

Nr. 4

Suliniutitut pilersaarut aningaasalersuinissamik pilersaarutitaqassaaq, aningaasatigullu angusassatut naatsorsuutigisat pillugit nassuiaatitaqassalluni. Tassani isertitassatut naatsorsuutigisat takussutissartaa ilaatinneqassaaq, soorluttaaq suliniutip aallartisarneqarnera, ingerlanneqarneralu qanoq aningaasalersorneqarnissaat pillugu nassuiaammik ilaqassasoq.

Assersuutigalugu nammineq aningaasaatitigut, allat aningaasaliinerisigut imaluunniit allatigut aningaasalersuineq pissanersoq, imm. 1-ilu naapertorlugu piffissaliussami taaneqarlutik immikkoortuni assigiinngitsuni aningaasat ataavartumik qanoq atorneqassanersut aamma allassimassaaq.

Suliniut aningaasatigut ingerlanneqarsinnaaneranik qinnuteqartup qularnarunnaarsitsinissaanik piumasaqartumut § 15-imut, aalajangersagaq atasutut isigineqassaaq. Taassumap ersarinnerusumik misissornissaanut tassunga nassuiaatit innersuussutigineqarput.

Nr. 5

Kalaallit Nunaanni aamma avataanit sulisunik, pilersuisunillu atuinissaq pillugu suliniutitut pilersaarut nassuiaatitaqassaaq. Assersuutigalugu najukkami suliffeqarfinnik imaluunniit nunat tamalaat akornanni suleqatigisanut suleqatigiinnissamik isumaqatigiissutit, piginnaasanillu sunik tapersiissanersut paasissutissiissutigineqarsinnaapput.

Nr. 6

Akuersissutip uninnerani imaluunniit utertinnerani suliniut qanoq naammassineqassanersoq, suliniutissatut pilersaarummi nassuiaatigineqassaaq. Torersaanissaq, matumani suleriaatsit malinneqartussat ilanngullugit, pisinnaatitsissummik pigisaqartup qanoq qulakkeerniarnerai ersarissumik allassimassaaq.

Suliniut sanaartornissamik ilaqarpat, akuersissutip uninnerani taakkua qanoq peerneqassanersut imaluunniit aserfallatsaalineqassanersut allassimassaaq. Sanaartukkat qanoq, qaqugukkullu piiarneqassanersut imaluunniit ingerlatassatut, aserfallatsaaliugassatullu tunniunneqassanersut allassimassaaq.

Tasssumap saniatigut akuersissutip uninnerani naleqquttumik torersaanissaq imaluunniit aserfallatsaaliinissaq aningaasatigut qanoq qulakkeerneqassanersoq allassimassaaq.

Iluarseeqqinnissamut aningaasartuutissanut qularnaveeqqusiinissaq pillugu § 27-mut atasutut, aalajangersagaq isigineqassaaq. Taassumap ersarinnerusumik misissornissaanut tassunga nassuiaatit innersuussutigineqarput.

Nr. 7

Kiisalu suliniutip tamakkiisumik naliliiffigineqarnissaanut paasissutissanik pingaaruteqartunik allanik suliniutissatut pilersaarut paasissutissartaqassaaq. Tassani assersuutigalugu ilassutitut uppernarsaatit, piujuartitsinissaq pillugu paasissutissat, aarlerinarsinnaasunik naliliinerit, upalungaarsimanissamut pilersaarutit, teknikikkut imaluunniit inatsisitigut misissueqqissaarnerit kiisalu peqarpat soqutigisaqaqatigiinnit nalunaarutit ilanngunneqarsinnaapput.

Imm. 2

Pilersaarutip nassuiaataanut, matumani ilusissaa imassaalu ilanngullugit, ersarinnerusunik malittarisassanik Naalakkersuisut aalajangersaasinnaanissaannut aalajangersakkap piginnaatippai. Tassani assersuutigalugu immikkoortitaakkanik nalunaarsuiffimmut, qanorlu annertutigisumik annikitsortaanik ilanngussisoqarnissaanut piumasaqaataasinnaapput.

§ 34-mut

Imm. 1-imut

§ 10 malillugu avammut tunisinissamut akuersissummik qinnuteqaammut piumasaqaatinik aalajangersagaq aalajangersaavoq.

Nr. 1-6-imi allassimasut minnerpaatut piumasaqaataapput. Taamaalilluni qinnuteqaatip suliarineqarnissaani pisariaqartillugu Naalakkersuisut qinnuteqartumit annertunerusumik paasissutissanik noqqaasinnaapput, aamma tak. § 41.

Nr. 1.

Avammut tunisinissap siunertaa qinnuteqaammi ersarissumik allassimassaaq, matumani ersarissumik taasamik misissueqqaarnissamik ingerlatsinissaq imaluunniit atunissamik ingerlatsinissaq siunertaralugu avammut tunineqarniarnersoq ilanngullugu.

Nr. 2.

Sermeq, imerlu qanoq annertutigisoq avammut tunisassatut missiliuutigineqartut qinnuteqaammi allassimassapput. Annertussusissat pillugit kisitsisitigut paasissutissat eqqortut, soorlu assersuutigalugu qaammammut imaluunniit ukiumut naatsorsuutigisamik pissarsiassat literinngorlugit, kubikmeterinngorlugit imaluunniit tonsinngorlugit ilanngullugit paasissutissiissutigineqartariaqarput.

Taassumap saniatigut nuna tunitsivik avammut tunisinissamut akuersissummi allassimassaaq.

Nr. 3.

Piffissaq avammut tunisinissamut akuersissummi qinnutigineqartoq allanneqassaaq, soorluttaaq aalajangersimasumik nassiussassat pillugit paasissutissat ilanngunneqarsinnaasut. Oqaatigineqaassaaq, avammut tunisinissamut akuersissut piffissaligaammat, ukiumullu qinnutigineqaqqittariaqartarluni, tak. § 10, imm. 3.

Nr. 4.

Assartueriaasissaq pillugu, uani assersuutigalugu umiarsuarmik, timmisartumik, allamilluunniit assartuisoqartassanersoq pillugu qinnuteqaat paasissutissartaqassaaq, soorluttaaq assartuinermi avatangiisinut sunniutaasinnaasunik naliliinermik ilaqassasoq.

Naliliinermi ilaatigut umiarsuup qanoq ittuunissaa, ikummatissaq, angallavissamik toqqaaneq, aniatitsinissaq, sumiiffimmi soorlu silaannarmik mingutsitsinertut, nipiliornikkullu avatangiisinut sunniutaasinnaasut imaluunniit artinik allaneersunik siammartiterisinnaaneq nassuiaatigineqarsinnaapput.

Nuna nassitsivik tikillugu assartueriaasissaq tamaat allaatigineqarluni, nassitsivimmit nuna nassitsivik tikillugu assartueriaatsit atorneqartussat tamaasa sapinngisamik paasissutissiissutigineqassapput.

Nr. 5.

Kiisalu avammut tunisinissamut akuersissummik qinnuteqaat, paasissutissanik pingaarutilinnik allanik paasissutissartaqassaaq. Uani assersuutigalu suleqatissat, akuersissutit imaluunniit uppernarsaatit attuumassuteqartut, avammut tunisinermi akorngini suleqateqassappat taakkua pillugit paasissutissat imaluunniit paasissutissat avammut tunisinissamik suliniut eqqarsaatigalugu immikkut pingaarutillit pillugit paasissutissaasinnaapput.

Qinnuteqaatip nalilerneqarnissaanut paasissutissanik pingaaruteqarsinnaasunik tamanik, aamma nr. 1-4-mi toqqaannartumik taaneqanngikkaluartunik Naalakkersuisut pissarsisinnaanissaat aalajangersakkap qulakkeerpaa.

Imm. 2-mut.

Sermimut, imermullu inuussutissatut imaluunniit nerisassiornermi atugassatut atorneqartussanut avammut tunisinissamut akuersissummik qinnuteqartoqarpat, peqqissutsimut aamma eqqiluisaarnermut akuersissutit pisariaqartut qinnuteqaammut ilanngunneqassapput. Uani ilaatigut erngup pitsaassusaanut uppernarsaat, misissueqqaarnermi inernerit, oqartussanit attuumassuteqartunit inuussutissanut akuersissutit ilanngunneqarsinnaapput.

Imm. 3-mut

Imm. 1-imi aamma 2-mi piumasaqaataasut, § 10, imm. 3 napertorlugu avammut tunisinissamut akuersissutip nutarterneqarnissaanik qinnuteqarnermi aamma atuuttut, aalajangersakkap aalajangersarpaa. Avammut tunisineq allannguuteqanngippat, paasissutissat siornatigut nassiunneqarsimasut atoqqinneqarsinnaassapput.

Imm. 4-mut

Avammut tunisinissamut akuersissutinik qinnuteqaatinut ersarinnerusunik malittarisassanik Naalakkersuisut aalajangersaanissaannut aalajangersakkap piginnaatippai, matumani uppernarsaanissamut aamma qinnuteqarfissanik aalajangersimasunik atuinissamik piumasaqaat ilanngullugu.

Til § 35

Imm. 1-imut.

Piumasaqaatit §§ 32-34-mi aalajangersarneqartut qinnuteqaatip naammassinngippagit, Inatsisartut inatsisaat malillugu qinnuteqaat Naalakkersuisut itigartissinnaagaat, aalajangersakkap aalajangersarpaa.

Taamaalilluni piumasarineqartunik qinnuteqaat amigaateqarpat, § 35 malillugu qinnuteqaammik itigartitsisoqarsinnaavoq. Qinnuteqaatilli §§ 32-34-mi piumasaqaataasut naammassippagit, inatsisitigulli piumasaqaataasut allat naammassineqanngitsut nalilerneqarpat, ingerlatsinermi inatsisitigut nalinginnaasumik tunngaviit malillugit qinnuteqaat itigartissallugu pissusissamisuussaaq.

Imm. 2-mut.

Qinnuteqaat piumasaqaataasunik amigaateqassappat, imm. 1 malillugu itigartitsisoqannginnerani, qinnuteqartup amigaataasunik tunniussinissaanut naleqquttumik periarfissinneqarnissaanut imm. 2-p periarfissippaa. Qinnuteqaatip itigartinnissaa sioqqullugu, qinnuteqartoq qinnuteqaammik iluarsiinissaanut sapaatip akunnerinik marlunnik periarfissinneqassaaq. Piffissaliussap qaangiunnerani qinnuteqartup piumasaqaataasut suli naammassinngippagit, qinnuteqaat erngertumik itigartinneqarsinnaavoq. Taamaakkaluartoq qinnuteqartoq itigartinneqareerluni, qinnuteqaammik nassitseqqinnissaminut mattunneqanngilaq.

Imm. 3-mut

Qinnuteqaammik iluarsiinissamut sapaatip akunnerinik marlunnik piffissaliussamit Naalalakkersuisut immikkut akuersissuteqarnissaannut, aalajangersakkat pisinnaatippai.

Paasissutissat ilaat pissarsiariniarlugit utaqqinarsinnaanera, taamaattumillu sapaatip akunnerinik marlunnit sivisunerusumik piffissamik pisariaqartitsisoqarnera aalajangersakkami eqqarsaatigineqarpoq. Soorlu assersuutigalugu paasissutissat misissoqqissaartariaqarnerisigut, nalilersoqqaartariaqarnerisigut imaluunniit oqartussanit allanit paasissutissanik pissarsisoqartariaqartillugu suliaq sivisuumik suliarisussaatillugu.

Immikkut akuersissuteqassagaanni pissutsit immikkuullarissuusariaqarput, piffissaliussallu sivitsorneqarnissaa qinnuteqartup tunngavilersortariaqarlugu.

§ 36-mut

Imm. 1-imut.

§ 4 malillugu akuersissummik tunniussisoqartinnagu kommunimi pineqartumi kommunalbestyrelsi tusarniaaffigineqassasut, aalajangersakkap aalajangersarpaa.

Kommunalbestyrelsi sorliup tusarniaavigineqarnissaani, pisuussutip qinnutigineqartup sumiinnera apeqqutaassaaq. Kommunalbestyrelsi sumiiffimmi annertuumik ilisimasaqarsinnaavoq, suliniummullu soqutigisaqarsinnaalluni, matumani pilersaarusiornissaq, attaveqaasersuutit, najukkami inuussutissarsiornermut tunngasut aamma eqqarsaatigalugit. Taamaalillu suliniut pineqartoq aalajangiisoqartinnagu kommunalbestyrelsip pingaarutilinnik immersueqataanissaannut periarfissinneqarnissaat tusarniaanerup qulakkiissavaa.

§ 4 malillugu misissueqqaarnissamut akuersissutit, atuinissamullu akuersissutit aalajangersakkamut aamma ilaapput. Taamaakkaluartoq § 10 malillugu avammut tunisinissamut akuersissutit aalajangersakkamut ilaanngillat. Pissutsilli apeqqutaatillugit qinnuteqaatini taamak ittuni, ingerlatsinermut inatsimmi tunngavimmut naapertuuttumik kommunalbestyrelsi tusarniaaffigissallugu pingaaruteqarsinnaavoq.

Kommunit tusarniaaffigineqarnissaannut malittarisassat, sumiiffiup akuersissuteqarfiusup allilerneqarnissaa imaluunniit allanngortinneqarnissaa pillugu § 20 malillugu aalajangiinissani aamma atuupput, tak. § 20, imm. 2. Ersarinnerusumik misissuinissamut tassunga nassuiaatit innersuussutigineqarput.

Imm. 2-mut.

Suliniut inuiaqatigiinnut, avatangiisitigut imaluunniit inuussutissarsiutitigut annertuumik sunniuteqarsinnaasutut nalilerneqarpat, qinnuteqaatip tamanut tusarniutigisinnaanissaanut aalajangersakkap Naalakkersuisut periarfissippai.

Piujuartitsisussamik atuinissaq, teknikkimut tunngasut, inuiaqatigiillu soqutigisaat eqqarsaatigalugit, imaluunniit suliniutip allatigut ingerlanneqarsinnaassanngikkaluartup piviusunngortinneqarnissaanut pisariaqartillugu aatsaat kisermaassisussaatitaaneq tunniunneqartarmat, kisermaassisussaatitaaffilerlugu atuinissamut qinnuteqaatit annertuutigut aalajangersakkamut ilaatinneqartassapput, tak. § 8.

§§ 32-34 malillugit qinnuteqaammi pingaarutillit kisimik tamanut tusarniutigineqarsinnaapput. Taamaalilluni atortussat suut pingaaruteqarnerinik naliliinissaminni, Naalakkersuisut missiliuillutik naliliisussanngortinneqarput. Uani pingaartumik ingerlatassat akuersissummik qinnuteqarfigineqartut nassuiaataat, sumiiffik akuersissuteqarfissatut qinnutigineqartoq pillugu paasissutissat, pinngortitamut kingunissaanik naliliineq, suliniutissatullu pilersaarutip ilaa ilanngutissallugit pingaaruteqarsinnaavoq. Tamanut saqqummiussisoqartinnagu atortut ilanngunneqartussaanngitsunik, matumani aamma isertuunneqartussanik imaluunniit mianersuuttariaqartunik paasissutissartaqarnersut Naalakkersuisut isumaliutigisariaqarpaat. Paasitinneqarsinnaatitaanermut inatsimmi allagaatinik takunnissinnaatitaaneq pillugu malittarisassat, naliliinermi ilaatigut isiginiarneqassapput.

Tamanut tusarniaanissami malittarisassat, sumiiffiup akuersissuteqarfiusup allilerneqarnissaa imaluunniit allanngortinneqarnissaa pillugu § 20 malillugu aalajangiinissani aamma atuupput, tak. § 20, imm. 2. Ersarinnerusumik misissuinissamut tassunga nassuiaatit innersuussutigineqarput.

Imm. 3-mut.

Tusarniaaneq aallaavittut sapaatip akunnerinik sisamanik sivisussuseqassasoq aalajangersakkap aalajangersarpaa. Tamanna imm. 1 malillugu kommunimut tusarniaanissami, aamma imm. 2 malillugu tamanut tusarniaanissami atuuppoq.

Immikkut pissutissaqarpat, tusarniaanermi piffissaliussaq sivikinnerusinnaavoq imaluunniit sivisunerusinnaavoq.

§ 37-mut

Imm. 1-imut.

Inatsisartut inatsisaannik matuminnga, inatsisartullu inatsisaat naapertorlugu malittarisassianit suliassat, oqartussanut allanut imaluunnit namminersortumut Naalakkersuisut suliakkiussinnaassagaat siunnersuutigineqarpoq. Allaffissornikkut suliassanik, assersuutigalugu akuersissutinik suliassanik, suliat suliarineqartarnerinik, nakkutilliinermik imaluunniit akuersissutini piumasaqaatinik malinnaanissamik Naalakkersuisut suliakkiisinnaanissaannik, aalajangersakkap piginnaatippai.

Imm. 2-mut.

Namminersortunut suliakkiisoqassappat, Pisortat ingerlatsineranni suliassat suliarineqartarnerat pillugu Inatsisartut inatsisaat aamma Pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat atuutissapput. Imaappoq, ingerlatsinermi ileqqorissaarneq pillugu malittarisassat, ulluatungerisanik tusarniaaneq, tunngavilersuineq, suliamillu takunnissinnaatitaaneq suli malinneqassapput, suliaq pisortat ingerlatsinerisa avataani suliarineqaraluarpalluunniit.

Imm. 3-mut.

Inatsisartut inatsisaanik aqutsinissaq pillugumalittarisassanik ersarinnerusunik Naalakkersuisut aalajangersaasinnaanissaannut, aalajangersakkap piginnaatippai. Assersuutigalugu oqartussat allat imaluunniit suliffeqarfiit namminersortut suliamik qanoq isumaginninnissaat pillugu aamma uppernarsaanissamut, nalunaarusiornissamut, nakkutilliinissamullu suut piumasaqaataassanersut kiisalu suliamut akuusut akornanni paasissutissat ingerlateqqittarnerinut suleriaasissaq pillugit malittarisassaasinnaapput.

§ 38-mut

Imm. 1-imut.

Nr. 1-6-imi pissutsinik pisoqartillugu, Inatsisartut inatsisaat malillugu akuersissummik Naalakkersuisut utertitsisinnaasut, aalajangersakkap ersarissarpaa.

Akuersissummik utertitsineq ingerlatsinermi inatsisitigut aalajangiineruvoq. Taamaalilluni ingerlatsinermi inatsisitigut nalinginnaasumik tunngavissat malillugit, matumani aamma tunngavilersorluagaasumik, nalilersuinikkut, naatsorsuuteqarnissamik tunngavik, naleqquttumillu tunngaveqartitsinermut tunngavik malillugit utertitsisoqassaaq. Taassumap saniatigut § 41 malillugu utertitsineq, § 39-mi suleriaaseq naapertorlugu pissaaq. Tassunga nassuiaatit innersuussutigineqarput.

Utertitsinissamut patsisit imm. 1-imi allattorneqartut, pissutsit akuersissummik utertitsinissamik kinguneqarsinnaasut nalinginnaanerpaajupput. Taamaakkaluartoq oqaatigineqassaaq, allattukkat tamakkiisuunngimmata. Imm. 1-imi allassimanngitsumik, utertitsinissamulli tunngaviusumik pisoqartillugu pisoq apeqqutaatillugu ingerlatsinermi tunngaviusumik inatsisit nalinginnaasut aamma ingerlatsinermi inatsisit allat atuuttut naapertorlugit, Naalakkersuisut akuersissummik utertitsisinnaapput.

Pisinnaatitsissummik pigisaqartup akuersissutip pigiinnarnissaanut nalinginnaasumik suut naatsorsuutigisinnaassanngikkai, aalajangersakkap nassuiarpaa.

Nr. 1

§ 14 naapertorlugu, piffissaq akuersissuteqarfiusoq tamakkerlugu pisinnaatitsissummik pigisaqartumut §§ 11-13-imi piumasaqaataasut naammassissavai. Uani pisinnaatitsissummik pigisaqartup ingerlatseqatigiiffiata suussusissaanut, angerlarsimaffianut, aningaasaqarnermut tunngasunut, paasisimasaqarnissamullu piumasaqaatit ilaatinneqarput. Pisinnaatitsissummik pigisaqartup piumasaqaatit naammassinngippagit, akuersissut utertinneqarsinnaavoq.

Assersuutigalugu pisinnaatitsissummik pigisaqartup angerlarsimaffia allanngorpat imaluunniit pinngitsaaliissummik atorunnaarsitaasimappat utertitsisoqarsinnaavoq.

Qaangiuttussamik aningaasatigut unamminartoq pineqarpat, akuersissut utertissallugu naleqqutissagunanngilaq.

Oqaatigineqassaaq, Inatsisartut inatsisaat manna malillugu akuersissutit imatut inuussutissarsiummik ingerlatsinissamut akuersissutaanngimmata, sumiiffimmili aalajangersimasumi inuussutissarsiorsinnaanissaq taamaallaat akuersissutigineqarluni.

Ersarinnerusumik misissornissaanut §§ 11-14-imi nassuiaatit innersuussutigineqarput.

Nr. 2

Inatsisartut inatsisaat malillugu akuersissut tunniunneqartoq malillugu ingerlatassaq, § 22 naapertorlugu pisinnaatitsissummik pigisaqartup piffissaq akuersissuteqarfiusoq tamaat ingerlatissavai. § 22-mi ingerlatsisussaatitaaneq pisinnaatitsissummik pigisaqartup naammassinngippagu, akuersissut utertinneqarsinnaavoq. Taamaakkaluatoq ingerlatsisussaatitaaneq aallaavittut atuinissamut piffissaliussap atorunnaarneranit aatsaat atuutilissammat, atuinissamut piffissaliussamut § 21-mi malittarisassat isiginiarneqassapput.

Ersarinnerusumik misissornissaanut § 22-mi nassuiaatit innersuussutigineqarput.

Nr. 3

Akuersissummi piumasaqaataasut pisinnaatitsissummik pigisaqartup malinngippagit, akuersissut utertinneqarsinnaavoq. Taassumap saniatigut pisinnaatitsissummik pigisaqartup Inatsisartut inatsisaani imaluunniit inatsimmi allami malittarisassat malinngippagit, akuersissut utertinneqarsinnaavoq.

Nr. 4

Akuersissummik tunniussinermut tunngaviusut annertuumik allanngorsimappata, akuersissut utertinneqarsinnaavoq. Akuerissummut tunngaviusunik allannguisunik nutaanik pisoqarpat imaluunniit nutaanik paasissutissaqalerpat, suliniut illersorneqarsinnaajunnaartutut imaluunniit ingerlanneqarsinnaajunnaartutut isigineqalerpat, tamanna akuersissummik utertitsinermik kinguneqarsinnaavoq.

Pisumik naliliinissaq, allannguinerlu annertuussasoq pineqarpoq. Assersuutigalugu soorlu suliniut teknikkikkut imaluunniit aningaasatigut ingerlanneqarsinnaajunnaarluni, pisuussutip tikinneqarsinnaanera pillugu paasissutissat nutaat saqqummerpata. Assersuutigalugu aamma teknologi atorneqartussatut naatsorsuutigineqarsimagaluartoq annertuumik allanngorsimasinnaavoq, imaluunniit piginnaasat, aningaasatigut piginnaasat imaluunniit misilittakkat naammassineqarsinnaajunnaarlutik suliniummi qitiusumik ingerlatsisut taarserneqarsimasinnaapput.

Allat assersuutigineqarsinnaasut tassaapput avatangiisini pissutsit allanngortut, matumani aamma sermip imaluunniit erngup qanoq issusaanik, taamaalillunilu atornissaanut periarfissamut sunniunneqartumik pinngortitami sumiiffiit mianernartut imaluunniit silap pissusaata allanngorneri pillugit kisitsisitigut paasissutissat nutaat ilanngullugit.

Nr. 5

Nuna, kangerluk, imaq imaluunniit pinngortitaq annertuumik ajoquseratarsinnaalerpat akuersissut utertinneqarsinnaavoq. Taamatut pisoqartillugu § 30, imm. 1-imi malittarisassat malillugit ingerlatat unitsinneqassasut Naalakkersuisut peqqusisinnaapput. Pisut iluarsineqarsinnaanngippata, § 30, imm. 2 malillugu ingerlatanut Naalakkersuisut inerteqquteqarsinnaapput.

Ersarinnerusumik misissornissaanut § 30-mi nassuiaatit innersuussutigineqarput.

Utertitsisoqarsinnaatinnagu, aalajangersagaq naapertorlugu ajoquserneq qanoq annertutiginersoq naliliisoqassaaq. Naliliinermi assersuutigalugu ajoqusiinerup annertussusaa, ajoqusernerlu pitsaaliunikkut pinngitsoortinneqarsinnaanersoq pingaartinneqarsinnaavoq. Taassumap saniatigut naleqquttumik naliliinissami suliniut allanik ingerlatsinikkut ingerlanneqarsinnaanersoq kiisalu pisinnaatitsissummik pigisaqartup akuersissummik tigumminniinnarnissaanit nunap isikkua, imaq aamma kangerluk imaluunniit pinngortitaq pingaarnerunnginnersut pingaartinneqarsinnaavoq.

Nr. 6

Inatsisartut inatsisaata kiisalu malittarisassat, piumasaqaatillu Inatsisartut inatsisaanni § 30, imm. 1 aamma § 40, imm. 1 naapertorlugu aalajangersarneqartut malinneqarnissaanik Naalakkersuisut peqqusisinnaapput. Pisinnaatitsissummik pigisaqartup peqqussut malinngippagu, Naalakkersuisut akuersissut utertissinnaavaat.

Ersarinnerusumik misissornissaanut § 30, imm. 1 aamma § 40, imm. 1-imi nassuiaatit innersuussutigineqarput.

Pisoq pisinnaatitsissummik pigisaqartup peqqussummik, matumani aamma § 30, imm. 1 malillugu peqqussummik malinninnginnera aalajangersakkami píneqarput. Taamaalilluni pisinnaatitsissummik pigisaqartup peqqussummik malinnissimasinnaalluni, pinngortitarli eqqarsaatigalugu akuersissut utertinneqarsinnaalluni aalajangersagaq nr. 5-imit, aalajangersagaq immikkoorpoq.

§ 39-mut

Imm. 1-imut.

Naalakkersuisut akuersissummik utertitsinissaq pillugu aalajangiitinnagit pissutsit iluarsineqarsinnaasutut nalilerneqarpata, pisinnaatitsissummik pigisaqartoq pissutsinik akuersissummik utertitsinissamut tunngavissiisunik iluarsiinissaminut piffissalerneqassasoq aalajangersakkap aalajangersarpaa. Akuersissummik utertitsinissaq pinngitsoortillugu, pissutsinik akuersissummik utertitsinermik kinguneqarsinnaasunik pisinnaatitsissummik pigisaqartup iluarsiinissaanut taassumap periarfissippaa.

Piumasaqaatinik naammassinnginneq piffissaliussap iluani iluarsineqarsinnaanersoq pillugu naliliinermik, pisoq iluarsineqarsinnaanersoq pillugu naliliineq tunngaveqassaaq. Uani assersuutigalugu kukkunerit annikinnerusut tassuugu iluarsineqarsinnaasut imaluunniit ingerlatanik allassimasutut ingerlanneqanngitsunik pisinnaatitsissummik pigisaqartup iluarsiisinnaaneri pineqarsinnaapput.

Pisoq iluarsineqarsinnaanngitsutut nalilerneqarpat, utertitsinissaq sioqqullugu iluarsiinissamut piffissaliisoqassanngilaq. Uani assersuutigalugu utertitsinerunngitsumik allatigut pinngitsoortinneqarsinnanngitsumik nuna annertuumik ajoquseratarsinnaatilluguusinnaavoq.

Imm. 2-mut.

Utertitsinissamut pissutaasoq imm. 1 naapertorlugu piffissaliussap ilauni pisinnaatitsissummik pigisaqartup iluarsinngippagu, Naalakkersuisut akuersissummik utertitsisinnaasut aalajangersakkap aalajangersapaa.

Oqaatigineqassaaq, utertitsineq ingerlatsinermi inatsisitigut aalajangiinerummat, utertitsinissarlu sioqqullugu ingerlatsinermi inatsisitigut nalinginnaasumik tunngavissat isiginiarneqassammata.

§ 40-mut

Imm. 1-imut.

Pisinnaatitsissummik pigisaqartut eqqarsaatigalugit Naalakkersuisut nakkutilliisussaasut aalajangersakkap aalajangersarpaa. Inatsisartut inatsisaat malillugu pisinnaatitsissummik pigisaqartup ingerlatsineranik Naalakkersuisut nakkutilliissapput-..

Pisinnaatitsissummik pigisaqartup Inatsisartut inatsisaanni aalajangersakkanik, Inatsisartullu inatsisaat naapertorlugu malittarisassianik aamma piumasaqaatinik malinninnersoq nakkutilliinermi aamma nakkutigineqassaaq.

Taassumap saniatigut Inatsisartut inatsisaata kiisalu Inatsisartut inatsisaat malillugu najoqqutassat aamma piumasaqaatitut aalajangersarneqartut malinneqarnissaannik, Naalakkersuisut peqqusisinnaapput.

Imm. 2-mut.

Aalajangersakkap aalajangersarpaa, nakkutilliinermi pisariaqartillugu, nakkutilliinissami oqartussat sulisui eqqartuussivimmi aalajangiinertaqanngitsumik aammalu pisariaqartumik kinaassutsimut uppernarsaammik takutitsinikkut suliffeqarfimmut tamarmut, isersinnaasut.

Pisariaqartutut nalilerneqartillugu siumut nalunaaruteqanngitsumik nakkutilliisoqarsinnaaneranut aalajangersagaq inatsisitigut tunngavissiivoq. Tamanna pillugu suliffeqarfik siumut nalunaarfigineqarnissaa pillugu piumasaqaateqanngilaq.

Nakkutilliinissami pisariaqartillugu taamaallaat isersinnaanissaq kisimi pineqarpoq, inullu nakkutilliisoq nakkutilliisuni sulisutut uppernarsaasiisinnaassasoq piumasaqaataalluni.

§ 37 naapertorlugu suliassaq suliakkiunneqarsimatillugu, nakkutilliineq pisortani oqartussamit allamit imaluunniit suliffeqarfimmit namminersortumit aamma ingerlanneqarsinnaavoq.

Imm. 3-mut.

Pisinnaatitsissummik pigisaqartup naleqquttumik piffissaliunneqartup iluani peqqussutigineqartoq naammassinngippagu, pisinnaatitsissummik pigisaqartup akiligaanik, annaasaqaatigisinnaasaanillu Naalakkersuisut taakkua suliakkiissutigisinnaagai, imm. 3-mi aalajangersarneqarpoq.

Taamaalilluni aalajangersagaq marloqiusaavoq. Siullermik imm. 1 malillugu peqqussummik naammassinninnisaminut pisinnaatitsissummik pigisaqartoq naleqquttumik piffisalerneqassaaq. Taamaalilluni peqqussutip imaaliallaannaq naammassineqarnissaanut, aalajangersakkap Nalaakkersuisut aalajangiisinnaatinngilai.

Naleqquttumik piffissaliussap iluani pisinnaatitsissummik pigisaqartup peqqussutigineqartoq naammassinngikkuniuk, peqqussutip naammassineqarnissaanut pisariaqartumik iliuusissat Naalakkersuisut aallartissinnaavaat. Taamatut pisoqartillugu Naalakkersuisut peqqussut naammassissavaat, kisianni pisinnaatitsissummik pigisaqartup akiligaanik, annaasaqaatigisinnaasaanillu pissalluni.

Imm. 4-mut.

Imm. 3 malillugu peqqussut pisinnaatitsissummik pigisartup naammassinngisaa Naalakkersuisut naammassippassuk, tassunga atatillugu aningaasartuutit pisortanut akiitsutut isigineqassapput. Kalaallit Nunaanni pisortanut akiitsut akilersinniarneqartarnerini malittarisassat atuuttut naapertorlugit akiitsut Akileraartarnermut Aqutsisoqarfimmit akilersinniarneqarsinnaapput.

Aningaasartuutinik aningaasartuutinut aalajangersimasunut killiliinngilaq, peqqussutilli pisinnaatitsissummik pigisaqartup nammineerluni naammassinngisaata naammassineqarnissaanut Naalakkersuisut aningaassartuutigisimasaat tamakkerlugit pineqarsinnaallutik.

Imm. 5-imut

Nakkutilliineq pillugu Naalakkersuisut ersarinnerusunik malittarisassiornissaannut aalajangersakkap piginnaatippai. Uani nakkutilliinissap ingerlanneqarnissaa pillugu malittarisassat pineqarsinnaapput, matumani aamma assersuutigalugu nakkutilliinissap qanoq ittuunissaa, akulikissusissaa aamma nakkutilliinerup qanoq ingerlanneqarnissaa pillugu malittarissat ilanngullugit.

§ 41-mut

Imm. 1-imut.

Pisinnaatitsissummik pigisaqartup, Inatsisartullu inatsisaat malillugu akuersissummik qinnuteqartut suliffeqarfimmi imaluunniit ingerlatami oqartussat suliatigut suliarineqarnissaannut paasissutissanik aamma uppernarsaatissanik pisariaqartunik tamanik tunniussinissaannut, aalajangersagaq pisussaaffiliivoq.

Naalakkersuisut sunniuteqarluartumik nakkutilliisinnaaqqullugit, Inatsisartullu inatsisaat naapertorlugu aalajangiisinnaaqqullugit paasissutissanik pisariaqartunik, aalajangersakkap pissarsisinnaatippai. Oqartussat suliamik suliaqarnissaanni, matumani aamma qinnuteqaammik suliaqarnissami paasissutissat pisariaqartut tamarmik paasissutissiisussaatitaanermi pineqarput.

Paasissutissat, uppernarsaatillugu qanoq tunniunneqarnissaannut, matumani qanoq iluseqarnissaat, qanorlu ilanngullugit, Naalakkersuit aamma piumasaqarsinnaapput. Assigiissaartumik, pitsaasumillu suliat suliarineqartarnissaannut, matumani paasissutissat digitaalikkut, allaffissornikkulluunniit pisariaqartitanut allanut naapertuuttumik suliarineqarsinnaatillugit formatimik qanoq ittumik tunnunneqarnissaat ilanngullugu, qulakkeerinissamut tamanna periarfissiissaaq.

§ 42-imut

Imm. 1-imut.

Akuersissummi piumasaqaataasut aamma Inatsisartut inatsisaanni malittarisassat naapertorlugit ingerlatat ingerlanneqartut ukiumoortumik pisinnaatitsissummik pigisaqartut uppernarsaasarnissaannik, aalajangersagaq pisussaaffiliivoq.

Naalakkersuisunut ukiumoortumik nalunaarusiamik nassitsisarnikkut uppernarsaasoqarsinnaavoq. Ingerlatat suut ingerlanneqarsimanersut, matumani aamma misissueqqaarnerit imaluunniit misissuinerit suut ingerlanneqarsimanersut nalunaarusiami nassuiaatigineqartassaaq. Taassumap saniatigut piumasaqaatit qanoq malinneqarsimanersut nassuiaatigissallugu pingaaruteqarsinnaavoq. Uani pingaartumik pinngortitamik aamma avatangiisinik illersuinissamut piumasaqaatit, matumani aamma pinngortitamut kinguneqarsimanersoq pineqarsinnaapput.

Imm. 2-mut.

Ukiumoortumik nalunaarusiami pisinnaatitsissummik pigisaqartup sermeq, imerlu qanoq annertutigisoq atorsimanerlugu paasissutissiissutigisassavaa. Sermeq atorsimasaq kilogramminngorlugu, imerlu literinngorlugu allanneqassaaq.

Aalajangersagaq nassuiaammut ”atuineq”-mut atasutut isigineqassaaq. Taamaalilluni pisuussummik pinngortitamit piiaanerup aallartiffianit atuineq naatsorsorneqassaaq, suulluunniillu sermimik imaluunniit imermik tigusilluni iliuutsit tamarmik pineqarlutik.

Imm. 3-mut.

§ 10 malillugu avammut tunisinissamut akuersissuteqarluni pisinnaatitsissummik pigisaqartup avammut tunisani nalunaarusiortassavai. Piffissap avammut tunisinissamut akuersissuteqarfiusup naanerani nalunaarusiorneq pissaaq. § 10-mi aalajangersakkat naapertorlugit avammut tunisinissamut akuersissut qaammatisiutit ukiuata naaneri tamaasa nutarterneqartassaaq. Taamaalilluni minnerpaatut qaammatisiutit ukiuata naaneri ukiumoortumik nalunaarusiortoqartassaaq.

Nioqqutit suut aamma sermeq, imerlu qanoq annertutigisut avammut tunisimanerlugit pisinnaatitsissummik pigisaqartup nalunaarusiami paasissutissiissutigisassavaa. Avammut tunisineq nunanut tunisiffinnut qanoq agguataarneqarsimanersoq paasissutissiissutigineqassaaq.

Sermeq, imerlu avammut tunineqarsimasut pillugit paasissutissat sermimut kilogramminngorlugit, imermullu literinngorlugit allanneqassapput. § 24-mi malittarisassat naapertorlugit akiliutissap naatsorsorneqarnissaannut paasissutissat tunngavissiissapput.

Nioqqutit pillugit paasissutissiinermi assersuutigalugu sermeq imaluunniit imeq suliarineqarsimanersut, puujaasanut maqitsisoqarsimanersoq imaluunniit imeq taamaatsiinnarlugu avammut tunineqarsimanersoq paasissutissiissutigineqarsinnaavoq.

Nassiussat nioqqutissanik eqqussisumit tamakkiisumik imaluunniit ilaannakortumik tigujumaneqarsimanngippata, pissutsit suut tigusiumannginnermut patsisaanersut pisinnaatitsissummik pigisaqartup paasissutissiissutigissavaa. Uani assersuutigalugu pitsaassutsikkut, isumaqatigiissutitigut, nassiussalerinermilu unamminartitat patsisaasinnaapput.

Imm.4-mut.

Imm. 1-3-mi nalunaarusiortussaatitaaneq pillugu Naalakkersuisut malittarisassanik ersarinnerusunik aalajangersaanissaannut, aalajangersakkap piginnaatippai. Uani assersuutigalugu uppernarsaanissamut piumasaqaatit aamma paasissutissat suut paasissutissiissutigineqassanersut pillugit malittarisassat ersarinnerusut pineqarsinnaapput.

§ 43-mut

Imm. 1-imut.

Imm. 24-mi malittarisassat malillugit akiliutissatut akiligassat minnerpaamik ukiumut ataasiartumik akiligassanngortinneqartartut aalajangersakkap aalajangersarpaa. § 24, imm. 1 malillugu atuinissamut akuersissummi aalajangersarneqarlutik piumasaqaataasut naapertorlugit pisinnaatitsissummik pigisaqartoq akiliissaaq.

 § 42, imm. 3 malillugu avammut tunisanik nalunaarutiginninnerup malitsigisaanik nalinginnaasumik akiliuteqartoqartassaaq.

Imm. 2-mut

Naalakkersuisut pisinnaatitsissummik pigisaqartoq peqqusinnaavaat, akiliutissap qanoq naatsorsorneqarneranut ilaliussatut uppernarsaatinik saqqummiussissasoq. Avammut tunisat annertuussusaat tunuliaqutaralugu § 24, imm. 2 naapertorlugu akiliutissat aalajangersarneqassapput. Taamaalilluni ilaliussatut uppernarsaatit tassaasinnaapput akitsuuseriviup allatai imaluunniit assartuinermi uppernarsaatit.

Taassumap saniatigut Naalakkersuisut pisinnaatitsissummik pigisaqartoq peqqusinnaavaat, akiliutip akilerneqarneranut ilassutitut uppernarsaammik saqqummiussissasoq. Uani assersuutigalugu aningaaserivimmut nuutsinerup uppernarsaataa pineqarsinnaavoq.

Taassumap saniatigut paasissutissat tunniunneqartut Naalakkersuisut misissorsinnaavaat, tamannalu § 40-mi nakkutilliinermut atatillugu isigineqassalluni. Taamaalilluni § 42, imm. 3 naapertorlugu nalunaarut eqqornersoq, annertussutsillu aamma akiliut akuersissutip piumasaqaataanut napertuunnersut Naalakkersuisut nakkutilliisinnaassapput.

Imm. 3-mut.

Piumasaqaatit akuersissummi aalajangersarneqartut naapertorlugit pisinnaatitsissummik pigisaqartoq akiliuteqanngippat, tak. § 24, akiitsut pisortanut akiligassatut isigineqassasut aalajangersakkap aalajangersarpaa.

Kalaallit Nunaanni pisortanut akiitsut akilersinniarneqartarnerini malittarisassat atuuttut naapertorlugit akiitsut Akileraartarnermut Aqutsisoqarfimmit akilersinniarneqarsinnaapput.

Akiitsut 100.000 koruunit sinneqarpata § 38, imm. 1, nr. 1-imi malittarisassat naapertorlugit akuersissutip utertinneqarnissaanut tunngaviusinnaavoq, tak. § 12, imm. 2, tak. § 14 aamma § 39. Taamaakkaluartoq pisuni tamani tamanna naleqqutissanersoq nalilerneqartuaannassaaq, matumani aamma aningaasatigut unamminartut qaangiuttussaanersut ilanngullugu. Ersarinnerusumik misissuinissamut tassunga nassuiaatit innersuussutigineqarput.

§ 44-mut

Imm. 1-imut.

Aalajangersakkap kingunerisaanik, Inatsisartut inatsisaat malillugu akuersissut, Naalakkersuisut akuersinerisigut tunniunneqarsinnaavoq. Toqqaannartumik imaluunniit toqqaannanngikkaluartumik tunniussinerit tamarmik akuerineqarsimassapput.

Toqqaannartumik tunniussineq tassaavoq, akuersissummut pisinnaatitsissummik pigisaqartumit ataatsimit inatsisitigut pisinnaatitaasumut, §§ 11-13-imi piumasaqaataasunik naammassinnittumut allamut tunniussineq.

Toqqaannanngitsumik tunniussinermi pisinnaatitsissummik pigisaqartup pigisaani imaluunniit nakkutilliinerani allannguutit pineqarput, matumani aamma akuersissutip tunniunneqarnerani inunnut peqataanngitsunut akuersissutip tunniunneqarneranik kingunilimmik sunniuteqarsinnaaneq ilanngullugu. Assersuutigalugu aktianik imaluunniit piginneqataassutsinik tunniussinikkut, kattunnikkut, immikkuulernikkut imaluunniit aaqqissuusseqqinnikkut pisinnaavoq. Taamaalilluni akuersissut pisortatigoortumik tunniunneqanngikkaluartorluunniit, akuersinissamut piumasaqaataasoq aamma atuuppoq.

Arlaqartut akuersissummik pigisaqaqatigiittut akornanni tunniussinernut, aalajangersagaq aamma atuuppoq.

Akuersissummik tunniussinermi piumasaqaataasut Naalakkersuisut aamma akuersissutigissavaat. Pisinnaatitsissummik pigisaqartumi ingerlatseqatigiiffimmik ingerlatsinermi maleruagassaannik allannguinissat akuersissutigineqarnissaa uani ilaatinneqanngilaq. Taamaakkaluartoq piumasaqaatit suut piumasaqaatigalugit akuersissutip tunniunneqarnissaa pillugu akuersinissaq pineqarsinnaavoq. Pingaartumik illuatungeriit akornanni isumaqatigiissutaanni piumasaqaatit, pisinnaatitsissummik pigisaqalertup akuersissut toqqissisimanartumik ingerlateqqissinnaaneranik naliliinissami sunniuteqarsinnaasut pineqarsinnaapput

Tunniussinissamut Naalakkersuisut piumasaqaatinik aalajangersaasinnaapput. Assersuutigalugu qularnaveeqqusiinissaq pillugu piumasaqaataasinnaapput.

Imm. 2-mut.

Tunniussinerup kingorna pisinnaatitsissummik pigisaqartup §§ 11-13-imi pisinnaatitsissummik pigisaqartumut piumasaqaataasut suli naammassippagit aatsaat, tunniussineq Naalakkersuisut akuerisinnaagaat aalajangersakkap ersarissarpaa. Pisinnaatitsissummik pigisaqartoq akuersissummik pigisaqalertup piumasaqaatit naammassissavai.

§ 11 naapertorlugu pisinnaatitsissummik pigisaqartoq Kalaallit Nunaanni aningerlarsimaffeqarluni aktianik piginneqatigiiffiussaaq imaluunniit piginneqataassuteqarluni ingerlatseqatigiiffiussaaq. Taamaalilluni ingerlatseqatigiiffinnut typinut allanut imaluunniit ingerlatseqatigiiffinnut nunani allani angerlarsimaffeqartunut akuersissummik tunniussiniarneq Naalakkersuisut akuersissutigisinnaanngilaat.

§ 13 naapertorlugu piumasaqaataavoq, paasisimasariaqakkanik pisinnaatitsissummik pigisaqartoq paasisimasaqartuassasoq. Taassumap saniatigut § 12 pisinnaatitsissummik pigisaqartup aqutsisuinut aamma piginnittuunermut tunngasunut piumasaqaateqarpoq, matumani aamma inuit attuumassuteqartut aningaasatigut pinerluttuliorsimasutut eqqartuunneqarsimassanngitsut imaluunniit ingerlatseqatigiiffiup ingerlanneqarneranut sunniuteqarsinnaasumik killilersorneqarsimassanngitsut. Ersarinnerusumik misissuinissamut §§ 11-13-imut nassuiaatit innersuussutigineqarput. Taamaalilluni ingerlatseqatigiiffimmi peqataalersut nutaaq § 12-13-imi piumasaqaataasunik naammassinnissapput.

Imm. 3-mut.

Inatsisartut inatsisaat manna malillugu akuersissut akiitsoqarfinnit malersorneqarnernut atorneqarsinnaanngitsut, aalajangersakkap aalajangersarpaa. Taamaalilluni akuersissummi akiliussisoqasinnaanngilaq imaluunniit parnaarussisoqarsinnaanngilaq, akuersissullu akiliisinnaajunnaarsitaanermik suliaqarnermi arsaarinnissutigineqarsinnaanani. Kisianni Pisinnaatitsissummik pigisaqartoq akiliisinnaajunnaarsitaappat, § 12, imm. 1-imi piumasaqaataasut pisinnaatitsissummik pigisaqartup nammassisussaanngimmagit, § 38, imm. 1, nr. 1 naapertorlugu akuersissut utertinneqarsinnaassaaq.

Aalajangersagaq imm. 1-imut aamma 2-mut atasutut isigineqassaaq, Inatsisartullu inatsisaat malillugu pisinnaatitsissummik pigisaqartumut piumasaqaataasut naammassineqannginnerat patsisaalluni, inummut nammineq pisinnaatitsissummik pissarsisinnaanngitsumut akuersissutip tunniunneqannginnissaa qulakkiissallugu.

§ 45-mut

Imm. 1-imut.

Inatsisartut inatsisaat manna malillugu akuersissutinik qinnuteqaatit, aalajangiinerillu allat suliarineqarnerinut atatillugu Naalakkersuisut akiliuteqartitsisinnaanissaannut, aalajangersakkap piginnaatippai.

Suliap suliarineqarneranut atatillugu allaffissornikkut aningaasartuutinut akiliutissanik, akileeqqusisoqarsinnaavoq.

Suliap suliarineqarneranut atatillugu Naalakkersuisut aningaasartuutaannut, akiliutissaq naapertuutissaaq.

Imm. 2-mut.

Akuersissutinik tunniussinermut akiliutit pillugit Naalakkersuisut ersarinnerusunik malittarisassiorsinnaanissaannut, aalajangersakkap piginnaatippai. Assersuutigalugu akiliutissat annertussusissaat, matumani aamma suliat suliarineqarnerini alloriaatissat apeqqutaatillugit akiliutissat assigiinngitsut pillugit malittarisassanik aalajangersaasoqarsinnaavoq. Taamaalilluni akuersissutinut typenut assigiingitsunut assigiinngisitaartunik akiliutinik aalajangersaasoqarsinnaassaaq.

§ 46-mut

Imm. 1-imut.

Kalaallit tunisassiaasa avammut nioqqutigineqartarnerat pillugu akuersissuteqartarnermut Inatsisartut peqqussutaat, Inatsisartut inatsisaat manna malillugu avammut tunisinissamut akuersissut malillugu avammut tunineqartartunut, sermip erngullu avammut tunisassiarineqarneranut atuutinngitsoq, aalajangersakkap aalajangersarpaa.

Taamaalilluni niuernermik siunertaqartumik sermimik, imermillu avammut tunisineq siunnersuutitigut malittarisassiuunneqarpoq, aammalu Kalaallit tunisassiaasa avammut nioqqutigineqartarnerat pillugu akuersissuteqartarnermut Inatsisartut peqqussutaat malillugu akuersissutit pillugit piumasaqaammut ilaatinneqarani. Taamaalilluni siunnersuut malillugu avammut tunisinissaq marloriaammik akuersissuteqarfiussanngilaq.

Avammut tunisinissamut akuersissutinut tunngatillugu § 10-mut nassuiaatit innersuussutigineqarput.

Imm. 2.

Kalaallit Nunaannut, Kalallit Nunaannit Kalaallit Nunaannilu usinik imaatigut assartuineq pillugu Inatsisartut peqqussutaat, ingerlatanut akuersissummi Inatsisartut inatsisaat manna malillugu tunniunneqartumi pineqartunut ilaasunut atatillugu imaatigut assartuussinermut atuutinngitsoq, aalajangersakkap aalajangersarpaa.

Taamaalilluni siunnersuut malillugu akuersissut malillugu sermimik, imermillu imaatigut assartuinerit siunnersuummit malittarisassiuunneqarput, aammalu Kalaallit Nunaannut, Kalallit Nunaannit Kalaallit Nunannilu usinik imaatigut assartuineq pillugu Inatsisartut peqqussutaat malillugu akuersissuteqarnissamut piumasaqaammut ilaatinneqarani. Taamaalilluni marloriaammik akuersissuteqarfiussanngilaq.

Imm. 3-mut.
Inatsisartut inatsisaat manna malillugu akuersissut tunniunneqartoq malillugu ingerlatanut, Kalaallit Nunaata imartaani akisussaaffeqarfiusumi inuussutissarsiornikkut ingerlataqartarneq pillugu Inatsisartut inatsisaat atuutinngitsoq aalajangersakkap aalajangersarpaa.

Taamaalilluni ingerlatat siunnersuummut ilaasut, siunnersuullu malillugu akuerisaasut Kalaallit Nunaata imartaani akisussaaffeqarfiusumi inuussutissarsiornikkut ingerlataqartarneq pillugu Inatsisartut inatsisaanni akuersissuteqarnissamik piumasaqaataasumut ilaanngillat, naak Kalaallit Nunaata imartaani umiarsuarmit sivisunerusumik inuussutissarsiornissaq pineqaraluartoq. Taamaalilluni marloriaammik akuersissuteqarfiussanngilaq.

§ 47-mut

Imm. 1-imut.

Pissutsit Inatsisartut inatsisaanni pineqartunut ilaasut pillugit aalajangiineq, piffissamut killiliussap ukiumik ataatsimik sivisussuseqartup iluani eqqartuussivinnut suliakkiunneqarsinnaasut, aalajangersakkap aalajangersarpaa. Taamaalilluni Inatsisartut inatsisaat malillugu pissutsinut tamanut Naalakkersuisut aalajangiinerinut, aalajangersagaq atuuppoq.

Taamaattoq §§ 48 aama 49 malillugit arsaarinnissuteqarnermi immikkut malittarisassaqarpoq. Ersarinnerusumik misissuinissamut tassunga nassuiaatit innersuussutigineqarput.

Imm. 2-mut.

Aalajangiinermik eqqartuussivinnut suliakkiineq aallaavittut kinguartitsinermik sunniuteqassanngitsoq imm. 2-p ersarissarpaa. Imaappoq, aalajangiineq eqqartuussivimmut suliassanngortinneqarsimagaluarpalluunniit atuutiinnassasoq. Maalaaruteqartumut tunngatillugu imaappoq, aalajangiineq malillugu aalajangiinerusimasinnaasut imaluunniit iliuusissatut aalajangerneqarsimasut, eqqartuussivimmi aalajangiisoqarnissaata tungaanut atuutiinnassasut.

Taamaakkaluartoq aalajangiineq kinguartinneqarsinnaasoq Naalakkersuisut aalajangiisinnaapput. Taamatut pisoqartillugu aalajangiinerup inatsisitigut kingunissai kinguartinneqassapput, inaarutaasumillu eqqartuussinikkut suliaq eqqartuussivimmi naammassineqarpat imaluunniit eqqartuussineq naammassippat imaluunniit allatigut naammassippat aatsaat, aalajangiinerup kingunerisaanik kingunerusinnaasut atuutilissallutik.

Kinguartitsinissamik aalajangiineq, suliassat suliarineqartarnerat pillugu inatsimmi malittarisassanut ilaalluni ingerlatsinermi inatsisitigut aalajangiineruvoq.

Imm. 3-mut.

Suliat imm. 1-imi taaneqartut siullertut Nunatsinni Eqqartuussivimmut suliassiissutigineqassasut, imm. 3-mi ersarissarneqarpoq.

Suliap Kalaallit Nunaata avataani eqqartuussivimmut innersuunneqarnissaanik kinguneqarsinnaasumik, suliat eqqartuussivimmi sumi suliarineqartarnissaannut malittarisassanit aalajangersaq sanioqqutitsineruvoq. Ilutigisaanik aamma suliat imm. 1-imi pineqartut qanoq ittuugaluarpataluunniit imaluunniit qanoq annertutigigaluarpataluunniit eqqartuussivimmut suliassanngortinneqarsinnaanngillat.

Imm. 4-mut.

Akuersissummi pissutsinut aalajangiineq pillugu aaqqiagiinngissuteqarnerit isumaqatigiissitsiniarnikkut aalajangerneqassasut, akuersissummi aalajangersarneqarsinnaavoq. Taamatut pisoqartillugu aaqqiagiinngissutaasoq piffissamut killiliussap ukiumik ataatsimik sivisussuseqartup iluani, isumaqatigiissitsiniarnikkut eqqartuussivimmut suliakkiunneqassaaq.

Imm. 5-imut.

Aalajangiinernik Nunatsinni Eqqartuussivimmut aamma isumaqatigiissitsiniarnikkut eqqartuussivimmut tunniussinissamut piffissaliussaq, ullormi aalajangiinerup illuatungerisamut nalunaarutiginerani atuutilissasoq, aalajangersakkap aalajangersarpaa.

§ 48-imut

Imm. 1-imut.

Pisinnaatitsissummik pigisaqartup, Naalakkersuisullu namminneq iluaqutissaattut, arsaarinnissuteqarnermi pigisanik pissarsinissamut, aalajangersakkap Naalakkersuisut piginnaatippai.

Inatsisartut inatsisaat malillugu ingerlatat ingerlanneqarnissaannut pigisanik aalaakkaasunik arsaarinnissuteqarnissaq pisariaqasassoq, aalajangersagaq malillugu piumasaqaataavoq. Nalinginnaasumik pigisanik aalaakkaasunik arsaarinnissuteqarnerup siunertaa annikinnerusumik iliuuseqarnikkut anguneqarsinnaasimanngippat.

Sermimik aamma imermik niuernermik siunertaqartumik suliniutit ingerlanneqarsinnaanissaat pisortat soqutigippassuk, matumani aamma immikkoortup ineriartortinneqarnissaa, suliffinnik pilersitsinissaq, akiliutiniillu nunap karsianut isertiaqarnissaq siunertaralugu.

Pigisanik aalaakkaasunik arsaarinnissuteqartarneq pillugu inatsisartut inatsisaanni malittarisassat malillugit arsaarinninneq pissaaq. Taamaalilluni kinaassusersiunngitsumik, pisariaqartumik, naleqquttumillu pissuseqarnissaq pillugu nalinginnaasumik tunngavissat malinneqassapput.

Pigisanik aalaakkaasunik arsaarinnissuteqarnissami aningaasarsuutissat, pigisanik aalaakkaasunik arsaarinnissuteqartarneq pillugu inatsisartut inatsisaanni § 9, imm. 3 malillugu pisinnaatitsissummik pigisaqartumut akiligassanngortinneqassapput. Imaappoq, pigisanik aalaakkaasunik arsaarinnissuteqarnermi aningaasartuutit tamaasa pisinnaatitsissummik pigisaqartup akilissavai, uani pigisap arsaarinnissutigineqartup taarserneqarnissaa ilanngullugu.

§ 49-imut

Imm. 1-imut.

Naalakkersuisut imminerminnut, pisortallu pilersuinermi ingerlatsiviinut iluaqutissatut, arsaarinnissuteqarnermi pigisanik pissarsinissamut, aalajangersakkap Naalakkersuisut piginnaatippai. Taassumap saniatigut Inatsisartut inatsisaat malillugu akuersissutip tunniunneqarsimasup utertinnissaanut imaluunniit annikillisinnissaanut Naalakkersuisut piginnaatinneqarput.

Pisortat pilersuinerisa qulakkeerneqarnissaanut pisariaqartillugu, akuersissummik arsaarinnissuteqarneq aamma annikillisitsineq aalajangersagaq malillugu kisimi pisinnaavoq. Assersuutigalugu pigisaq imaluunniit akuersissut tunniunneqareersoq attaveqaasersuutinik pisariaqavissunik soorlu innaallagissamik, imermik imaluunniit kiammik pilersuivimmik pilersitsinissamut imaluunniit pioreersunik attassiinnarnissamut akornutaatillugit tamanna pingaaruteqarsinnaavoq.

Pigisanik aalaakkaasunik arsaarinnissuteqartarneq pillugu inatsisartut inatsisaanni malittarisassat malillugit arsaarinninneq pissaaq. Taamaalilluni kinaassusersiunngitsumik, pisariaqartumik, naleqquttumillu pissuseqarnissaq pillugu nalinginnaasumik tunngavissat malinneqassapput.

§ 50-imut

Imm. 1-imut.

Inatsisartut inatsisaanni qitiusumik aalajangersakkanik unioqqutitsinerit, Kalaallit Nunaanni pinerluttulerinermut inatsimmi maleruagassat malillugit akiliisitsinermik pineqaatissiinermik malitseqarsinnaasoq aalajangersakkap aalajangersarpaa.

Pineqaatissiinerit Kalaallit Nunaanni pinerluttulerinermut inatsimmi maleruagassat malillugit pissasut aalajangersakkap aalajangersarpaa, matumani pineqaatissiissutissap aalajangersarneqarnissaa, akiligassiissutissallu annertussusissaata naatsorsorneqarnissaat ilanngullugu.

Nr. 1

§ 3, imm. 1-imi, § 16, imm. 2, oqaaseqatigiit siullianni aamma § 19, imm. 1-imi aalajangersakkat aalajangersarpaat, Inatsisartut inatsisaat malillugu akuersissut malillugu niuernermik siunertaqartumik taamaallaat sermimik, imermillu misissueqqaartoqarsinnaasoq, atuisoqarsinnaasoq imaluunniit avammut nioqquteqartoqarsinnaasoq. Taamaalilluni pisariaqartumik akuersissutaasariaqartumik pigisaqarani inatsit malillugu ingerlatanik aallartitsineq, aalajangersagaq malillugu akiliisitsinermik kinguneqarsinnaavoq.

§ 5, imm. 2 aamma § 6, imm. 2 malillugit misissueqqaarnissamut imaluunniit atuinissamut akuersissummi akuerisaasoq qaangerlugu inuk ingerlatanik ingerlatsippat,

aalajangersakkami aamma pineqarpoq.

Nr. 2

Sillimmasersimanissamut imaluunniit allatigut qularnaveeqqusersimanissamut § 26, imm. 1-imi piumasaqaataasoq naammassinagu ingerlatsisoqaruni, tamanna akiliisussaatitaanermik kinguneqarsinnaasoq aalajangersakkap aalajangersarpaa, tak. § 26, imm. 2.

Nr. 3

§ 30, imm. 1 aamma imm. 2 aamma § 40, imm.1 malillugit peqqussutigineqartumik imaluunniit inerteqqutigineqartumik unioqqutitsineq, akiliisussaatitaanermik kinguneqarsinnaasoq aalajangersakkap aalajangersarpaa.

Nr. 4

Akuersissummut piumasaqaataasunik malinninnginneq akiliisussaatitaanermik kinguneqarsinnaasoq aalajangersakkap aalajangersarpaa. Inatsisartut inatsisaat naapertorlugu immikkut akuersissutinut aamma inatsisartut inatsisaat malillugu malittarisassianut aamma atuuppoq.

Assersuutigalugu § 8, imm. 4, § 10, imm. 1, § 20, imm. 4, oqaaseqatigiit aappaat, § 26, imm. 3, § 27, imm. 1, § 28, imm. 1 imaluunniit § 30, imm. 2 naapertorlugit akuersissummi piumasaqaatinik aalajangersakkanik unioqqutitsinerusinnaavoq, akiliisitsinermik kinguneqarsinnaasoq.

Nr. 5

Pisortani oqartussamut eqqunngitsumik imaluunniit allamut saatsitsiniaasunik paasissutissanik tunniussineq, akiliisussaatitaanermik kinguneqarsinnaasoq aalajangersakkap aalajangersarpaa.

Inatsisartut inatsisaat malillugu imaluunniit inatsisartut inatsisaat malillugu malittarisassiat naapertorlugit pisortani oqartussamut paasissutissiisussaatitaanermik malinninnginneq, akiliisussaatitaanermik kinguneqarsinnaasoq aalajangersakkap aalajangersarpaa.

Qinnuteqaammi eqqunngitsumik paasissutissiineq aalajangersakkami ilaatinneqarsinnaapput. § 42 malillugu nalunaarusiortussaatitaanermut atatillugu eqqunngitsunik imaluunniit amigartunik aamma paasissutissiinerusinnaavoq imaluunniit § 41 naapertorlugu nalinginnaasumik paasissutissiisussaatitaanermik malinninnginnerusinnaalluni.

Nr. 6

§ 40, imm. 2 malillugu nakkutilliisussamik isitsaaliuineq, akiliisussaatitaanermik kinguneqarsinnaasoq aalajangersakkap aalajangersarpaa. Pisinnaatitsissummik pigisaqartoq assiaqusiilluni nakkutilliinissami oqartussamik isitsaaliuippat, aalajangersakkami pingaartumik siunnerfigineqarpoq.

Imm. 2-mut.

§ 4, imm. 4, § 5, imm. 3, § 6, imm. 3, § 8, imm. 5, § 10, imm. 4, § 16, imm. 5, § 20, imm. 4, § 26, imm. 4, § 28, imm. 2, § 29, imm. 4, aammam § 42, imm. 4 malillugit malittarisassiuunneqartuni akiliisitsinertut pineqaatissiinernik aalajangersaasoqassasoq, aalajangersakkap aalajangersarpaa.

Kalaallit Nunaanni pinerluttulerinermut inatsimmi maleruagassat, matumani aamma pineqatissiissutissanik aalajangersaanissaq, akiligassiissutissallu naatsorsorneqarnissaat pillugit malittarisassat malillugit akiligassiisoqassaaq.

Imm. 3-mut.

Inatsisartut inatsisaat tunngavigalugu akiliisitsinerit imaluunniit Inatsisartut inatsisaat naapertorlugu peqqussutaasut, Kalaallit Nunaanni pinerluttulerinermut inatsimmi maleruagassat malillugit inummut inatsisitigut pisinnaatitaasumut pisussaaffiliissutigineqarsinnaasut aalajangersakkap aalajangersarpaa.

Imm. 4-imut.

Imm. 1-3 malillugit suliat Nunatsinni Eqqartuussivimmut siullertut suliassiissutigineqassasut aalajangersakkap aalajangersarpaa, tamannalu immikkut inatsimmik unioqqutitsinerup pineqarneranik patsiseqarluni.

Imm. 5-imut.

Akiliisitsinerit, Inatsisartut inatsisaat imaluunniit Inatsisartut inatsisaat malillugu aalajangersakkat aalajangersarneqartut malillugit pineqaatissiissutigineqartut, Nunap Karsianut nakkartinneqassasut aalajangersakkap aalajangersarpaa.

Imm. 6-imut.

Kalaallit Nunaanni pinerluttulerinermut inatsimmi arsaarinnissuteqarnermut malittarisassat aamma atuuttut aalajangersakkap aalajangersarpaa.

Imm. 1-2-mi allassimasumik pisoqartillugu arsaarinnissuteqartoqarsinnaavoq.

Arsaarinnissutigineqartut Nunap Karsianut nakkartinneqassapput.

§ 51-imut

Imm. 1-imut.

Siunnersuutigineqarpoq, Inatsisartut inatsisaat 1. januar 2026-mi atuutilissasoq.

Imm. 2-mut.

Siunnersuutigineqarpoq, Inatsisartut inatsisaata matumani atuutilernera ilutigalugu, Sermip erngullu niuernikkut iluaqutigineqarnissaat pillugu Inatsisartut inatsisaat nr. 11, 27. november 2018-imeersoq atorunnaarsinneqassasoq.

Inatsisartut inatsisaat nr. 11, 27. november 2018-imeersoq naapertorlugu akuersissutit tunniunneqartut atuutiinnassapput, piumasaqaatillu Inatsisartut inatsisaat nr. 11, 27. november 2018-imeersoq naapertorlugu aalajangersarneqartut naapertorlugit suliarineqassallutik. Taamaakkaluartoq akuersissummut taamak ittumut pisinnaatitsissummik pigisaqartoq, Inatsisartut inatsisaata atuutilernerata kingorna taanna malissinnaavaa.

Imm. 3-mut.

Inatsisartut inatsisaat manna malillugu ingerlatassanut akuersissummik qinnuteqaatit, Inatsisartut inatsisaata atuutilernera sioqqullugu imm. 1 naapertorlugu tunniunneqartut, Inatsisartut inatsisaat manna malillugu suliarineqarnerat ingerlateqqinneqassasoq siunnersuutigineqarpoq.

Taamaalilluni suliamik suliaqarnermi Sermip erngullu niuernikkut iluaqutigineqarnissaat pillugu Inatsisartut inatsisaanni nr. 11, 27. november 2018-imeersumi, atorunnaartussatut siunnersuutigineqartumi malittarisassat malinnagit, Inatsisartut inatsisaanni matumani malittarisassat malinneqassapput.

§ 52-imut

Imm. 1-imut.

Sermip erngullu avammut nioqqutissatut atorneqarnissaat pillugu Inatsisartut inatsisaat nr. 7, 31. maj 2001-imeersoq aamma Sermip erngullu niuernikkut iluaqutigineqarnissaat pillugu Inatsisartut inatsisaat nr. 11, 27. november 2018-imeersoq malillugit allaffissornikkut peqqussutit aalajangersagaasut, taakkua atorunnaarsinneqarnissaasa imaluunniit Inatsisartut inatsisaat manna, allalluunniit tunngavigalugit aalajangersakkanik allaffissornikkut peqqussutinit nutaanit taarserneqarnissaasa tungaannut, Inatsisartut inatsisaat malillugu allannguuteqarlutik atuutiinnassasut siunnersuutigineqarpoq.

Uani pingaartumik Sermip erngullu avammut nioqqutissatut atorneqarnissaat pillugu inatsit naapertorlugu oqartussatut suliarinnittarneq pillugu Namminersornerullutik Oqartussat nalunaarutaat pineqartillugu.

Ilanngussaq 1

# Tusarniaaneq pillugu allakkiaq

Siunnersuut piffissami X. qaammat 2025 – X. qaammat 2025 tulliuttunut tusarniaaffigineqartunut tusarniutigineqarpoq:

[LISTE IKKUGUK]

Taassumap saniatigut piffissami tassani siunnersuut [www.naalakkersuisut.gl](http://www.naalakkersuisut.gl)-imi tusarniaavimmi tamanut saqqummiunneqarpoq.

X Naalakkersuisoqarfik tusarniaanermut akissuteqaatinik tusarniaavigineqartunit tulliuttunit tigusaqarpoq:

[LISTE IKKUGUK]

X Naalakkersuisoqarfik tusarniaanermut akissuteqaatinik oqaaseqaateqanngitsunit tusarniaavigineqartunit tulliuttunit tigusaqarpoq:

(soqanngilaq) /[ LISTE IKKUGUK]

Siunnersuutip imarisaa pillugu tusarniaanermut akissuteqaatit oqaaseqaatitallit tamakkiisumik ikkunneqarput, naalakkersuisoqarfiullu oqaaseqaatai uingasumik allataallutik. Teknikkikkut kiisalu oqaatsitigut kukkunerit, amigaatillu tusarniaanermut akissuteqaammi erseqqissaatigineqartut, annerusumik oqaaseqaateqarfiginagit iluarsineqarput.

1. [Tusarniaavigineqartoq]

” [Issuaaneq IKKUGUK. Naqinnerlutat, kukkunerillu ersarissut iluarsineqassapput]”

**Akissut**: Ilanngunneqarpoq/ilanngunneqanngilaq.

Oqaaseqaat.

” [Issuaaneq IKKUGUK. Naqinnerlutat, kukkunerillu ersarissut iluarsineqassapput]”

**Akissut**: Ilanngunneqarpoq/ilanngunneqanngilaq.

Oqaaseqaat.

1. [Tusarniaavigineqartoq]

” [Issuaaneq IKKUGUK. Naqinnerlutat, kukkunerillu ersarissut iluarsineqassapput]”

**Akissut**: Ilanngunneqarpoq/ilanngunneqanngilaq.

Oqaaseqaat.